
Mediumul Gina Lake s-a înregistrat lecturând mesajele care formează capitolele 
acestei cărţi, pe care le-am tradus în limba română. Puteţi asculta şi citi 
simultan subtitrarea pe YouTube cu toate capitolele cărţii “Isus vorbeşte: 
despre trezirea spirituală întru iubire”, în playlist-ul: 


https://www.youtube.com/playlist?list=PLOOJJ4OAZhUvnjYH3ivutB-SsBtCNIbOY 

PREFAŢĂ 


Această carte tipărită însoţeşte un audiobook. Mesajele transmise de 
Isus, pe care se bazează această carte, au făcut parte din întâlnirile video 
săptămânale online, unde eu şi soţul meu oferim ceea ce numim 
transmisiuni ale Conştiinţei Cristice. Mesajele au fost primite de la Isus 
înainte de transmisiile energetice pentru a pregăti, învăţa şi inspira pe cei 
care sunt pe recepţie. Mulţi relatează că simt o energie şi de la aceste 
mesaje canalizate mediumnic. 

Isus ne-a rugat pe soţul meu şi pe mine să oferim aceste transmisii, 
deoarece acesta este unul dintre modurile prin care Isus şi cei douăzeci şi 
şapte Maeştri Ascensionaţi care lucrează cu Isus intenţionează să ridice 
nivelul conştiinţei umanităţii. 

Transmisia durează aproximativ douăzeci de minute şi se face în 
tăcere, cu excepţia unei muzici care e menită să ajute oamenii să se 
deschidă şi să o primească. În timpul transmisiei, soţul meu şi cu mine 
acţionăm doar ca antene pentru Conştiinţa Cristică, care curge spre 
Pământ pentru a fi primită de toţi cei care sunt dispuşi să se deschidă şi 
să fie înălţaţi de harul divin. Întrucât nu există, de fapt, nici timp, nici 
spaţiu, acestea nu sunt o barieră pentru primirea transmisiei, care 
funcţionează la fel de bine online, ca şi în persoană. Puteţi afla mai multe 
despre aceste transmisii pe site-ul meu web la adresa: 
www.RadicalHappiness.com/transmissions 

Transmisia energetică se oferă în mod firesc de către învățătorul 
spiritual aspirantului, ca şi de fiinţe din dimensiunile superioare către cei 
din dimensiunea noastră dispuşi să o primească. Transmisia a fost 
folosită de-a lungul veacurilor pentru a accelera evoluţia spirituală şi a 
eleva conştiinţa. În acest proces are loc şi vindecarea emoţională şi 
uneori fizică, deoarece purificarea blocajelor energetice face parte, în 
mod necesar şi natural, din elevarea conştiinţei. 

Deoarece această carte este creată din transcrieri ale mesajelor 
recepționate de la Isus şi citite de mine, vei găsi că limbajul este ceva mai 
personal şi mai direct orientat către tine, cititorul, decât în alte cărţi ale 
mele. Această carte este menită să fie şi ascultată, nu doar citită. 

Audiobook-ul este disponibil pe Audible.com, iTunes.com şi pe site-ul 
meu, RadicalHappiness.com. 
Speranţa mea este că atât cartea audio, cât şi această carte tipărită ce 
o însoţeşte vă vor oferi experienţa de a intra în legătură cu fiinţa 
înțeleaptă şi iubitoare pe care o cunoaştem ca fiind Isus Cristos, căci el vă 
vorbeşte ca şi cum aţi fi în prezenţa lui. Atunci când îl canalizez pe Isus, 
am experienţa unei relaţii de iubire necondiționată cu o fiinţă înţeleaptă, 
ceea ce sper să fie şi experienţa voastră când citiţi sau ascultați aceste 
cuvinte. În urma acestor mesaje, puteţi să cunoaşteţi mai bine şi să 
întruchipaţi mai pe deplin Conştiinţa Cristică. 
Gina Lake, 
ianuarie, 2020 

Capitolul 1 


Cum să vindecaţi omenirea și să transformați 
lumea 





«Salutări! Sunt cel pe care-l ştiţi ca Isus Cristos. 

Fiecare fiinţă şi orice altceva are propria sa evoluţie. Fiecare 
persoană, ca şi florile sau alte plante ori animalele, evoluează conform 
planului său. Acest plan, şi la plante, şi la animale, şi la fiinţele umane, se 
găseşte în ADN. Dezvoltarea, creşterea şi învăţarea ce rezultă din această 
creştere fac parte din viaţa oricărei fiinţe vii. Plantele şi animalele nu au 
cum să nu înveţe ceva şi voi, la fel. 

La fel ca plantele şi animalele, sunteţi programaţi să aveţi anumite 
experienţe pentru creşterea şi evoluţia voastră, care nu pot fi evitate. 
Destinul plantelor este să înflorească sau să poarte seminţe şi să moară, 
şi tot aşa aveţi şi voi destinul vostru. Anumite experienţe sunt incluse în 
proiectul vostru. 

Cu toate acestea, spre deosebire de animale şi plante, aveţi liber- 
arbitru şi vă puteţi opune acestui proiect. Dar când faceţi asta, suferiţi. Vă 
simţiţi groaznic când vă opuneţi la ceea ce este natural şi face parte din 
proiectul vostru — şi aşa este potrivit să vă simţiţi. În caz contrar, 
creşterea şi evoluţia nu s-ar conforma planului, or planurile sunt 
importante. 

Acest univers şi altele sunt proiectate de Marele Designer; nu sunt 
întâmplătoare sau fără scop. Fiecare creaţie are propriul său scop în 
Întreg şi, prin urmare, are un proiect specific. Sunteţi concepuţi pentru a 
îndeplini un scop în cadrul creaţiei. Când îndepliniţi acest scop, se spune 
că sunteţi “în flux”, iar când nu-l îndepliniţi, se spune că nu sunteţi “în 
flux”. 

A fi “în flux” oferă experienţa fericirii, iubirii şi păcii interioare, pe 
când a nu fi “în flux” oferă opusul acestei experienţe. Şi, aşa cum am 
spus, exact aşa trebuie să se întâmple. Disconfortul de a nu fi “în flux” are 
rolul să te readucă “în flux”. Această neplăcere nu este o pedeapsă, ci un 
semnal, un avertisment că sunteţi în afara fluxului. Fără un astfel de 
mecanism de corectie, Întregul nu ar funcţiona corespunzător. 

Sunteţi ca celulele dintr-un corp: Fiecare celulă trebuie să 
îndeplinească funcţia pentru care a fost concepută, căci altfel, corpul nu 
va funcţiona corect. Aceasta nu este doar o metaforă; ci este însăşi 
realitatea: Voi sunteţi celule în corpul lui Dumnezeu! 

După cum în organism există celule sănătoase, care funcţionează 
bine, dar, posibil, şi celule nesănătoase, care funcţionează prost sau 
deloc, tot aşa există oameni care funcţionează bine şi îşi îndeplinesc 
proiectul, dar şi alţii care nu funcţionează corespunzător, precum şi toate 
variantele intermediare. lar aceste celule sau persoane nesănătoase 
reprezintă o problemă pentru Întreg. Fiecare celulă şi fiecare persoană 
are influenţă asupra Întregului. Nicio celulă sau persoană nu trăieşte 
singură sau separată de Întreg, ci fiecare celulă sau persoană contează 
pentru Întreg. 

Aşa se întâmplă şi cu voi. Fiecare dintre voi contează pentru Întreg şi 
pentru Dumnezeu. Fiindcă vi s-a dat liber-arbitru, voinţa voastră vă 
afectează nu numai pe voi, ci pe toţi ceilalţi. Celulele bolnave, de 
exemplu, afectează celulele din jur, care trebuie să compenseze acţiunile 
haotice ale celulei bolnave sau să-i corecteze efectele negative asupra 
organismului. Ceea ce faceţi are importanţă! 

Iar ceea ce faceţi pleacă de la ceea ce vă trece prin minte. Ceea ce 
gândiţi determină ceea ce faceţi, dar, mai ales, ceea ce credeţi contează 
pentru întreaga Creaţie. Creaţia fie va beneficia, fie nu. Puteţi fi o 
binecuvântare pentru Întreg sau un balast ori piedică, dar şi acest lucru 
este permis. Aveţi voie să faceţi alegeri dăunătoare, chiar şi dintr-acelea 
care afectează Întregul, căci atunci când loviți în voi înşivă sau în alţii, cu 
adevărat, loviti în Întreg. 

Voi consideraţi că liberul-arbitru ar fi „al vostru” şi, prin urmare, că 
v-ar afecta în cea mai mare parte pe voi înşivă, dar adevărul este că 
afectează pe toată lumea şi tot ce există în univers. Aceasta este o 
realitate de-a dreptul intimidantă — să fiţi atât de puternici! Şi totuşi, 
chiar sunteţi atât de puternici, poate fără ca să fiţi conştienţi de puterea 
voastră. Vă explic acum acest lucru, ca să ştiţi sigur că sunteţi puternici şi 
că sunteţi importanţi. 

S-ar putea să vă întrebaţi: “Cum ar putea conta pentru Întreg micile 
mele alegeri cotidiene? Multe dintre ele nu par să afecteze pe nimeni în 
afară de mine”. Ceea ce nu înţelegeţi este că sunteţi cu toţii conectaţi la 

niveluri mai profunde decât doar cel fizic. Deci, deşi o alegere a voastră 
nu pare să afecteze pe nimeni altcineva, totuşi o face. 

Iată ce se petrece: Fiecare gând pe care îl credeţi devine parte a 
conştientului şi inconştientului colectiv al umanităţii, de unde afectează 
toate fiinţele umane. Sunteţi conectaţi la toată lumea, chiar şi la cei pe 
care nu i-aţi cunoscut niciodată. Sunteţi conectaţi pe niveluri de care nu 
sunteţi conştienţi. 

Dacă un anumit gând predomină în omenire — în mintea egotică a 
umanităţii — înseamnă că a ajuns acolo prin repetare şi consens. Minţile 
egotice sunt foarte asemănătoare la toate fiinţele umane. Asta nu doar 
fiindcă aveţi cu toţii o cultură comună şi un ego, ci şi pentru că 
împărtăşiţi o istorie multimilenară — şi împărtăşiţi chiar aceeaşi minte! 
În esenţa voastră şi la nivelul minţii, sunteţi una. Minţile voastre sunt, 
literalmente, conectate între ele. 

Împărtăşiţi cu toţii atât negativitatea minţii egotice, cât şi 
înțelepciunea şi strălucirea adevăratului vostru Sine. Nu sunteţi prea 
diferiți unii de ceilalţi. Gândiţi aceleaşi gânduri, aveţi aceleaşi emoţii şi 
aveţi acelaşi potenţial de a fi divini. Cu adevărat, există o singură minte şi 
o singură Fiinţă, care se manifestă ca umanitatea, în nenumărate forme 
diferite. 

Acest adevăr are consecinţe importante pentru umanitate: Cu cât vă 
vindecaţi mai mult propria minte, cu atât devine mai tămăduită mintea 
umanităţii şi cu atât va deveni mai uşor pentru alţi oameni să se vindece 
şi să devină mai liberi. Ceea ce gândiţi şi credeţi contează pentru întreaga 
omenire! Schimbaţi-vă în bine propria minte, şi atunci se va schimba şi 
mintea unică pe care o împărtăşiţi cu umanitatea. 

Puteţi vindeca şi elibera omenirea chiar şi fără să ieşiţi din casă, doar 
vindecându-vă propria minte şi eliberându-vă de minciunile pe care 
umanitatea le-a crezut timp de milenii. Asta vă încurajează — nu-i aşa? — 
pe toţi cei care vă întrebaţi dacă munca emoţională şi spirituală pe care o 
faceţi are vreun efect practic în lume. Are! Strădaniile voastre de a vă 
vindeca şi de a vă eleva conştiinţa contează nu numai pentru voi, ci 
pentru toate fiinţele umane. Vindecarea emoţională şi munca spirituală 
sunt atât de valoroase! Când vă vindecaţi pe voi înşivă, vindecaţi şi 
omenirea. Când vă ridicaţi conştiinţa, ridicaţi şi conştiinţa umanităţii. 

Poate că nu vedeţi roadele acestei lucrări şi nu veţi fi niciodată pe 
deplin conştienţi de ele, pentru că nu vi se dezvăluie toate subtilităţile 
acestor mistere. Şi poate dura ceva timp până când vă veţi bucura de 
gustul acelor roade, dar ele există mai mult decât vă daţi seama. Contează 
mai mult decât vă daţi voi seama! Şi nici nu contează dacă faceţi această 
muncă emoţională şi spirituală doar pentru propria eliberare de 
suferinţă; lucrarea pe care o faceţi asupra voastră va elibera, în mod 
natural şi automat, şi pe alţii, deşi este puţin probabil să conştientizaţi 
lucrul acesta. 

Nu doar rugăciunile, intenţiile şi acţiunile voastre pentru a-i ajuta pe 
ceilalţi sunt importante. Ba, chiar mai importante sunt eforturile voastre 
de a vă eleva propria conştiinţă şi de a vă elibera de limitările şi 
negativitatea propriei minţi. Fiţi “egoişti” în această privinţă, pentru că 
nu este egoism să faci ceva pentru a te elibera de ego. Eliberarea de 
propriul ego este cea mai importantă lucrare pe care o veţi face vreodată, 
cu consecinţele cele mai de anvergură. 

Oamenii susţin prea des că spiritualitatea nu este practică, că are un 
impact benefic redus sau deloc asupra problemelor lumii. Şi poate că 
unele dintre lucrurile pe care oamenii le fac în numele spiritualităţii nu 
au prea mult impact. Dar vă garantez că meditaţia şi alte practici 
spirituale care vă ridică conştiinţa afectează şi conştiinţa umanităţii în 
ansamblu — şi este chiar singurul mod în care, cu adevărat, se înalţă 
conştiinţa umanităţii: câte o persoană pe rând. 

Este bine dacă simţiţi îndemnul să munciţi pentru a îmbunătăţi 
mediul sau alte condiţii de pe această planetă. Acest lucru este excelent şi 
în conformitate cu scopul vieţii multor oameni. Este bine, de asemenea, 
chiar dacă nu sunteţi atraşi să faceţi aceste lucruri, dar sunteţi atraşi de 
practicile spirituale şi de un stil de viaţă mai puţin implicat în lume. 

Una dintre principalele modalităţi prin care lucrurile se schimbă şi 
se vor schimba în această lume este faptul că oamenii se interiorizează, 
descoperă cine sunt cu adevărat, demască minciunile din mintea lor 
egotică şi apoi acţionează în consecinţă pe scară mai redusă sau mai 
largă. La ce bun dacă acţiunile tale nu sunt iniţiate de adevăratul tău 
Sine, ci provin din frica, judecata, ura, vina sau furia ego-ului tău? Cum 
pot astfel de acţiuni neinspirate să transforme din temelii omenirea, care 
este obiectivul esenţial?! Ştiţi deja cum arată lumea creată de ego. 

Trebuie să recreaţi o lume nouă devenind voi înşivă oameni noi, fiecare 
dintre voi. 

Dacă aş şti că există vreo altă modalitate de a realiza asta, v-aş 
învăţa-o. Dar vă învăţ ce trebuie să ştiţi pentru a vă transforma 
conştiinţa, pentru a aduce Conştiinţa Cristică în această lume. Despre 
asta vorbesc învăţăturile mele şi pentru asta vi le aduc acum, în acest 
moment al istoriei. 

Omenirea trebuie transformată din interior spre exterior şi nu va fi 
transformată în alt mod. Eliminaţi minciunile, convingerile greşite, 
emoţiile negative şi confuziile din corpul-minte, ceea ce îl va face un 
vehicul curat nu doar pentru Adevăr, cu majusculă, ci şi pentru propriul 
adevăr personal despre cum să vă trăiţi viaţa. Odată ce v-aţi purificat pe 
interior, acţiunile voastre vor fi clare, curate, hotărâte şi folositoare 
pentru întreaga umanitate. Fără acea claritate interioară, umanitatea este 
ca un motor murdar care nu funcţionează lin sau adecvat şi chiar se poate 
defecta. 

Deveniţi limpezi şi curaţi lăuntric, în interiorul vostru, şi atunci 
mintea umanităţii va deveni, de asemenea, mult mai clară şi mai curată. 
Vă rog să împărtăşiţi aceste informaţii cu ceilalţi. Omenirea poate fi şi 
este „reparată”, ca să zicem aşa, din interior spre exterior, văzând 
falsitatea minţii egotice, acea voce din capul vostru, şi descoperind 
adevărul care vă va elibera. 

Sunt aici pentru a vă transmite acest Adevăr, care este Adevărul 
universal — ceea ce a fost întotdeauna adevărat şi va fi întotdeauna 
adevărat. Acest adevăr se bazează pe dragoste. Acest adevăr va salva 
omenirea. Faceţi această lucrare emoţională şi spirituală nu numai 
pentru voi, ci pentru toată lumea. Vă mulţumesc că v-aţi deschis la acest 
mesaj. Eu sunt mereu cu voi.» 

Capitolul 2 


Cum să ne unim ca o singură lume 





«Pe Pământ, au existat întotdeauna oameni cu diferite niveluri de 
conştiinţă, deoarece, în acest fel, sunteţi provocaţi să învăţaţi. Sunteţi cu 
toţii provocaţi unii de ceilalţi şi cu toţii învăţaţi unii de la ceilalţi. Dar 
niciodată în istorie nu au existat oameni cu niveluri atât de diferite de 
conştiinţă care să trăiască atât de aproape unii de ceilalţi şi în contact 
prin intermediul internetului. 

În trecut, când aveaţi mai puţine ocazii de a fi în prezenţa unora 
diferiţi de voi şi erau mai puţini oameni pe planetă — adică nu cu prea 
mult timp în urmă — reuşeaţi să reduceţi la minimum conflictele 
înconjurându-vă cu persoane având aceeaşi mentalitate. Eraţi mai puţin 
conştienţi şi afectaţi de persoane din diferite culturi şi ţări şi având 
puncte de vedere atât de diverse. 

Acum, toţi aveţi de-a face cu toţi ceilalţi şi trebuie să înțelegeţi cum 
şi de ce sunteţi diferiţi unii de ceilalţi, şi sunteţi provocaţi pe reţelele 
sociale, sau chiar de către vecini, să găsiţi modalităţi de a vă împăca cu 
cei diferiţi de voi. Mai mult, moravurile de pe reţelele de socializare sunt 
de aşa natură încât confruntarea, nu politeţea, este la modă, ceea ce 
agravează situaţia. 

Diferenţele sunt întotdeauna o problemă pentru ego. Ego-ul nu se 
simte confortabil în prezenţa persoanelor care arată diferit sau se 
comportă diferit sau au credinţe diferite. Ego-ul ar prefera să nu-i 
întâlnească pe cei care sunt diferiţi. În zilele noastre, acest lucru este 
imposibil şi trebuie să învăţaţi să depăşiţi această aversiune faţă de 
„celălalt” şi să vă conştientizaţi prejudecățile şi această antipatie 
iraţională faţă cei care nu sunt ca voi. 

Trebuie să vă învingeţi această reacţie automată faţă de cei care sunt 
diferiți de voi pentru a vă putea uni ca o singură lume, lucru pe care 
trebuie să-l faceţi acum pentru însăşi supraviețuirea voastră ca specie. 
Am putea spune că acestea sunt durerile naşterii voastre, ca o lume unită. 
Aceasta este problema: Vă puteţi depăşi prejudecățile rasiale, religioase şi 
culturale?! Cu alte cuvinte, vă puteţi depăşi ego-ul, cel puţin în această 
privinţă?! Va trebui s-o faceţi, căci pe zi ce trece, lumea devine mai mică, 

într-un sens, populaţia mărindu-se, iar telecomunicaţiile şi călătoriile 
multiplicându-se. 

În majoritatea lumilor, modul în care se realizează această integrare 
şi acceptare a diferenţelor rasiale, religioase şi culturale este căsătoria 
mixtă. Pe măsură ce dispar distincţiile dintre rase, creşte armonia lumii. 
Acest lucru se petrece de obicei încet, dar în lumea voastră se petrece 
relativ rapid astăzi, ceea ce pune unele probleme. Dar, până la urmă, 
căsătoriile mixte vor slăbi tensiunile dintre voi. Acesta este modul cel mai 
obişnuit în care o lume depăşeşte prejudecățile rasiale, iar cei care se 
aventurează primii în căsătoriile mixte sunt nişte pionieri care slujesc 
societatea dărâmând barierele, cu un mare sacrificiu personal. 

Poate că cel mai important pas pentru a uni lumea este accesul 
global la educaţie şi la alte resurse, care va ridica nivelul de trai al 
indivizilor şi naţiunilor. Acum este posibil ca ţările nedezvoltate să se 
dezvolte rapid, dacă li se oferă o mână de ajutor tehnologic şi 
educaţional. Tehnologia promite multe pentru lumea voastră, dar trebuie 
să ajungă pe mâinile celor care o vor folosi în beneficiul celor care au 
nevoie, nu ca să-i oprime. Aceasta este întotdeauna o provocare. 

Există două forţe care lucrează în scopuri opuse în lumea voastră, ca 
şi în multe alte lumi similare cu a voastră. Pe de o parte, există aceia, ca şi 
voi, care cred în ajutorarea celorlalţi şi împărtăşirea a ceea ce au cu alţii — 
aşa cum v-am învăţat eu cu mult timp în urmă. Ei înţeleg că propria lor 
bunăstare depinde şi este indisolubil legată de bunăstarea celorlalţi şi a 
Întregului. 

Apoi, există aceia care sunt interesaţi numai de ei înşişi şi de familia 
lor apropiată. Lucrează doar în interesul propriu, fără să ia în considerare 
Întregul, faţă de care nu simt nicio datorie. Această perspectivă este 
opusă idealurilor spiritualităţii şi religiei, opusă Adevărului şi reprezintă, 
în esenţă, o boală spirituală, întrucât Dumnezeul lor, ca să zicem aşa, este 
ego-ul. 

Din păcate, cei pentru care ego-ul este Dumnezeul lor sunt, de 
asemenea, adesea aceia care câştigă cele mai mari bogății şi le folosesc în 
scopuri corupte, adică să se îmbogăţească în detrimentul altora. Iar 
bogăţia lor le aduce adesea şi putere politică sau capacitatea de a corupe 
guvernul pentru a le servi propriile interese. Aceasta este o problemă pe 
care o cunoaşteţi bine astăzi peste tot în lume. 

Astăzi, corupţia este mai mare, deoarece mai multe bogății decât 
oricând sunt în mâinile a doar câtorva persoane, care este întotdeauna o 
situaţie periculoasă. Banii şi puterea corup. Banii şi puterea le permit 
unora să fie deasupra legii, deoarece cei bogaţi şi puternici sunt capabili 
să mituiască oficialii pentru a obţine ceea ce doresc sau pentru a evita să 
fie traşi la răspundere pentru infracțiunile lor. Astfel de dezechilibre ale 
avuţiei din lumea voastră creează mari distrugeri şi suferinţe, inclusiv o 
utilizare abuzivă a resurselor pământului, războaie, revoluţii şi dictaturi. 

Aceasta este o descriere a lumii voastre de astăzi. Situaţia de pe 
Pământ este foarte grea ca vibraţie, dar există şi multe lumini 
strălucitoare — multe, multe persoane cu o conştiinţă superioară, care au 
ajuns aici pentru a încerca să transforme situaţia, iar o mare parte din 
ceea ce fac chiar este de ajutor. 

Una dintre cele mai importante şi evidente soluţii este distribuirea 
mai echitabilă a bogăției în fiecare ţară şi în întreaga lume. Fără asta, vor 
rămâne doar două clase — cei bogaţi şi săraci, „avuţii” şi slujitorii lor — şi 
asta nu poate duce decât la nefericire, furie şi revoluţie. Aceasta este o 
problemă care trebuie rezolvată, căci altfel vă veţi scufunda şi mai 
profund în haos şi turbulenţe sociale. 

Soluţia acestei probleme ţine de guvern, în special prin impozitare. 
Acest lucru a făcut posibil ca unele ţări să funcţioneze liniştite şi fericite. 
Aveţi multe exemple de ţări în care impozitarea echitabilă funcţionează 
bine. 

Fără o reformare a structurilor fiscale care păstrează această 
inegalitate, situaţia va intra într-o spirală descendentă a inegalităţilor tot 
mai mari. Pentru a echilibra puterea trebuie echilibrate avuţiile. Nimeni 
nu merită şi nu are nevoie să câştige de sute de ori mai mult decât 
salariul minim, iar fiecare lucrător merită şi are nevoie de un salariu 
decent. Ar trebui să fie evident că o astfel de discrepanţă a averilor stă la 
baza majorităţii problemelor voastre. Prea multă bogăţie înseamnă prea 
multă putere, iar asta subminează democraţia şi creează o societate 
nesănătoasă. 

Oamenii trebuie să ceară şanse egale şi mulţi o fac. Dacă această 
schimbare nu se va produce în curând, situaţia se va agrava. În cele din 
urmă, această schimbare se va întâmpla, cel mai probabil ca urmare a 

protestelor, răscoalelor şi conflictelor. Dar ce bine ar fi ca această 
transformare să fie realizată paşnic, din interiorul sistemului! 

Am spus adesea că schimbările din lumea voastră vor avea loc ca 
urmare a schimbărilor din fiecare dintre voi, din conştiinţa voastră. Şi 
acest lucru este adevărat. Când îţi elevezi conştiinţa, vezi în mod natural 
lucrurile dintr-o perspectivă care depăşeşte ego-ul şi propriul interes 
personal. Când majoritatea oamenilor va începe să facă alegeri şi să 
voteze pentru ceea ce este mai bun pentru Întreg şi pentru viitorul 
planetei, chiar dacă acest lucru pare să fie împotriva propriului lor 
interes personal — de exemplu, prin faptul că trebuie să plătească mai 
multe taxe, astfel încât cei mai năpăstuiţi de soartă să primească o 
educaţie sau o asistență medicală mai bună — atunci lumea aceasta va fi 
foarte diferită, o lume mult mai bună pentru toţi. 

Mulţi aţi descoperit sau veţi descoperi că politicile care sunt bune 
pentru toată lumea sunt, de asemenea, bune şi pentru voi. În acest 
moment, poate fi dificil să se înţeleagă acest lucru, când atât de mulţi îşi 
văd doar de propriul interes, inclusiv oficialii guvernamentali. Din 
punctul de vedere al ego-ului, nu pare deloc că, de exemplu, dacă plăteşti 
impozite mai mari — dacă chiar ai de unde plăti — ai putea beneficia 
cumva. Dar când toată lumea este mai fericită şi mai liniştită, asta te 
include şi pe tine. Şi atunci când guvernele sunt finanţate şi administrate 
în mod adecvat, iar drumurile şi şcolile îi servesc pe toţi, oamenii se vor 
simţi bine şi fericiţi să trăiască în ţara lor. 

Oare cum te simţi când ţara ta te dezamăgeşte?! Mulţi se simt aşa 
acum, şi din motive întemeiate. Nu toată lumea primeşte o educaţie 
adecvată şi nici hrană, asistență medicală sau locuinţă adecvată, chiar şi 
cei care lucrează din greu. Acest lucru nu este sănătos pentru nicio 
societate. Inegalitatea economică este un teren propice pentru disperare, 
criminalitate, violenţă şi abuz de droguri şi alcool. 

Fără aceste plăgi sociale, aţi fi cu toţii mai fericiţi. Vă ajută să-i 
ajutaţi pe cei care cad pradă disperării, criminalităţii, violenţei şi 
abuzului de droguri şi alcool. Trebuie să vă ocupați de aceste probleme ca 
societate, deoarece acele probleme sunt create de societate. 

Soluţia este să oferiţi copiilor voştri o educaţie şi alimentaţie 
adecvate, formare profesională şi oportunităţi de muncă pentru un 
salariu decent, reabilitare după consumul de droguri şi alcool şi asistenţă 

medicală la preţuri accesibile. În caz contrar, veţi trage ponoasele 
încercând să combateţi criminalitatea şi traficul de droguri prin poliţie, 
încarcerare şi alte modalităţi. Aceste probleme nu vor fi rezolvate prin 
închiderea persoanelor pe care le vedeţi ca fiind sursa problemelor. 
Aceste probleme sunt simptomul unei societăţi care nu asigură în mod 
adecvat nevoile de bază ale cetăţenilor săi. 

Luaţi banii pe care îi băgaţi în poliţie, combaterea traficului de 
droguri şi întreţinerea închisorilor şi puneţi-i în şcoli, formare 
profesională, reabilitare şi asigurarea unor salarii decente şi veţi avea o 
societate mai fericită. Dăruiţi săracilor — nu-i ignoraţi, încarceraţi, 
marginalizaţi şi pedepsiţi. Aşa veţi rezolva sărăcia şi dependenţa de 
droguri, suferința şi criminalitatea care decurg din ele. Şi aşa v-am 
învăţat acum două mii de ani: „Fă altora aşa cum ai vrea să-ţi facă ei ţie”. 

Ceea ce împiedică acest lucru este mentalitatea de tip „noi contra ei”, 
prin care îi priviţi pe cei care cauzează probleme ca fiind răi şi, prin 
urmare, meritând a fi pedepsiţi. Îi priviţi ca fiind diferiţi de voi, ca 
inferiori. Dar dacă v-aţi afla în situaţia lor?! Dacă aţi fi crescut în mahala? 
Oare cum ar fi decurs viaţa voastră?! Oare ce decizii proaste aţi fi luat 
dacă nu aţi fi avut oportunităţi reale sau nişte modele pentru o altfel de 
viaţă? 

Problema nu sunt aceşti oameni. Problema este viziunea voastră 
asupra problemei. Problema este că societatea nu îşi face treaba. Dacă şi- 
ar fi făcut-o, nu ar exista această categorie inferioară de oameni care 
cauzează probleme, sau măcar numărul lor ar fi mult mai mic. Vestea 
bună este că puteţi face ceva în acest sens, dacă aveţi voinţa politică şi 
înțelegeţi problema. Unii dintre politicienii voştri chiar o fac! Ascultaţi-i. 
Soluţiile sunt la îndemână. 

Fiţi pe pace! Eu sunt mereu cu voi.» 

Capitolul 3 


Cum să creăm un ambient favorabil evoluţiei 
spirituale 





«Sunt sigur că nu v-aţi aşteptat să vă vorbesc despre curăţenia casei, 
dar acesta este subiectul meu de astăzi. Mă refer nu doar la curăţarea 
gândurilor, ci şi la curăţarea ambientului personal. 

Mediul în care trăiţi este o reflectare a mediului interior în multe 
privinţe, deşi această afirmaţie ar putea fi interpretată exagerat. Iată ce 
vreau să spun: Când starea voastră interioară este, în general, liniştită, 
mediul în care locuiţi este, de asemenea, probabil, liniştit. Şi opusul este 
adevărat: atunci când mediul exterior este liniştit, el favorizează o stare 
interioară de linişte. 

Cum arată un mediu liniştit? Este orice ambient care vă oferă un 
sentiment de pace. Asta poate însemna că este neaglomerat şi simplu. 
Sau ar putea fi plin de lucruri frumoase care evocă serenitatea. Nu există 
nicio formulă pentru cum să arate un mediu liniştit. Este ceva care vă 
trezeşte o stare de împăcare. 

Pare misterios — ceva care invocă un sentiment de pace interioară. 
Prin ce magie se realizează? Aproape orice fel de frumuseţe naturală face 
asta, cum ar fi apusuri de soare, copaci, flori, stânci, nori şi păsări. Şi 
diversele frumuseți făcute de mâna omului o pot face, mai ales anumite 
culori, combinaţii de culori şi forme. Deşi, într-un fel, frumuseţea este în 
ochii privitorului, totuşi, anumite culori şi forme şi aranjamente sunt 
considerate universal frumoase şi plăcute, ceea ce aduce pacea, plăcerea 
şi relaxarea. 

Ideea este că vă puteţi îmbunătăţi starea interioară şi, astfel, vă 
puteţi ajuta evoluţia spirituală, creând în casa voastră sau chiar la locul 
de muncă un ambient care evocă liniştea, plăcerea şi relaxarea. 
Majoritatea aveţi în casele voastre camere de lucru care poate că nu evocă 
liniştea, plăcerea şi relaxarea, deoarece biroul este un spaţiu destinat 
muncii. Şi e în regulă. Dar măcar aveţi alte spaţii în care puteţi să vă 
relaxaţi şi să fiţi, pur şi simplu?! Aveţi spaţii care vă fac să vă simţiţi bine, 
relaxaţi şi ca acasă?! 

Nu-i nevoie să fiţi bogaţi pentru a crea astfel de spaţii în casă. Aşa 
cum tocmai am menţionat, simplitatea conduce în mod natural la 
relaxare, linişte şi spaţialitate. Lipsa aglomerării dă minţii mai puţin de 
lucru. Conţinând mai puţine obiecte de care ochii se lovesc şi provoacă 
gânduri, un ambient aerisit seamănă foarte mult cu a sta cu ochii închişi, 
ceea ce tinde să liniştească mintea. 

Acesta este un motiv pentru care căutătorii spirituali, asceţii, 
călugării şi călugărițele sunt adesea încurajați să-şi limiteze bunurile. Cu 
cât aveţi mai multe posesiuni, cu atât trebuie să vă petreceţi mai mult 
timp întreţinându-le şi vă rămâne mai puţin timp pentru a vă interioriza. 
Şi, de asemenea, cu cât aveţi mai puţine bunuri, cu atât ambientul vostru 
seamănă mai mult cu peisajul interior spaţios şi gol al meditaţiei. 

Totuşi, numărul obiectelor nu este neapărat un impediment pentru 
pace, dacă acele obiecte sunt frumoase, plăcute şi induc liniştea. Unii 
oameni îşi trag multă bucurie şi linişte din lucrurile lor. Lucrurile plăcute 
din jur îi fac să se simtă în siguranţă, protejaţi, relaxaţi şi fericiţi. 

Cu toate acestea, mulţi au în jurul lor o grămadă de obiecte care nu 
le oferă plăcere sau pace, iar dacă eşti unul dintre acei oameni, atunci 
chestiunea merită să fie examinată. Îţi plac obiectele din casă? Eşti 
recunoscător pentru prezenţa lor? Îţi aduc plăcere şi pace? Dacă nu, de ce 
sunt acolo? Dacă nu sunt deosebit de agreabile, dar sunt practice, este în 
regulă. Atunci iubeşte-le şi fi-le recunoscător pentru utilitatea lor. 

Dacă în casă ai ceva de care nu ai nevoie şi nu-ţi place şi nu-ţi aduce 
bucurie sau pace, atunci probabil că produce contrariul, fie că eşti 
conştient sau nu de asta. Ţi-ai dat seama că deținerea de lucruri de care 
nu ai nevoie şi care nu îţi plac te apasă psihic şi îţi diminuează bunăstarea 
spirituală?! 

Să vă explic: Unele lucruri vă sunt favorabile, iar altele acţionează 
împotriva voastră. Într-un sens, ele nu vă aparţin, ci ţin de alt spaţiu, 
poate rezonează cu altcineva. Numai o persoană extrem de sensibilă 
poate percepe direct acest lucru, dar aproape oricine îl poate 
conştientiza, dacă înţelege că totul din ambientul său îi influenţează 
conştiinţa. 

Nu numai oamenii, ci şi obiectele au o anumită energie, care fie 
susține conştiinţa, fie nu. Desigur, multe dintre aceste efecte sunt foarte 
mici, dar efectul unor obiecte poate fi destul de semnificativ, în special 

cele care au aparţinut altor persoane sau care au ataşate forme-gând 
negative. Pe de altă parte, unele obiecte au fost infuzate cu o mare 
dragoste, care, de asemenea, poate fi simțită. 

Dacă ambientul are un efect negativ asupra conştiinţei voastre, chiar 
şi foarte subtil, acest lucru poate fi schimbat destul de uşor. Mulţi oameni 
spirituali, care-şi doresc un ambient care să reflecte pacea şi frumusețea 
adevăratei lor naturi, sunt inspirați în mod natural să-şi creeze un astfel 
de mediu. Totuşi, dacă nu simţiţi această nevoie naturală, cel mai 
probabil din cauza anumitor condiţionări şi convingeri, atunci ambientul 
vă poate afecta negativ şi vă va îngrădi să vă relaxaţi şi să fiţi în Prezenţă. 

Deci, influenţa acţionează în ambele sensuri: Cei care sunt în 
legătură cu starea lor naturală tind să-şi creeze un mediu de lucru şi la 
domiciliu care să o reflecte, dacă este posibil. Iar traiul într-un mediu 
care reflectă pacea şi frumuseţea stării naturale facilitează starea 
respectivă. 

Acesta este motivul pentru care adesea se sugerează ca meditatorii 
să-şi creeze o atmosferă specială în camera în care meditează. Sunt 
încurajați să expună poze cu sfinţi sau maeştri iluminaţi pe un altar, flori 
sau alte obiecte naturale de mare frumuseţe, cum ar fi cristale, culori şi 
lumini liniştitoare, dar nimic care le poate aminti de lumea exterioară 
sau de muncă. 

Scopul unei astfel de atmosfere este de a facilita simţirea stării 
voastre naturale, el reflectând pacea, relaxarea şi bucuria stării voastre 
naturale. Are rolul să vă ajute să vă lăsaţi deoparte ego-ul şi ideile lui 
despre cine sunteţi, munca voastră şi rolurile voastre în lumea aflată 
dincolo de uşa camerei, astfel încât să vă puteţi întâlni mai uşor 
adevăratul vostru Sine. 

Oare ambientul de acasă reflectă valorile şi trăirea adevăratului 
vostru Sine, starea voastră naturală sau, dimpotrivă, valorile şi 
mentalitatea ego-ului?! De exemplu, televizorul este un simbol al lumii şi 
perspectivei ego-ului, căci asta se vede mai ales la televizor. Dacă 
televizorul domină ambientul şi este deschis în majoritatea timpului, 
acest lucru nu va favoriza trăirea stării voastre naturale. 

Pe de altă parte, muzica înălţătoare, imaginile din natură, lucrările 
artistice frumoase şi obiectele naturale, cum ar fi cristale, flori, scoici, 

lemnişoare, pietre şi fântâni ornamentale, vă ajută să vă aliniaţi cu 
adevăratul vostru Sine. Acestea calmează mintea, în loc să o agite. 

Lucrurile frumoase şi obiectele naturale au puterea de a vă schimba 
conştiinţa, dacă le daţi ocazia, adică dacă le daţi lor atenţie în loc să vă 
pierdeţi în gânduri. Dacă sunteţi prezenţi la astfel de lucruri, ele vă pot 
aduce în Prezenţă. 

Unul dintre motivele pentru care obiectele frumoase şi natura au 
această putere este că majoritatea oamenilor doresc să acorde atenţie 
obiectelor frumoase. Pentru că le adoră, le oferă atenţia lor. Şi asta 
înseamnă că nu vor mai da atenţie realităţii imaginare a minţii. Ei adoră 
ceea ce se află în faţa lor, în loc să-şi adore gândurile. 

Acesta este motivul pentru care este important să aveţi în ambient 
lucruri pe care le iubiţi. Când eşti înconjurat de lucruri pe care le placi, 
este mai uşor să fii prezent — să fii aliniat cu adevăratul tău Sine. Dar şi 
opusul este adevărat: Când eşti înconjurat de lucruri care nu-ţi plac, 
probabil că te vei contracta sau vei evada în realitatea virtuală a minţii 
tale. Există două soluţii la această dilemă: Învăţaţi să iubiţi lucrurile din 
jur sau înconjuraţi-vă cu lucruri pe care le iubiţi. 

Ce-ar fi să vă examinaţi ambientul şi să eliminaţi obiectele de care 
nu aveţi nevoie şi care nu vă plac?! Dacă vă plac lucrurile pe care le aveţi 
de mult timp, atunci păstraţi-le, dar nu le păstraţi doar pentru că le aveţi 
de atâta timp. Uneori, a trăi în prezent necesită să renunţaţi la obiectele 
care vă amintesc de trecut. 

Lucrurile din jur care vă amintesc de trecut şi de unele pierderi nu vă 
aduc niciun folos şi n-au niciun sens. Nici măcar lucrurile care vă 
amintesc de o glorie trecută nu vă aduc niciun beneficiu şi nu vă ajută 
conştiinţa. Adeseori, obiectele înlănţuie oamenii de trecut şi de vechile 
identități într-un mod nesănătos. 

A fi în prezent în acum înseamnă a lăsa în urmă amintirile şi 
atracțiile din trecut. Asta nu înseamnă că i-aţi dezonora pe cei pe care i- 
aţi pierdut sau că aţi întina trecutul sau viaţa, ci că cinstiţi prezentul şi 
trăirea în realitate — adică ce este adevărat acum. Cel mai bun mod de a 
onora o persoană decedată este să vă trăiţi viață din plin, iar asta 
înseamnă să trăiţi în aici-şi-acum. 

Obiectele trecutului poartă o anumită energie şi vă pot evoca 
anumite gânduri şi emoţii. În măsura în care vă implicaţi în ele, aceste 

gânduri şi emoţii vă colorează şi vă modelează momentul prezent şi vă 
împiedică să simţiţi prospeţimea clipei. Dacă aveţi astfel de obiecte în 
jurul vostru, fiți conştienţi că ele chiar vă afectează conştiinţa. Totul 
influenţează totul. 

Dar de ce nu v-aţi pune în jur obiecte care evocă sentimentele 
superioare ale stării voastre naturale, precum recunoştinţa, pacea, 
bucuria şi iubirea?! Cum ar arăta un astfel de mediu? Ar fi frumos, curat 
şi neticsit. Şi de ce este importantă curăţenia şi neaglomerarea? Motivul 
este practic. Când ochiul vede murdărie sau dezordine, adesea se 
declanşază condiţionările legate de murdărie şi dezordine, chiar şi la 
persoanele care cred că nu le deranjează murdăria şi dezordinea. Dacă 
ceva din mediu declanşează sentimentul că trebuie curăţat sau aranjat, 
atunci odihna, relaxarea şi starea de pace devin mai dificil de obţinut. Un 
ambient îngrijit, curat şi ordonat este odihnitor pentru toată lumea. Într- 
un mediu în care se pare că nu mai trebuie făcut nimic îţi este mai uşor să 
nu faci nimic şi doar să fii. Este mai liniştitor şi mai odihnitor să te uiţi în 
gol, la nimic, decât să te uiţi la o grămadă de hârtii, de exemplu. Desigur, 
acest efect este subtil, dar există, iar conştientizându-l, veţi putea lua 
măsuri pentru a vă limpezi şi curăța spaţiul. 

Mai există şi un alt avantaj dacă faceţi asta. Vă simţiţi bine. De ce vă 
simţiţi bine? Pentru că sunteţi condiţionaţi să vă relaxaţi şi să vă simţiţi 
bine în mijlocul ordinii, frumuseţii şi curăţeniei. La nivel de instinct 
elementar, la fel cum animalele construiesc cu atenţie un cuib sau o 
vizuină şi le menţin curate, şi voi sunteţi programaţi să faceţi acelaşi 
lucru. Împotrivindu-vă acestei programări, veţi simţi un anume 
disconfort. Uneori, trebuie să vă urmaţi condiţionările, pentru că ele 
există. Chiar dacă vă spuneţi „asta nu mă deranjează”, sunt şanse să vă 
deranjeze. Mediul înconjurător vă afectează conştiinţa şi capacitatea de a 
fi în prezent. 

Vă rog să faceţi tot ce puteţi pentru a vă crea un ambient care să 
încurajeze şi să reflecte starea voastră naturală. Făcând acest lucru, de 
asemenea, vă declaraţi sinceritatea şi dedicarea faţă de calea spirituală. 

Vă mulţumesc pentru dorinţa voastră de a depune eforturi ca să vă 
elevaţi conştiinţa. Eu sunt mereu alături de voi.» 

Capitolul 4 


Cum se folosește ego-ul de conceptul de timp 





«Aş dori să vă vorbesc despre timp şi despre cum ego-ul, prin vocea 
din capul vostru, se foloseşte de noţiunea de timp pentru a vă face să 
suferiți. 

Timpul este un concept. Nu există aşa ceva. Este o iluzie. Pare să 
existe, dar nu există. Asta înseamnă că toate celelalte cuvinte legate de 
timp sunt, de asemenea, iluzii. Sunt concepte. Conceptele sunt o iluzie. 

Conceptele sunt utile pentru a comunica, dar nu există timp, adică 
trecut sau viitor. Există doar experienţa de acum. Dar pentru că 
experienţa de acum se schimbă mereu, pare că ar exista trecut, prezent şi 
viitor, pe când adevărul este că există doar acum. 

Faptul că viaţa este mereu în schimbare face să pară că timpul 
există, dar el nu există. Acest acum se schimbă mereu, dar întotdeauna 
există numai acum. 

Trecutul şi viitorul sunt concepte şi imaginaţii. Ele nu fac parte din 
realitate. Nu sunt reale. Nu există nimic concret care să poată fi numit 
trecutul şi nimic care să fie viitorul. În realitate, există fie lucruri pe care 
le poţi vedea, fie lucruri pe care ochii nu le pot vedea, dar care totuşi 
există. Timpul nu este un lucru pe care îl poţi vedea sau care ar putea fi 
văzut de o ființă sau de un aparat. Prin urmare, este un concept. Şi o 
imaginaţie. Timpul pare să existe din simplul motiv că mintea îşi 
imaginează că ar exista. 

Realitatea nu include conceptele sau imaginaţiile. După cum o 
definesc eu, pe de o parte, există realitatea şi, pe de alta, există ceea ce 
pare a fi realitate, dar nu este: anume realitatea fabricată de minte, adică 
poveştile şi imaginaţiile minţii umane. 

Aceste idei, noţiuni şi imagini născocite nu au nimic de-a face cu 
realitatea, dar par să aibă. Ele creează realitatea imaginară a minţii 
egotice şi a sinelui fals. 

Această realitate imaginară plăsmuită de minte este o iluzie, iar 
sursa suferinţei este acest set iluzoriu de idei, poveşti, credinţe şi imagini, 
nicidecum realitatea în sine. Realitatea este, pur şi simplu, ceea ce există. 
Nu există suferinţă, până în momentul când mintea decide că nu-i place 

cum arată realitatea. Această împotrivire la realitate este sursa suferinţei 
umane. 

Desigur, puteţi argumenta că o durere fizică este chinuitoare şi de 
acolo vine suferinţa, şi există ceva adevăr în acest argument. Dar 
împotrivirea la existenţa acelei dureri şi cum amplifică mintea acea 
durere şi cum readuce ea mereu gânduri şi frici legate de acea durere în 
momente în care nu te doare nimic, toate acestea creează acea suferinţă 
care face ca durerea să fie greu de suportat. 

Cele mai multe dureri pot fi gestionate fără acea frică, acele poveşti 
şi alte motive suplimentare de crispare care fac durerea mai greu de 
suportat. 

Vă spun toate acestea pentru a vă ajuta să înțelegeţi mai bine cum vă 
creaţi singuri suferinţa, astfel încât să vă puteţi elibera de ea. Fără 
noţiunea de timp, ar fi dificil pentru realitatea mentală a ego-ului să 
provoace suferinţă. Conceptele de trecut şi viitor sunt implicate în 
fabricarea falsului sine şi crearea suferinţei. Aceste concepte îi permit 
minţii să creeze o naraţiune despre falsul sine, şi exact asta este el cu 
adevărat. Falsul sine nu este, în esenţă, decât o sumă de idei despre cine 
ai fost în trecut, cine eşti acum şi cine vei fi în viitor. 

Conceptele de trecut şi viitor fac posibilă, de asemenea, compararea 
momentului prezent cu ideile despre trecut şi viitor, în aşa fel ca 
prezentul să pară indezirabil sau problematic. Pentru a menţine falsul 
sine, mintea egotică (vocea din cap) trebuie să te împiedice să fii prezent 
la realitate. Şi o face declarând că momentul prezent este neplăcut sau 
plictisitor şi apoi fascinându-te cu poveşti despre tine, adică falsul sine, 
care includ trecutul şi viitorul tău. 

Atunci, odată ce începi să crezi că eşti sinele fals, ea îţi vine cu nişte 
false credinţe negative care te fac să suferi. Suferinţa este creată şi 
întreţinută prin repetarea mentală sau verbală a unor poveşti, precum: 
“Nu pot suporta asta” sau “Nu voi putea reuşi niciodată”. Dacă nu spui şi 
nu repeţi acea poveste, vei descoperi că nicio experienţă nu durează mult 
timp. Acum-ul este mereu în schimbare. Dacă rămâi în acum, nici măcar 
durerea nu va persista identic prea mult timp. Conceptele de trecut şi 
viitor întreţin durerea fizică şi psihică mult mai mult timp decât ar dura 
ea, dacă ai rămâne în prezent. 

Prin faptul că, prin intermediul gândurilor, aduci în prezent amintiri 
dureroase sau temeri legate de viitor, prezentul se umple cu durere şi 
frică, care nu ar trebui să existe în acest acum. Suferinţa este creată şi 
prelungită inutil prin gânduri dureroase şi înfricoşătoare. 

Oamenilor le este greu să priceapă acest lucru, pentru că ei chiar 
cred că ideile şi credinţele lor despre realitate ar fi însăşi realitatea. Fi 
cred în realitatea iluzorie produsă de mintea lor. Mintea spune “Este 
îngrozitor” şi aşa devine situaţia. Mintea spune “Acest lucru nu ar trebui 
să se întâmple” şi aşa că te simţi trist, furios şi o victimă. 

Însă nu există tristeţe, furie sau victimizare inerentă în niciun acum. 
Acestea sunt emoţii şi experienţe pe care le creaţi prin gânduri. Sunteţi 
atât de puternici, încât puteţi crea o realitate iluzorie şi apoi să o 
confundați cu realitatea. 

Vă aflaţi aici, în această dimensiune, în parte, pentru a afla că faceţi 
acest lucru şi cum să nu-l mai faceţi. Aceasta este provocarea voastră: să 
depăşiţi suferinţa specifică condiţiei umane. 

Provocarea este să vă controlaţi această capacitate de a crea o 
realitate iluzorie, inclusiv senzaţia iluzorie de “eu” ca individ limitat şi 
suferind, singur şi vulnerabil într-o lume înfricoşătoare şi ostilă. Ca şi 
cum aţi fi fost abandonaţi pe o insulă pustie cu câteva unelte de 
supravieţuire, trebuie să depăşiţi dificultatea psihică de a avea o minte 
egotică ce creează o realitate iluzorie şi un iluzoriu sine fals. 

Din fericire, aveţi uneltele necesare pentru a depăşi această 
dificultate. Cel mai important instrument este conştientizarea adevărului, 
anume că suferinţa nu este obligatorie şi că o puteţi controla. Fără 
această conştientizare, oare aţi mai încerca să vă depăşiţi suferinţa”?! 
Mulţi nu o fac, ei zăbovesc într-o stare de victimizare, furie, tristeţe şi ură 
timp de foarte multe încarnări, până ajung să priceapă adevărul. 

Este o întrupare binecuvântată, cu adevărat, aceea în care vă 
deschideţi pentru a primi adevărul, vestea extraordinar de bună că 
problema, de fapt, nu este realitatea. Ci toate problemele voastre sunt, 
literalmente, în capul vostru. 

“Problemă” este doar un alt concept. Nu există aşa ceva. Dar dacă îţi 
spui că ai o problemă, atunci vei trăi experienţa de a avea o problemă. 
Falsa ta realitate interioară devine realitatea exterioară pe care o trăieşti. 
Dacă îţi spui cu totul altceva, atunci vei trăi în interiorul acelei realităţi 

atâta timp cât ţi-o spui. Aşa funcţionează lucrurile. Asta înseamnă să-ţi 
creezi propria realitate. Îţi creezi o realitate interioară, care devine apoi o 
experienţă. 

Şi, trăind în acea realitate imaginară, atragi spre tine oameni şi 
experienţe care întăresc acea realitate imaginată. De exemplu, dacă te 
crezi o victimă, este probabil că vei atrage oameni care te vor abuza. 
Lumea exterioară se conformează adesea sau, cel puţin, pare să fie în 
acord cu mentalitatea şi credinţele tale interioare. Astfel, trăieşti în 
interiorul unei realităţi imaginate şi, adesea, însăşi realitatea întăreşte 
acea realitate imaginată şi o face reală. Aşa îţi creezi propria realitate. 

Este folositor să afli că posezi această putere sau blestem de a-ţi crea 
propria realitate prin modul în care gândeşti lucrurile. Dar şi mai 
folositor este să descoperi că poţi înceta cu totul să trăieşti în această 
realitate imaginară, care pentru cei mai mulţi este un adevărat coşmar, şi 
să începi să trăieşti în realitate. O poţi face înțelegând adevărul, anume că 
mintea generează o realitate falsă, iar dacă crezi că aceea este realitatea, 
atunci vei rămâne blocat în acea realitate — de fapt, cel blocat este sinele 
fals, care trăieşte acea experienţă produsă de minte. 

Este adevărat, ai putea deveni foarte abil în crearea unei realităţi 
pozitive pentru acest sine fals, ceea ce este lăudabil. Dar, în cele din 
urmă, ai menirea să descoperi cine eşti cu adevărat şi cum să trăieşti în 
realitate, fără această realitate imaginară şi acest sine fals. În acest scop, 
îți va fi de ajutor să înţelegi falsitatea conceptelor de trecut şi viitor. Când 
stărui în gânduri despre trecut şi viitor, rămâi legat de realitatea iluzorie 
a minţii egotice. 

Nu este chiar atât de greu să depăşeşti această atracţie, această 
dependenţă de a te proiecta în trecut şi viitor, odată ce realizezi că nu eşti 
acel “tu” care are un trecut şi un viitor. Acela este sinele fals. Însă dacă 
crezi că eşti acel “tu”, vei simţi că pierzi ceva dacă renunţi la gândurile 
despre trecut şi viitor. 

Şi totuşi, renunţi la aceste gânduri pentru a trăi ca adevăratul tău 
Sine, care nu cunoaşte suferința cauzată de aceste gânduri. Nu renunti la 
nimic altceva decât la suferinţa ta. Tu încă vei exista şi ai existat 
întotdeauna ca Sinele adevărat. Aceste gânduri despre trecut şi viitor nu 
au făcut decât să te împiedice să înţelegi cine eşti cu adevărat. Aceasta 

este o veste foarte bună. Nu ai nimic de pierdut atunci când îţi pierzi 
trecutul şi viitorul, ci ai totul de câştigat. 

Bineînţeles, nu vă sugerez să nu mai faceţi referire la trecut sau 
viitor în conversații atunci când este necesar. Aceste concepte sunt 
necesare pentru a trăi în lume. Vă sugerez doar să înţelegeţi adevărul 
despre condiţia umană şi, mai important, cine sunteţi cu adevărat. 

Acum vreau să mai spun ceva despre suferinţa cauzată de senzaţia 
de timp. Nu doar gândurile despre trecut şi temerile legate de viitor vă 
fac să suferiţi, ci şi presiunea şi repezeala ego-ului, care se precipită spre 
viitor şi fuge de prezent. 

Vocea din capul vostru vă zoreşte mereu, ceea ce este epuizant şi 
stresant. Nu este deloc prietenoasă sau încurajatoare, de cele mai multe 
ori, ci vă îmboldeşte şi vă stresează. Vă dă senzaţia că niciodată nu faceţi 
lucrurile suficient de repede sau de bine. 

Vocea din capul vostru este un tiran, dându-vă sentimentul că nu 
aveţi niciodată suficient timp. Dar aceasta este o iluzie, o minciună care 
creează un stres inutil. Viaţa nu este o cursă contra-cronometru. Ego-ul 
stabileşte nişte obiective şi calendare arbitrare, care, adesea, sunt 
nerealiste şi nu iau în considerare nevoile elementare de odihnă şi 
refacere. Cine poate şti cum se va desfăşura viaţa?! Trebuie să învăţaţi să 
nu vă luaţi prea în serios obiectivele şi planurile. Uneori, viaţa are alte 
obiective şi planuri pentru voi. 

Vreau să ştiţi că tot ceea ce faceţi într-o zi este suficient. Nu-i nimeni 
acolo, sus, care să vă judece şi să evalueze cât de mult aţi realizat — ci 
doar vocea din capul vostru şi, poate, vocea din capul altora. Puteţi să vă 
trăiţi viaţa aşa cum vreţi, preferabil, cum vă cere Inima. 

Problema este că lista cu treburi a ego-ului nu se termină niciodată — 
toate acele lucruri pe care trebuie să le faci înainte de a îndrăzni să te 
simţi, în sfârşit, bine, conform ego-ului, şi de a-ţi urma şi Inima. Dacă 
aştepţi ca întâi să bifezi toată lista cu lucruri de făcut şi abia apoi să te 
opreşti şi să-ţi permiţi să te odihneşti şi doar să exişti şi să faci ceea ce-ţi 
doreşte Inima, atunci nu te vei odihni niciodată şi nu vei mai apuca să 
faci ce-ţi doreşti cu adevărat. Vei fi într-o permanentă zbatere şi nu vei 
ajunge niciodată Acasă, la Prezenţă, unde se află adevărata fericire. 

Te afli aici, în această viaţă, pentru a face multe lucruri diverse, nu 
doar pentru a munci. Eşti aici şi pentru a te bucura de viaţă, pentru a 

râde, pentru a te juca, pentru a crea, pentru a explora, pentru a te 
autocunoaşte şi pentru a realiza lucrurile care îţi plac. Dar vocea din 
capul tău nu ştie decât de muncă, îndatoriri şi responsabilități. 
Adevăratul tău Sine se va ocupa, cu siguranţă, şi de aceste lucruri, dar 
viaţa nu se rezumă numai la responsabilităţi. Iar dacă te vei rezuma doar 
la îndatoriri, nu vei fi foarte fericit. 

Cei care îşi ascultă vocea din cap şi îşi lasă ego-ul să le determine 
modul în care îşi petrec timpul, sunt nişte oameni stresaţi, nefericiţi şi 
epuizați. Nu, vocea din cap nu ştie cum să-ţi trăieşti viața. Ascultând de 
acea voce, s-ar putea să-ţi rezolvi toate treburile, dar nu vei fi foarte 
fericit, pentru că lista cu sarcini a ego-ului nu conţine foarte multe lucruri 
care dau sens şi frumuseţe vieţii. 

Lista cu lucruri de făcut trebuie să includă odihna, simpla fiinţare şi, 
de asemenea, creaţia, joaca, învăţarea, autocunoaşterea, dezvoltarea 
personală şi iubirea. Şi voi adăuga şi meditaţia. Aceste lucruri vă vor face 
viaţa fericită şi împlinită, dar vocea din cap nu vă va sugera să le faceţi. 
Însă Inima vă va îndemna. Aşa că, vă rog, încetiniţi ritmul şi ascultaţi-vă 
Inima! 

Fiţi fericiţi şi împăcaţi! Eu sunt cu voi mereu.» 

Capitolul 5 


Ce este, de fapt, legea atracției 





«Aş vrea să vorbesc astăzi despre ceva ce am mai vorbit, dar care 
merită a fi repetat: “A face” nu este tot ce contează şi scopul suprem al 
vieţii. 

Ascultându-ţi ego-ul, vocea din capul tău, şi ego-ul altora, ai putea 
crede că “a face” este soluţia la orice: dacă ţi-e foame, mănâncă o 
prăjitură; dacă vrei mai multă pace, du-te la un curs de yoga; dacă vrei să 
arăţi mai bine, mergi la cumpărături, ţine o dietă, bronzează-te, schimbă- 
ţi coafura. 

Dar ce-ar fi dacă, în schimb, ai îngădui fiecare dorinţă şi ai simţi-o 
aşa cum este, dar fără să faci nimic din ce te îndeamnă ea?! Dacă ai face 
asta, ai descoperi că dorinţele dispar ca orice alt gând. Iar marea 
descoperire este că vei afla cine este Cel ce descoperă acest adevăr: Tu 
eşti ceva dincolo de dorinţe şi care poate vedea adevărul în privinţa lor. 
Tu eşti conştientizarea şi simţirea vieţii, care nu vine şi nu pleacă în 
mijlocul acestui du-te-vino de gânduri, dorinţe, sentimente şi acţiuni. 

În lumea ego-ului — lumea dorințelor — dorinţele sunt îndeplinite 
prin acţiuni, sau cel puţin acţiunea pare a fi calea de a obţine ceea ce vrei, 
calea către o presupusă viață bună. Şi oare nu obţinerea a ceea ce îţi 
doreşti este scopul vieţii?! Pentru ego, aşa este. Dorinţele împing 
comportamentul într-o direcţie care se presupune că ar fi soluţia la acea 
dorinţă. Dorinţele îi ţin pe oameni foarte ocupați să facă, să facă, să facă. 
Ele consumă timpul şi viaţa. 

Dorinţele îţi dau sentimentul că ceva lipseşte, că nu este în regulă şi 
că ar putea fi sau ar trebui să fie mai bine. Dorinţa este ca o problemă ce 
trebuie rezolvată. Dorinţele par a fi un lucru bun, pentru că te determină 
să rezolvi aşa-numita “problemă” ascunsă în spatele dorinţei. Nu se 
recunoaşte că dorinţa, în sine, este sursa problemei. Problema pare a fi 
ceea ce lipseşte şi se doreşte, când, de fapt, în Adevăr, este invers: Însăşi 
dorinţa este problema. 

Nu există nicio problemă, dar dorinţa transformă orice într-o 
problemă. Dorinţele te fac nefericit, nicidecum fericit. Şi totuşi, ţi se pare 
că dorinţele îţi sunt prietene. Când le împlineşti, devii fericit pentru o 

vreme. Şi te fac o persoană superioară, împingându-te să te 
îmbunătăţeşti, nu-i aşa?! 

Asta chiar că-i o întrebare bună. Ele te pot îmbunătăţi după 
standardele ego-ului, multe dintre ele fiind arbitrare şi determinate 
cultural. Dar chiar ai nevoie de acea rochie nouă pentru a fi o persoană 
mai bună sau de acei muşchi abdominali fermi sau de acea maşină 
nouă?! 

Cele mai multe dintre dorinţe, atunci când le împlineşti, îţi pot 
îmbunătăţi imaginea de sine şi cum te simţi în pielea ta, cel puţin pentru 
o vreme, dar ce valoare are asta?! După standardele cui?! Despre asta-i 
vorba în viaţă?! Fericirea care vine din îndeplinirea unor astfel de dorinţe 
este foarte trecătoare şi există întotdeauna noi dorinţe după care să 
alergi: o altă rochie, alte kilograme de slăbit, o maşină mai bună, un 
salariu mai mare. Acestea par a fi nişte obiective care merită tot efortul. 

Nu că ar fi ceva în neregulă cu astfel de obiective, dar dacă îţi petreci 
timpul îndeplinind astfel de dorinţe, nu vei avea timp pentru alte 
chestiuni mai satisfăcătoare şi mai importante. 

Ego-ul nu doreşte lucrurile cele mai “dezirabile”, cum s-ar zice, 
pentru Sinele tău profund. Doreşte ego-ul tău să distribui voluntar 
alimente pentru săraci?! Doreşte el să meditezi?! Tânjeşte el după o 
împlinire mai profundă?! Doreşte el să stai degeaba o vreme şi să priveşti 
apusul de soare sau altceva frumos?! Nu, ego-ul nu doreşte niciunul 
dintre aceste lucruri. 

Ego-ul nu doreşte elevarea spirituală sau profunzimea psihologică. 
Nu doreşte o conexiune strânsă cu ceilalţi. Nu doreşte să-i slujească pe 
alţii. Nici măcar nu-şi doreşte pacea sau să iubească. Vrea doar să fie 
iubit. 

Sunt o mulţime de lucruri pe care ego-ul nu le doreşte. Nu ego-ul 
este cel curios sau cel care să-şi dorească să înţeleagă. Nu ego-ul vrea să 
evolueze prin experienţe noi. Nu el vrea ca ceilalţi să fie fericiţi. Nu el 
doreşte pacea şi iubirea în lume. Nu el vrea să fie bun şi amabil cu ceilalţi. 
Nu, ego-ul nu este deloc ce-i mai bun în voi. Dorinţele sale sunt 
egocentrice şi superficiale. Dacă vă construiți viaţa în jurul acestor 
dorinţe, veţi fi fericiţi doar pe măsura lor, iar acea fericire nu va dura. 

Există două feluri de a face: Să faci ceea ce vrea ego-ul şi să faci ceea 
ce vrea Sinele divin. Îndeplinirea dorințelor ego-ului va duce la o viaţă 

egocentrică şi superficială, în timp ce îndeplinirea dorințelor Sinelui 
divin va duce la fericire şi împlinire profundă şi de durată. Iar acţiunile în 
acord cu Sinele vor include, de asemenea, odihna, simpla fiinţare, 
meditaţia şi trăirea şi savurarea vieţii aşa cum este ea. Aceste lucruri nu 
se regăsesc în lista cu treburi a ego-ului şi, totuşi, sunt cele mai 
importante lucruri de făcut dintre toate. Când eşti ocupat să faci ceea ce 
vrea ego-ul, problema este că te împiedică să “faci” treburile mai 
importante: a te odihni, doar-a-fi şi a percepe cine eşti cu adevărat. 

Lumea este plină de oameni de acţiune, şi uite unde aţi ajuns! Cei 
care ating, şi vorbesc sufletului oamenilor sunt aceia care se opresc din 
agitaţie şi doar-sunt, care creează, vorbesc şi acţionează din acea stare de 
non-făptuire. Aceştia sunt vindecătorii, învățătorii spirituali, artiştii şi 
alchimiştii. Ei sunt transformatorii, pentru că lumea voastră nu poate fi 
transformată într-un mod profund de către oamenii de acţiune. 

Da, oamenii de acţiune pot crea obiecte mai bune pentru toată 
lumea, dar care vor aduce doar o fericire trecătoare celor care nu ştiu cine 
sunt cu adevărat. lar goana după lucruri îi îndepărtează adesea pe 
oameni de astfel de descoperiri mai profunde. Cei care ştiu cine sunt cu 
adevărat nu au nevoie de prea multe lucruri, în afară de cele de bază, 
pentru a fi fericiţi şi mulţumiţi. “Căutaţi mai întâi împărăţia cerurilor şi 
toate celelalte vi se vor adăuga.” Descoperă cine eşti cu adevărat şi vei 
avea tot ceea ce ai nevoie pentru a fi fericit. 

Faptul că ştii cine eşti nu numai că face posibil să te mulţumeşti cu 
puţin, ci îţi şi oferă acces la îndrumarea interioară de care ai nevoie 
pentru a-ţi crea o viaţă fericită şi abundentă, nu doar plină de obiecte, ci 
o viaţă generoasă, binecuvântată şi debordând de iubire şi pace. Asta îşi 
doreşte cu adevărat oricine. 

“Căutaţi mai întâi împărăţia cerurilor” şi veți trăi Raiul pe Pământ. 
Veţi fi o manifestare a Cerului şi veţi atrage tot ceea ce aveţi nevoie. Iar 
viaţa voastră nu va mai fi caracterizată de dorinţa anumitor lucruri. 

Aceasta este legea atracției. Atragi ceea ce ai nevoie către tine, în 
mod natural, atunci când eşti într-o stare de Graţie, când eşti aliniat cu 
Sinele tău divin. Atragi ceea ce ai nevoie şi ştii în mod firesc cum să 
cooperezi cu Viaţa care te trăieşte, pentru a crea viaţa pe care eşti menit 
să o trăieşti. Iar această viaţă nu se referă la obţinerea unor lucruri şi nici 


Isus vorbeşte: Despre a trăi în lume pag. 28 


măcar la experienţe, ci înseamnă să trăieşti ca o întruchipare a Divinităţii 
în lume. 

Ego-ul nu-ţi poate oferi această viaţă; îţi va oferi un alt fel de viaţă, 
una convenţională, o viaţă aşa cum trăiesc majoritatea oamenilor. Ego-ul 
nu ştie nimic despre iubire sau despre adevărata fericire. Ştie doar cum 
să creeze o fericire temporară, urmărind lucruri şi experienţe care oferă 
puţină emoție şi plăcere pentru o scurtă vreme. 

Asta-i în regulă. Nu-i nimic rău în asta. Dar — nu faceţi confuzie — nu 
acesta-i rostul vieţii, iar dacă credeţi că este, veţi fi foarte dezamăgiţi — şi 
majoritatea oamenilor sunt dezamăgiţi. 

Nu veţi ajunge destul de sus dacă vă mulţumiţi cu acest tip de 
fericire. Vă este disponibil un tip de fericire mai profundă, odată ce aflaţi 
cine sunteţi şi vă simţiţi în legătură cu Tot-ce-există. Atunci, veţi avea 
acces la bucuria, pacea, iubirea şi recunoştinţa adevăratei voastre naturi. 
Veţi fi ajuns Acasă. 

Sunteţi mult mai vaşti şi mai magnifici decât vă puteţi da seama, iar 
eu sunt aici pentru a vă spune acest lucru. Nu trebuie să te mulţumeşti să 
fii acest eu mărunt, care se luptă, care doreşte, căruia îi lipseşte mereu 
câte ceva, care se zbate mereu. Nu asta eşti tu. Ci doar crezi că eşti asta, 
când asculţi vocea din capul tău. 

Acea voce este mincinoasă. Ea nu ştie cine eşti, nu te poate conduce 
la cine eşti şi nu îţi va spune niciodată adevărul despre cine eşti. Trebuie 
să te uiţi la cei care ştiu deja cine sunt ca să descoperi şi tu adevărul 
despre cine eşti. Trebuie să fii destul de umil sau să fi suferit îndeajuns 
sau ambele pentru a căuta răspunsurile dincolo de vocea din cap. Iar 
răspunsurile sunt acolo. 

Dar mai întâi, trebuie să vezi foarte clar cine nu eşti. Acest lucru nu 
este uşor, decât dacă te opreşti deseori să mai faci voia ego-ului. Ego-ul 
nu se va da la o parte ca tu să descoperi cine eşti cu adevărat, pentru că el 
nu vrea Adevărul. Nu face parte din dorinţele lui. Trebuie să faci Tu loc în 
viaţa ta pentru Adevăr şi o vei face atunci când vei fi pregătit. Acest “Tu” 
este cel care se trezeşte din iluzia ţesută de ego. Dacă nu eşti gata acum, 
vei fi gata cândva, iar acest mesaj te pregăteşte pentru acel moment. 

Prin intermediul acestui mesaj, vi se aduce la cunoştinţă faptul că 
este posibil şi un alt mod de a fi, o nouă viaţă, una ghidată de Divinitate, 
nu de ego. Acesta este un apel ferm să vă treziţi din somn, din tiparul 

prestabilit, inconştient, la o nouă viaţă dirijată de iubire, bucurie, pace şi 
compasiune. Acest nou fel de viaţă va aduce o nouă lume pe Pământ pe 
măsură ce vă treziţi, unul câte unul, la adevărul despre Cine sunteţi cu 
adevărat. 

Timpul este înaintat. Nu mai este vreme de aşteptat. Avem nevoie să 
vă treziţi, astfel încât să vă puteţi îndeplini misiunea ce vă revine în 
transformarea lumii. Ea trebuie să fie transformată din interior spre 
exterior, prin transformarea conştiinţei. Nu există altă cale. 

Invențiile şi inovațiile de care are nevoie lumea voastră vor veni de la 
oameni ca voi, care sunt în contact cu adevărata lor Fiinţă şi care sunt 
relee pentru înţelepciune, pace, inspiraţie şi idei noi. Voi sau cei pe care îi 
inspirați sunteţi aceia care trebuie să o faceţi. Conştiinţa trebuie să fie 
aprinsă ca o torţă, de la o persoană la alta, iar această aprindere a torței şi 
trecerea ştafetei trebuie realizată cât mai curând. 

Nu subestimaţi puterea conştiinţei de a transforma lumea. Este 
singurul lucru care a putut transforma vreodată o lume. Există acum 
destui oameni care s-au trezit sau care se vor trezi în curând pentru a 
avea un impact real. Nu este prea târziu. Faceţi tot ce puteţi, vă rog, 
pentru a vă aduce contribuţia la înălţarea conştiinţei! Eliberaţi-vă de sub 
dominaţia minţii egotice şi descoperiţi un alt mod de a trăi! 

Nu vă fie frică! Nu aveţi de ce să vă temeţi. Veţi avea tot sprijinul de 
care aveţi nevoie, odată ce vă aliniaţi cu Tot-ce-există şi începeţi să 
acţionaţi după cum vă cere. Sunteţi cu toţii prețuiţi şi iubiţi. Cunoaşteţi 
acest lucru şi găsiţi pacea şi puterea din voi pentru a-l trăi din plin. 

Vă mulţumesc că aţi fost aici, cu mine. Eu sunt cu voi întotdeauna.» 


Isus vorbeşte: Despre a trăi în lume pag. 30 


Capitolul 6 


Jocul vieţii și cum să te bucuri de viaţă 





«V-ar fi de folos să priviţi viaţa ca pe un joc. Nu spun că viaţa ar fi 
lipsită de sens sau ar fi doar pentru plăceri ori frivolităţi. Nu aşa este 
viaţa ca un joc, ci în multe alte feluri. Să vă explic. 

Una dintre cele mai mari asemănări este că, fie că joci un joc, fie că 
eşti implicat în viaţă, trăieşti doar în prezent şi nu ştii ce se va întâmpla 
în momentul următor. Când joci un joc, te pierzi în el şi în plăcerea de a 
nu şti ce se va întâmpla în continuare. Eşti absorbit de joc, nu în gânduri 
despre trecut sau viitor sau orice altceva fără legătură cu jocul. Tot aşa 
este şi cu viaţa când eşti implicat în ea şi nu te pierzi în realitatea virtuală 
a minţii. 

Atunci când joci un joc, eşti curios şi interesat de ceea ce se întâmplă 
în joc. Ce carte vei trage în continuare? Vei reuşi să loveşti următoarea 
minge? Vei reuşi să bagi mingea în gaură sau la coş? Ce vor face ceilalţi 
Jucători? 

Nu ştii, şi tocmai asta-i distractiv într-un joc. Dacă ai şti aceste 
lucruri, nu te-ai mai deranja să joci. Distracţia constă în a nu şti ce va 
aduce următorul moment. La fel e şi cu viaţa. Nu ştii cu adevărat ce va 
urma în viaţă, şi de aici vine distracţia. 

Dar pentru mintea egotică, viaţa pare destul de previzibilă şi, prin 
urmare, obişnuită şi neinteresantă. Acest lucru e cauzat, în parte, de 
faptul că mintea face o mulţime de presupuneri despre viaţă. Presupune 
că viaţa va semăna cu ce a fost. Şi multe dintre presupunerile minţii sunt 
adevărate: soarele răsare în fiecare dimineaţă şi apune în fiecare seară. 
Zilele pot fi destul de asemănătoare: vă treziţi, vă spălaţi pe dinţi, luaţi 
micul dejun, vă îmbrăcaţi şi mergeţi la serviciu, într-o ordine şi un mod 
asemănător. 

De multe ori, doar lucrurile mărunte se schimbă de la o zi la alta: 
mâncaţi un mic dejun diferit, purtaţi haine diferite, vedeţi oameni şi 
maşini diferite în drum spre serviciu. Dar asta nu-i suficient pentru ca 
mintea să considere viaţa a fi extraordinară. Ar trebui ca lucrurile să fie 
mult mai diferite pentru a trezi mintea din plictiseală, motiv pentru care 
multor oameni le place să călătorească. Călătoriile trezesc adesea o stare 


Isus vorbeşte: Despre a trăi în lume pag. 31 


de prospeţime a vieţii, o senzaţie de extraordinar şi un sentiment de 
încântare. 

Deşi viaţa pare să fie interesantă pentru minte prin ceea ce se 
petrece, acesteia plăcându-i evenimentele dramatice, totuşi, nu neapărat 
aceste întâmplări fac ca viaţa să fie minunată, distractivă sau interesantă. 
Oamenii pot ajunge într-un mediu foarte diferit faţă de cel cu care sunt 
obişnuiţi şi, totuşi, să sufere de plictiseală sau de nefericire. Pentru ca să 
te simţi bine şi viaţa să fie distractivă şi interesantă, este nevoie de 
altceva decât simpla schimbare. Trebuie să priveşti cu alţi ochi. 

Ego-ul priveşte viaţa şi spune: “O, asta, am văzut asta, ştiu asta” şi 
apoi nici nu mai priveşte cu adevărat. Priveşte pe lângă sau îşi vede doar 
ideile sale despre asta. Pe de altă parte, Divinul din tine, priveşte viaţa cu 
ochi proaspeţi. Nu presupune niciodată că vede ceva ce a mai văzut 
înainte, pentru că nu se gândeşte la trecut atunci când priveşte. Vede 
totul pentru prima dată, şi asta este adevărata vedere. 

Orice apare în viaţă este ceva inedit, nu ai mai văzut niciodată 
lucrurile exact aşa cum le vezi acum. Un motiv ar fi acela că starea ta 
interioară este mereu în schimbare. Deci, chiar dacă peisajul din faţa ta 
nu se schimbă prea mult, tu îl vei simţi diferit, în funcţie de starea ta de 
spirit. 

Dacă eşti foarte prezent, adâncit în Prezenţă, atunci, indiferent la ce 
te uiţi, va părea frumos, încântător, fermecător, dulce, iar inima ta va 
simţi iubire şi recunoştinţă. 

Dacă nu eşti prezent, ci identificat cu ego-ul tău, atunci probabil că 
nimic din ceea ce vezi nu te va face să te simţi astfel, deşi ceva neobişnuit 
de uluitor ar putea să te scoată din acea stare de somnambulism şi să te 
aducă în Prezenţă. 

Modul în care simţi viaţa e legat de starea ta interioară. Starea ta 
interioară, nu conţinutul experienţei determină dacă te vei bucura sau nu 
de ceea ce trăieşti. 

Şi ne întoarcem la metafora jocului. Atunci când joci un joc, 
presupunând că te implici cu totul în el, eşti prezent, ceea ce înseamnă că 
eşti extrem de atent, pentru că eşti curios de ceea ce se va întâmpla în 
continuare. Această stare de curiozitate şi de atenţie acută este Prezenţa 
— sau te va aduce în Prezenţă — care este starea ta naturală, starea în care 
eşti menit să îţi trăieşti viaţa. Mintea egotică, care pretinde că ştie ce se 

va întâmpla în continuare şi, prin urmare, nu este curioasă ce-i în 
prezent, te îndepărtează de starea ta naturală. Tocmai această lipsă de 
curiozitate face diferenţa dintre rai şi iad. 

Poate fi exagerat să spunem că starea de conştiinţă egotică este 
infernală. Cu siguranţă, ea poate fi, dar cel mai adesea, este doar o stare 
de nemulţumire şi plictiseală. Nu este deloc distractiv să crezi că ştii ce se 
va întâmpla în continuare sau să presupui că această clipă nu oferă nimic 
nou sau interesant. Dar cât de diferită devine lumea când nu mai 
presupui asta, ci vezi lumea ca un copil, cu curiozitate şi prospeţime! 

Poţi recăpăta curiozitatea şi privirea proaspătă a unui copil dacă 
descoperi minciuna pe care o lansează mintea, anume că în momentul 
prezent nu s-ar întâmpla nimic interesant. Acesta este unul dintre 
beneficiile meditaţiei, care te învaţă să priveşti viaţa din afara 
perspectivei şi interpretărilor minţii tale. 

Mintea egotică, vocea din capul tău, îţi spune ce să gândeşti despre 
orice. Iar unul dintre lucrurile pe care ţi le spune este “Asta-i plictisitor, 
am mai văzut asta înainte”. În acest fel, vocea din capul tău 
minimalizează experienţa pe care o trăieşti — sau experienţa pe care ai 
putea să o trăieşti, dacă ai fi prezent — ceea ce te împiedică să ai parte de 
întreaga splendoare a experienţei. 

Vocea din cap te îndepărtează de viaţă, ceea ce-i elimină savoarea, 
bucuria şi frumuseţea. Crezând minciuna că momentul prezent nu este 
interesant, vei rămâne într-o stare de nemulţumire şi vei căuta 
mulţumirea în altă parte, în special în gândurile şi dorinţele tale. Această 
credinţă te determină să nu iei în consideraţie clipa prezentă şi să-ţi 
îndrepţi atenţia către gânduri. 

Dacă crezi această minciună, că momentul prezent nu are nimic să-ţi 
ofere, atunci vei rata adevărul că momentul prezent este plin de 
frumuseţe, iubire şi pace. 

Fiind prezent şi atent la ceea ce se întâmplă aici şi acum te aduce 
într-o stare de graţie, o stare de mulţumire, bogăţie şi plenitudine, 
diferită de tot ceea ce ai putea trăi în starea de conştiinţă egotică. A fi 
prezent este o altă stare de conştiinţă, în care trăieşti totul şi fiecare 
respiraţie ca pe un dar. Aşa trăieşte cel care este trezit sau iluminat şi 
aceasta este adevărata experienţă, starea ta naturală. Fiecare clipă este 
miraculoasă. Spiritualitatea înseamnă să te întorci la starea ta naturală şi 

să trăieşti în ea. Înseamnă să te bucuri de viaţă ca de o aventură, ca de 
jocul care este. 

Şi am ajuns la un alt motiv pentru care viaţa este ca un joc şi de ce 
jocurile şi viaţa sunt distractive. Da, viaţa este distractivă. Din starea ta 
naturală, din această stare de copil, viaţa este distractivă, pentru că îţi 
aduce provocări care îţi testează şi îţi întăresc abilităţile. Jocurile fac, şi 
ele, acelaşi lucru. Jocurile sunt un mod de a-ţi dezvolta şi testa abilităţile. 
Cu cât joci mai mult un joc, cu atât devii mai bun la el. Asta-i distractiv. 
Iar acest lucru este valabil şi pentru viaţă. Cu cât trăieşti mai mult, cu atât 
devii mai bun la jocul vieţii. 

Este distractiv să îţi dezvolţi abilităţile, să înveţi lucruri noi, să devii 
mai înţelept, să controlezi lucrurile, să depăşeşti dificultăţile. Este 
distractiv să descoperi cum să trăieşti bine. Despre asta-i vorba, de fapt, 
în jocul vieţii. Eşti menit să descoperi cum să trăieşti bine, cum să-ţi 
trăieşti viaţa cu curaj, dragoste şi pace în inimă, cum să fii eroul vieţii 
tale. 

Am scris despre acest lucru în cartea mea “O viaţă eroică”. Cheia 
pentru a putea trăi eroic este să ieşi din versiunea minţii tale despre 
realitate. Mintea ta îţi spune, într-un fel: “Nu da atenţie vieţii, fii atent la 
ce îţi spun eu despre viaţă!”. Astfel, mintea te separă de realitate şi îţi 
oferă în schimb o realitate falsă, imaginată şi nefericită. 

În starea de conştiinţă egotică, eşti atent la ceea ce relatează mintea 
despre momentul prezent şi, de cele mai multe ori, despre o grămadă de 
alte lucruri. Nu eşti atent la ce există aici şi acum şi, prin urmare, nu 
trăieşti aici şi acum. Nu trăieşti, pur şi simplu. 

Nu trăieşti realitatea, ci doar gândurile tale despre ea şi despre o 
mulțime de alte lucruri. Este amuzant faptul că ființele umane trebuie să 
înveţe să trăiască, pur şi simplu. Trebuie să înveţe cum este realitatea, 
fără interpretările minţii asupra ei. În mod prestabilit, crezi ce-ţi spune 
mintea despre ceea ce vezi, auzi şi simţi şi despre orice altceva. Mintea 
are o părere despre orice. Ea evaluează şi spune o poveste şi dă o 
interpretare personală experienţelor. Aceste evaluări şi poveşti nu sunt 
specifice experienţei. Experienţa este doar ceea ce este. Dar mintea 
colorează experienţa, această fi-ire, şi o schimbă evaluând-o şi făcând o 
naraţiune despre ea. 

Dacă interpretările minţii ar fi utile, înțelepte, pătrunzătoare şi 
pozitive, atunci n-ar fi o problemă. Numai că interpretările minţii sunt 
chiar opuse de cele mai multe ori, adesea fără ca oamenii să îşi dea 
seama, căci oamenii nu îşi pun suficient de mult la îndoială gândurile 
pentru a vedea cât de mult rău le provoacă. Sunteţi programaţi să nu vă 
puneţi la îndoială propriile gânduri. 

Evident, ieşirea din această dilemă este să vă puneţi la îndoială 
gândurile. Analizaţi-le şi întrebaţi-vă: “Oare am nevoie de acest gând? 
Este el adevărat? Este folositor?”. Aşa puteţi scăpa de condiţionările şi 
programarea voastră. Atunci apare posibilitatea de a vedea viaţa ca nouă, 
cu o privire proaspătă. Atunci viaţa poate începe să fie distractivă, pentru 
că mintea nu o mai interpretează ca fiind neplăcută. 

Dacă examinaţi vocea din capul vostru, veţi descoperi că mintea 
voastră egotică doreşte, în esenţă, ca viaţa să fie altfel decât este: 
idealizată, să-i placă ego-ului şi să-l facă să se simtă bine. În esenţă, asta 
vrea ego-ul, vrea să se simtă bine conform definiţiei sale, vrea să se simtă 
bine în pielea sa. Ego-ul vrea ca viaţa să se conformeze dorințelor, viselor 
şi imaginaţiilor sale, dar viaţa nu este o fantezie care poate fi manipulată 
prin gânduri. Viaţa este reală şi este aşa cum este. Iar gândurile nu pot 
schimba acest lucru, aşa cum nu pot nici măcar muta un creion prin 
cameră. Viaţa nu poate fi schimbată dorind, imaginând şi visând că ar fi 
altfel. 

Vă aflaţi aici pentru a participa din plin la acest joc al vieţii, în care 
fiecare moment este nou şi se transformă în altceva, ceva imprevizibil. În 
viaţă, învăţaţi să cântaţi după ureche şi învăţaţi din fiecare alegere pe 
care o faceţi. Viaţa vă modelează comportamentul şi voi modelaţi viaţa, şi 
este foarte interesant şi distractiv de văzut ce va ieşi din asta. 

Aşa că, dragii mei, priviţi în interiorul vostru şi descoperiţi acel ceva 
care, deja şi dintotdeauna, se bucură de viaţă aşa cum este ea. Acela este 
ceea ce sunteţi cu adevărat. Trăiţi ca acela! Bucuraţi-vă, iubiţi şi fiţi pe 
pace! Eu sunt cu voi mereu.» 

Capitolul 7 


Cum să primeşti de la viaţă - despre puterea de a 
da și de a primi 





«Secretul unei vieţi fericite este dăruirea. Ideea asta pare 
contraintuitivă, deoarece ego-ul nu vrea să dea nimic, decât dacă este 
vorba de o tranzacţie. Atunci când ego-ul dăruieşte ceva, el îşi face mereu 
socoteala ce ar putea primi în schimb. În general, asta determină ce şi 
când dăruieşte ego-ul. 

Sinele divin înţelege mai bine cum stau treburile şi dăruieşte nu doar 
pentru că dăruirea poate fi un gest corect sau natural, ci pentru că, 
dăruind, se simte bine. 

În multele milenii de când există ego-ul, el nu pare să fi observat că 
dăruirea te face să te simţi bine, că dăruirea conţine propria sa răsplată. 

În fond, ego-ul vrea şi el să se simtă bine. Doar că nu a descoperit 
acest secret deschis, că dăruirea este cea mai bună modalitate de a te 
simţi bine. Şi este cea mai uşoară, pentru că dăruirea depinde numai de 
tine. Poţi oricând să dăruieşti iubire la orice sau oricui se află în 
apropierea ta, ceea ce te va face întotdeauna fericit. 

Ego-ul se încăpăţânează să caute plăcerea numai în locurile greşite. 
Nu este inteligent, căci altfel ar fi învăţat deja acest mare adevăr despre 
dăruire. Dar ego-ul este doar o programare, care nu se poate schimba de 
la sine. Programarea care este ego-ul nu evoluează, oricum, nu în vreun 
mod semnificativ. Ego-ul nu va deveni în cele din urmă Sinele divin. Nu 
asta se întâmplă în evoluţia spirituală. Ego-ul nu evoluează în Sinele 
divin. Mai degrabă, ego-ul şi Sinele divin coexistă şi, în diferite momente 
ale evoluţiei tale, unul îl va domina pe celălalt. 

Până când nu avansezi destul din punct de vedere spiritual, ego-ul va 
predomina. La începuturile evoluţiei, nu prea conştientizezi că te poţi 
comporta altfel decât cum o face ego-ul. Pe măsură ce evoluezi de-a 
lungul mai multor vieţi, încep să ţi se deschidă mai multe opţiuni pe 
lângă programarea egotică sau de altă natură. Îţi dezvolţi judecata 
obiectivă a propriului comportament şi, odată cu ea, vine şi o anumită 
libertate de alegere. 

Asemenea unui muşchi care devine mai puternic cu ajutorul 
exerciţiilor fizice, cu cât alegi mai des în mod conştient acele 
comportamente ce nu sunt programate egotic, cu atât mai uşor devine să 
le alegi şi altă dată. 

Trebuie să înveţi să fii non-egotic. Trebuie să înveţi să dăruieşti şi să 
iubeşti, căci ego-ul, care este setarea ta implicită, în mod firesc, nu 
dăruieşte şi nu iubeşte. 

Trebuie să înveţi să acţionezi ca Sinele divin care, în mod natural, 
eşti deja. În cele din urmă, după multe vieţi de practică, vei alege 
predominant conform iubirii şi percepţiei divine, iar ego-ul nu va mai 
avea atâta influenţă. Într-acolo vă îndreptaţi, iar unii dintre voi au ajuns 
deja acolo. Asta este iluminarea şi spre ea vă conduce procesul de trezire. 

Sunteţi binecuvântaţi să aveţi această capacitate de a alege. Ea face 
diferenţa între a suferi şi a nu suferi. Fără conştiinţa, obiectivitatea şi 
iubirea care aparţin Sinelui divin, aţi rămâne pe vecie un ego. Dar nu 
acesta este destinul vostru. Destinul vostru este să vă treziţi din 
programarea egotică şi să deveniți complet ceea ce puteţi fi, un om 
cristic, cineva în care este vie conştiinţa lui Cristos. 

Ce este un om cristic? El poate fi definit pe baza comportamentului, 
deoarece nu ar putea fi cristic şi asta să nu se observe în comportamentul 
său. Omul cristic se comportă cu bunătate, compasiune şi cu îngăduinţă, 
recunoştinţă şi iubire pentru toţi şi pentru viață. Omul cristic este ca un 
spaţiu deschis care acceptă viaţa cu candoare şi reacţionează natural şi 
spontan, nu cu percepţia alterată a ego-ului. Uneori omul cristic 
dăruieşte vieţii, alteori omul cristic primeşte de la viaţă, în funcţie de 
nevoile de moment. 

Să vă explic mai bine. Atunci când eşti deschis în faţa vieţii, fără 
prejudecăţi şi idei despre cum ar trebui să fie sau să nu fie, atunci eşti 
deschis la ceea ce viaţa îţi aduce prin alţii şi în diverse alte moduri, şi eşti 
gata să-i oferi vieţii ceea ce îţi cere. 

Da, viaţa îţi dă şi îţi cere unele lucruri. Le face pe amândouă. Când 
eşti trezit sau iluminat, adică un om cristic, eşti conştient de ceea ce îţi 
dăruieşte şi de ceea ce îţi cere viaţa. Asta devine foarte clar. Numai ego-ul 
este confuz, dar viaţa este destul de limpede în această privinţă, dacă eşti 
atent. 

Viaţa vă dăruieşte zilnic în multe feluri. Vă dă viaţă prin corpul 
vostru. Vă pune în relaţie cu cei care vă sunt ajutoare şi învăţători. Vă 
sprijină prin ocaziile de a munci şi de a dărui altora. Şi vă oferă aerul, apa 
şi alte mijloace de subzistență de care corpul vostru are nevoie. Viaţa vă 
dăruieşte mereu viaţă. 

Toate acestea alcătuiesc ceea ce voi numiţi “viața personală”, dar 
viaţa nu este chiar a voastră. Nu este meritul vostru. Însăşi Viaţa este cea 
care vi le oferă şi face posibil ca voi să existaţi şi să aveţi o aşa-zisă “viaţă” 
proprie. 

Însă ego-ul îşi asumă meritele pentru toate, deşi nu are nimic de-a 
face cu aceste daruri sau cu desfăşurarea naturală a vieţii. La schimb, 
viaţa vă cere şi ea ceva. Vă cere să respiraţi aerul, să beţi apa, să vă hrăniţi 
şi să profitaţi de conexiunile şi oportunităţile pe care vi le oferă. La ce 
bun ca viaţa să vă ofere aceste lucruri, iar voi să nu le primiţi?! 

O mare parte din ce vă pretinde viaţa este, pur şi simplu, să primiţi 
ceea ce vă dă. Pare simplu, dar ego-ul complică acest schimb natural cu 
viața. Adeseori, ego-ul fie trece cu vederea ceva ce i se oferă, fie îl 
respinge din cine ştie ce motive. Iar asta tulbură curgerea vieţii. Şi atunci 
viaţa trebuie să se adapteze. 

De exemplu, dacă nu primiţi aerul pe care viaţa vi l-a oferit, din 
cauza unei afecţiuni a organismului sau dacă cineva a poluat aerul — ceea 
ce se întâmplă când omul nu este conectat la fluxul vieţii — atunci viaţa se 
adaptează la situaţie, atrăgându-vă atenţia prin durere, poate, sau printr- 
o problemă de sănătate care trebuie rezolvată. Dar chiar şi atunci, viaţa 
vă oferă ceva, vă spune ceva ce trebuie să ştiţi. 

Sau dacă cineva v-a oferit o oportunitate şi nu profitaţi de ea, atunci 
viaţa v-o poate readuce sub o altă formă sau poate bloca direcţia în care 
vă îndreptaţi, dar care nu este compatibilă cu respectiva oportunitate. 
Viaţa ştie care este cea mai bună orientare pentru voi şi vă aduce ceea ce 
aveţi nevoie în acea direcţie. Dar trebuie să fiţi dispuşi să primiţi ceea ce 
vă pune în faţă. Trebuie să profitaţi de ocaziile propuse de viaţă şi să 
mergeţi în direcţia în care ea vă îndreaptă. 

Da, viaţa vă îndreaptă într-o anumită direcţie, de obicei, oferindu-vă 
câte ceva. Vă oferă indicatoare de direcţie, oportunităţi şi beneficii care 
vă atrag să mergeţi către acea direcţie, precum şi oameni care vă ajută să 

mergeţi într-acolo şi să vă fie bine. Dar trebuie să fiți dispuşi să spuneţi 
“da” la ceea ce vă oferă viaţa, să primiţi ceea ce vă oferă Viaţa. 

V-aţi putea întreba “cine s-ar putea opune unor astfel de beneficii şi 
de ce?” şi este o întrebare bună. Nu are sens să nu te duci acolo unde îţi 
este bine. Dar ego-ul nu vede lucrurile limpede. El înţelege aiurea şi 
interpretează greşit viața, din cauză că are propriile sale idei. Aceste idei 
vă împiedică să primiţi ceea ce vă oferă viaţa, pentru că s-ar putea să nu 
prea semene cu concepţiile ego-ului — cel care presupuneţi că aţi fi. Ego- 
ul are o perspectivă îngustă, crede că viaţa ar trebui să arate într-un 
anumit fel şi nu este deloc flexibil în această privinţă. Ego-ul vrea să fii 
mereu în vârf, să ai putere şi control, să câştigi mereu şi să ai tot ceea ce 
îţi doreşti şi oameni care te iubesc şi te venerează. Nu-i aşa că este 
egocentric, dacă nu chiar narcisist?! Ego-ul este narcisist, iar narcisiştii 
nu sunt niciodată fericiţi. Ei nu au niciodată parte de suficientă atenţie, 
adoraţie, putere, control, bani, faimă sau oricare dintre lucrurile dorite 
de ego, pentru că ceea ce vrea ego-ul este o cerere nerealistă de la viaţă. 
Viaţa nu îi oferă ego-ului tot ceea ce îşi doreşte, dar nu pentru că ar fi rea 
sau crudă, ci pentru că ego-ul greşeşte dorindu-şi astfel de lucruri. În 
acest sens, viaţa este bună. Asemenea unui părinte care nu îi dă copilului 
toate bomboanele pe care le vrea, nici ea nu îi dă ego-ului tot ceea ce îşi 
doreşte. Şi tot asemenea unui părinte bun, care îi dă copilului ceea ce are 
nevoie, la fel face şi viaţa. Îţi dă ceea ce ai nevoie şi ceea ce este bun; este 
o binecuvântare, un dar. 

Totuşi, dacă eşti fixat pe o dorinţă a ego-ului în locul a ceea ce îţi 
aduce viaţa, atunci nu vei fi niciodată mulţumit şi împăcat şi, mai rău, 
probabil că nu vei fi capabil să primeşti şi să profiţi de ceea ce îţi aduce 
ea. De aceea, oamenii trec adesea cu vederea bunătatea şi binefacerile 
vieţii. Ei aşteaptă şi doresc ceea ce vrea ego-ul în ciuda a ceea ce se iveşte 
concret în viaţă. Au alte idei faţă de ceea ce le pune în faţă viaţa şi atunci 
nu apreciază şi nici măcar nu observă ceea ce le aduce ea. Asta este 
condiţia umană. 

Sunteţi ca o cană. Când sunteţi plini cu ideile voastre, ideile ego-ului, 
nu mai rămâne loc pentru ca viaţa să vă umple în felul ei. Nu mai există 
spaţiu şi pentru alte posibilităţi. Nu sunteţi deschişi, ci închişi. Sunteţi 
deja umpluţi până la refuz, ca să zicem aşa, iar Cristos nu are cum intra 
în inima voastră. 

Dar ce legătură are asta cu Cristos?! Vă spun eu. Ego-ul vă 
captivează cu ideile, visele şi dorinţele sale, iar atunci nu mai rămâne loc 
pentru alte posibilităţi, unele pe care poate că nu le-aţi luat în 
considerare sau pe care nici nu le-aţi crezut posibile. Obiectivele voastre 
sunt deja stabilite, perspectiva voastră este stabilită, dar acestea sunt 
obiectivele şi perspectiva ego-ului. Sunteţi convinşi de ceea ce credeţi şi 
nu puneţi la îndoială aceste convingeri sau nu priviţi viaţa decât prin 
prisma lor. 

Problema este că perspectiva ego-ului asupra vieţii este antiteza 
modului în care trăieşte omul cristic. Spre deosebire de ego, omul cristic 
nu pretinde să ştie ce se va întâmpla în viaţă sau ce ar fi mai bine pentru 
el. El sau ea nu trăieşte în funcţie de dorinţele obişnuite. Omul cristic 
crede în viaţă, în bunătatea vieţii şi are încredere în ce-i aduce această 
bunătate. Nu credinţele, imaginaţiile, visele şi dorinţele sunt cele care îi 
modelează viaţa. Omul cristic îi permite vieţii să-i modeleze viaţa. 
Credinţele, închipuirile, visele şi dorinţele, mult prea des, stau în calea 
trăirii reale a vieţii, a trăirii ei cu prospeţime şi a deschiderii faţă de tot 
ceea ce aduce ea. 

Omul cristic nu pune mare preţ pe credinţele sale şi alte gânduri, 
fiind conştient că nu sunt deloc ale lui şi, prin urmare, nu au importanţă. 
Mulţi dintre voi sunteţi încă prinşi în capcana condiţiei umane, prinşi în 
percepțiile egotice asupra vieţii. Dacă doriţi cu adevărat să vă eliberaţi de 
aceste perceptii, atunci renunţaţi la ele, renunţaţi la credinţele, 
imaginaţiile, visele şi dorinţele voastre — majoritatea aparţinând ego-ului 
— şi doar observați ceea ce vă aduce viaţa. Atunci veţi începe să trăiţi din 
nou. Veţi vedea că viaţa vă aduce exact ceea ce aveţi nevoie. 

Singurul motiv pentru care nu vi se pare aşa este că nu percepeţi că 
ceea ce vă aduce viaţa este tocmai lucrul de care aveţi nevoie. Dar ce-ar fi 
să priviţi altfel?! Ce-ar fi să priviţi lucrurile precum omul cristic?! Viaţa 
vă aduce întotdeauna ceea ce aveţi nevoie, dar nu ceea ce vrea ego-ul 
vostru, ci ceea ce aveţi nevoie, ceea ce vrea sufletul vostru. Ceea ce vă 
aduce viaţa este cadoul ei. Sunteţi liberi să-l acceptaţi sau să-l respingeţi. 
În funcţie de ceea ce veţi decide ce faceţi cu acest cadou, viaţa voastră va 
fi fericită sau nu. 

Dacă rămâneţi fideli agendei ego-ului, veţi fi fericiţi perioade scurte 
de timp, iar acea fericire va fi urmată de tristeţe, la fel de previzibil 

precum noaptea urmează zilei. Veţi fi aruncaţi de ego în sus şi-n jos, după 
cum îşi îndeplineşte el dorinţele sau nu. 

Sau puteţi să o luaţi pe calea fiinţei cristice, observând ce lucruri vă 
oferă viaţa şi apoi primindu-le, spunându-le “da”. Pe această cale te laşi 
purtat de curent şi spui “da” şi eşti fericit şi împăcat cu orice îţi aduce 
viaţa. 

Dacă vei face asta, cana ta va fi plină de altceva decât idei, credinţe, 
vise şi dorinţe. Va fi plină de iubire, bucurie, pace şi mulţumire, care se 
vor revărsa şi asupra celorlalți. 

Lucrul cel mai plin de satisfacţie pe care îl poţi face este să-ţi 
dăruieşti celorlalţi iubirea, bucuria, compasiunea, forţa şi pacea. Asta 
face omul cristic. El sau ea este un om a cărui mulţumire, seninătate, 
iubire şi bucurie se revarsă şi îi atinge pe ceilalţi şi, în mod magic, îi pune 
în armonie cu aceste daruri. 

Atunci când dăruieşti în acest fel, când cana ta se revarsă cu 
generozitate, îţi împlineşti destinul divin şi îi ajuţi şi pe alţii să şi-l 
împlinească pe al lor. 

Totul începe cu a primi ce îţi oferă Viaţa, ceea ce presupune să fii 
deschis şi gol. Goleşte-te de convingeri, imaginaţii, vise şi dorinţe şi 
descoperă cum este să fii un om cristic şi să ai o viaţă miraculoasă. 

Viaţa devine miraculoasă atunci când spui “da” vieţii care se 
desfăşoară în faţa ochilor tăi. Observă ce îţi aduce viaţa şi vei şti cum să te 
mişti, iar această mişcare va fi o bucurie pentru toţi. 

Vă mulţumesc că aţi fost aici, cu mine. Eu sunt cu voi mereu.» 

Capitolul 8 


Să spui „da” vieţii înseamnă, uneori, să spui „nu” 





«Sufletul tău are anumite scopuri de atins şi lecţii de primit şi are un 
anumit destin care se derulează prin intermediul acestui personaj care 
crezi că eşti “tu”. Există multe moduri prin care pot fi realizate aceste 
scopuri, lecţii şi destin. În orice moment, există adesea mai multe 
posibilităţi de a face sau a nu face ceea ce ar fi bine pentru sufletul tău. 

Este important să înţelegi că nu există doar o singură cale care ţi se 
potriveşte. Există mai multe căi din care poţi alege şi care te pot conduce 
acolo unde sufletul tău vrea să ajungi. 

Cu toate acestea, unele căi, cele spre care te dirijează vocea din capul 
tău, s-ar putea să nu îndeplinească obiectivele, lecţiile şi destinul 
sufletului tău, deşi ea nu este întotdeauna în dezacord cu sufletul. De 
obicei, sufletul se poate folosi de ceea ce alegi sub influenţa vocii din cap, 
dar uneori aceasta te sfătuieşte contrar scopurilor, lecţiilor şi destinului 
sufletului tău, caz în care sufletul ar putea fi nevoit să intervină pentru a 
te orienta pe o cale mai potrivită şi mai plină de satisfacţii. În fiecare zi, ţi 
se prezintă multe oportunități şi idei, iar tu trebuie să alegi pe care le vei 
urma. Unele îţi vin de la vocea din capul tău sau de la vocea din capul 
altor persoane, în timp ce alte idei şi oportunităţi provin din informaţiile 
pe care le găseşti în cărţi, pe internet sau de la alţii. Toată lumea este 
bombardată cu nenumărate idei şi oportunităţi şi, prin urmare, există 
multe căi posibile dintre care să alegi. Totuşi, cele care sunt în 
concordanţă cu obiectivele, lecţiile şi destinul sufletului tău vor ieşi în 
evidenţă faţă de celelalte prin felul în care le simţi. Acele idei sau 
oportunităţi aprind un beculeţ în mintea ta, ca să zicem aşa. Ceva îţi 
stârneşte entuziasmul şi îţi trezeşte interesul, iar tu simţi acest lucru 
destul de concret. 

Nu este atât de dificil să conştientizezi când se petrece acest lucru, 
pentru că senzaţia este destul de frapantă. Totuşi, senzaţia poate dispărea 
atât de repede din conştiinţa ta, încât o uiţi şi nu mai acţionezi în 
consecinţă. Deşi apropo-urile vieţii sunt destul de evidente, ele pot fi uşor 
trecute cu vederea şi înlocuite cu alte considerente. Tocmai aici intervine 
mintea egotică, vocea din capul tău. Aceasta, precum şi minţile egotice 

ale altora, este singura ce poate trece cu vederea şi anula micile imbolduri 
şi revelații venite de la suflet. 

Fără vocea din capul tău şi fără opiniile egotice ale altor oameni, 
nimic nu te-ar împiedica să-ţi urmezi Inima. Ai acţiona întotdeauna în 
conformitate cu Inima, cu aceste imbolduri subtile intuitive, căci aşa 
comunică sufletul cu tine. 

Există două forţe care acţionează în viaţa ta: dorinţele şi planurile 
ego-ului sau cele ale Inimii ori sufletului. Uneori, ele nu sunt în 
contradicţie, dar, de cele mai multe ori, sunt. Cât de uşoară ar fi viaţa 
dacă n-ar fi aşa, dar aşa stau lucrurile pe planeta Pământ! Viaţa este o 
provocare şi numai vocea ego-ului din capul tău o face să fie astfel. Aşa 
este făcut proiectul şi trebuie să te descurci cât de bine poţi. 

Te va ajuta simpla cunoaştere a faptului că vocea din capul tău este a 
ego-ului, care nu poate fi de încredere. Uneori, această voce este neutră 
sau pozitivă şi, prin urmare, nepericuloasă, ceea ce te face să capeţi 
încredere în ea mai mult decât ar trebui. Dar, de cele mai multe ori, vocea 
din cap te împinge spre obiective superficiale, pe care le poţi depista cu 
uşurinţă ca fiind egotice: mai mulţi bani, mai multă putere, un statut 
social mai înalt, mai multă siguranţă, să ai dreptate, să fii superior, să fii 
cel mai bun. Ştii bine despre ce vorbesc. Ego-ul vrea aceste lucruri, 
pentru că se teme de viaţă. Ego-ul se teme să trăiască în lume fără să aibă 
sau să fie aceste lucruri. Crede că ele ar fi secretul unei vieţi fericite, însă 
adevărul este că tocmai ego-ul face viaţa mai grea decât ar trebui. Atât 
este de limitată cunoaşterea şi înţelegerea sa a vieţii. 

Poate că ego-ul ştie cum să obţină bani şi putere şi alte lucruri pe 
care le doreşte, dar nu ştie nimic despre adevărata fericire. Aşa că, 
ascultând exclusiv de ego, nu vei obţine decât ceea ce vrea ego-ul — dacă 
vei reuşi chiar şi asta. 

Unii oameni se mulţumesc să obţină ceea ce vrea ego-ul. Sufletele lor 
încă învaţă cât de limitate sunt aceste dorinţe, dar este o etapă necesară 
înainte ca un suflet să fie gata să ceară de la viaţă mai mult decât atât, 
înainte de a fi pregătit să afle adevăratul secret al vieţii. Trebuie să treacă 
multe, multe vieţi înainte ca un suflet să fie pregătit a afla adevărul 
despre viaţă. Mai întâi, trebuie să se sature de viaţa dirijată de ego şi să fi 
împlinit destule dorinţe ale ego-ului, pentru a înţelege că asta nu-i 
suficient pentru a fi fericit. Voi sunteţi deja pe o cale spirituală, deci nu 

mai sunteţi conduşi în primul rând de ego. Sufletul vostru este pregătit 
pentru o experienţă de viaţă mai împlinită şi mai profundă şi mă bucur 
pentru voi, pentru că acum este posibil să aveţi o viaţă cu adevărat 
fericită, una plină de recompense autentice şi iubire adevărată. 

Care sunt recompensele autentice? Bucuria de a te îndrăgosti de 
viaţă, bucuria de a avea nişte oameni care te iubesc şi te respectă, bucuria 
de a-i iubi necondiţionat pe ceilalţi, bucuria de a simţi recunoştinţă 
pentru viaţă şi pentru tot ceea ce îţi aduce ea, chiar şi pentru dificultăţi. 
Acesta este adevăratul succes şi de aici vine adevărata fericire. Este un 
lucru minunat să te simţi, în sfârşit, împăcat cu viaţa, să o iubeşti şi să îi 
iubeşti pe cei care îţi ies în cale, să nu mai fii nemulțumit şi să nu mai ai 
mereu nevoie de altceva în plus pentru a fi fericit. Este un lucru minunat 
să te poţi bucura de cele mai mărunte plăceri: soarele care-ţi mângâie 
faţa, o pasăre colibri care-ţi bâzâie pe la ureche, frumuseţea culorilor unei 
flori, bucuria de a putea merge, cânta şi dansa şi de a influenţa viaţa în 
diverse moduri, bucuria de a fi viu. 

Pentru a ajunge la această stare de bucurie şi împăcare cu viaţa, va 
trebui să înveţi să spui “da” la ceea ce îţi aduce viaţa. Dar va trebui, de 
asemenea, să înveţi să spui “nu” lucrurilor care nu sunt aliniate cu 
scopurile, lecţiile şi destinul sufletului tău. Uneori, a spune “da” vieţii 
înseamnă a spune “nu” fie cuiva, fie unei posibilităţi. Dacă eşti în 
armonie cu viaţa, va fi evident care oportunităţi sunt potrivite pentru 
tine, pentru sufletul tău, şi care nu sunt. 

Însă dacă te identifici cu vocea din cap, nu va fi uşor să stabileşti 
acest lucru. Vocea din cap se pricepe foarte bine să te convingă să priveşti 
viaţa în felul ei şi să te convingă să nu-ţi urmezi Inima. Prin “urmarea 
Inimii” înţeleg să urmezi îndrumările intuitive, nu emoţiile. 

Cel mai bun mod de a te antrena să-ţi urmezi Inima este să meditezi 
zilnic. Cu cât meditezi mai mult, cu atât mai uşor îţi va fi să deosebeşti 
ceea ce vrea Inima de ceea ce vrea ego-ul. Nu este chiar atât de dificil să 
faci diferenţa, dar va fi dificil să rămâi fidel Inimii, dacă eşti încă foarte 
identificat cu mintea egotică, deoarece aceasta din urmă va folosi frica 
pentru a te face să crezi că ea are dreptate şi că intuiţiile tale nu sunt de 
încredere, pe când exact opusul este adevărat. 

Fără o practică zilnică a meditaţiei, va fi dificil să-ţi învingi tendinţa 
automată de a te încrede în vocea din cap. Meditaţia îţi modifică tendinţa 


Isus vorbeşte: Despre a trăi în lume pag. 44 


implicită, te învaţă să vezi viaţa prin ochii Sinelui divin, în loc de ochii 
sinelui egotic. Diferenţa dintre aceste două moduri de a vedea şi de a fi 
este, în esenţă, aceasta: mintea egotică spune “nu” vieţii, în timp ce Sinele 
divin spune “da” vieţii, “da” la ceea ce există. Iar asta înseamnă că, atunci 
când eşti identificat cu mintea egotică, te simţi nemulţumit, nefericit sau 
supărat pe viaţă, considerând că ea nu decurge aşa cum vrei tu. Chiar şi 
atunci când îţi merge destul de bine, ego-ul nu este mulţumit, pentru că 
spune “Nu, nu asta, vreau aia în loc de asta” sau “Vreau mai mult din 
asta”. El respinge ceea ce există deja pentru altceva mai mult sau mai bun 
sau diferit. Problema este că mai mult sau mai bun sau altceva diferit nu 
face parte din realitate şi astfel suferi din cauza a ceea ce nu ai, în loc să te 
bucuri de ceea ce ai. 

Pe de altă parte, Sinele divin este mulţumit de viaţă, iubeşte 
existenţa şi salută ceea ce-i aduce viaţa, chiar dacă nu-i ceva plăcut din 
punctul de vedere al minţii egotice. Sinele divin este mulţumit de viaţă şi 
capabil să o iubească, pentru că o acceptă. Asta nu înseamnă că Sinele 
divin stă pasiv în faţa vieţii, de exemplu, el nu acceptă abuzul, ci acceptă 
doar faptul că se întâmplă un abuz, dacă cumva se întâmplă, şi apoi se 
îndepărtează de el. Sinele divin te îndeamnă să faci ceea ce trebuie să faci 
pentru a-ţi gestiona bine viaţa, dar acceptă că, în acel moment, viaţa este 
aşa cum este. 

Pentru a fi în armonie cu Sinele tău divin, nu trebuie să-ţi placă ceea 
ce se întâmplă. Trebuie să accepţi doar că lucrurile sunt aşa cum sunt. 
Spre deosebire de ego, Sinele divin nu face nicio evaluare a ceea ce există 
deja, motiv pentru care nu suferă. El doar face ceea ce trebuie făcut, fără 
păreri de genul “Îmi place” sau “Nu-mi place”. Aceste două propoziţii 
conduc la suferinţă. 

Odată ce te fixezi pe poziţia că îţi place sau că nu-ţi place ceva, vei 
suferi, dacă nu imediat, atunci mai târziu, când ceea ce îţi place va 
dispărea şi va fi înlocuit cu ceva ce nu-ţi place. 

A spune “da” vieţii nu înseamnă să spui “da” la orice îţi iese în cale. 
Ci înseamnă să accepţi că ţi-a ieşit în cale şi apoi să decizi ce vei face în 
legătură cu treaba asta. De exemplu, dacă cineva îţi cere să faci ceva, iar 
treaba asta nu-ţi miroase a bine, atunci vei accepta că acea solicitare a 
ieşit din fluxul vieţii, dar accepţi şi faptul că tot din flux vine şi acel “nu” 
din partea ta, fără să te simţi vinovat sau derutat. 


Isus vorbeşte: Despre a trăi în lume pag. 45 


Ego-ul simte adesea o dificultate de a spune “nu” solicitărilor 
oamenilor, pentru că vrea sprijinul lor sau crede că ar trebui să spună 
“da”. Dar, uneori, răspunsul corect este “nu”, pentru că te lasă să-ţi 
investeşti timpul şi energia în altceva mai adecvat şi mai satisfăcător. 

A spune “da” vieţii înseamnă a spune “da” ocaziilor de a sluji şi de a 
dărui în moduri plăcute, importante şi multumitoare pentru suflet şi va 
trebui să spui “nu” lucrurilor care nu sunt aşa, căci altfel nu vei avea 
energie sau timp pentru cele care sunt astfel. Oamenii spirituali au 
confundat adesea bunătatea cu a te face preş în faţa altora. Poţi fi bun şi, 
în acelaşi timp, să spui “nu”. Poţi spune “nu” cu bunătate şi poţi fi bun cu 
tine însuţi, spunând “da” doar acelor lucruri care ţi se potrivesc, adică 
cele care îţi aduc bucurie. 

Nu spun că ar trebui să mergi la dentist sau să te ocupi de diverse 
obligaţii doar atunci când simţi plăcerea să le faci. Nimănui nu-i place să 
meargă la dentist sau să se ocupe de anumite obligaţii. A spune “da” 
acestor treburi înseamnă, pur şi simplu, să le faci atunci când trebuie 
făcute, fără prea multe argumente, lamentări sau sentimentul de 
victimizare, care fac viaţa mult mai dificilă şi mai neplăcută decât ar fi 
cazul. 

Sinele tău divin face, pur şi simplu, treburile care trebuie făcute, fără 
comentariile negative ale minţii. Iar când acţionezi astfel, descoperi că 
simţi bucurie chiar şi în aceste lucruri. Sinele divin iubeşte totul. Poate că 
ideea de a iubi totul este prea greu de acceptat pentru ego. Nu poate 
înțelege cum ar putea Sinele divin să iubească totul. Să zicem atunci că 
Sinele divin acceptă orice este şi că această acceptare este o îmbrăţişare 
iubitoare a vieţii, o dorinţă de a avea orice experienţă pe care viaţa o 
consideră necesară. 

Este întotdeauna posibil să găseşti în interiorul tău acel spaţiu care 
acceptă orice se întâmplă aici şi acum. Nu este necesar să accepţi orice 
de-a lungul timpului, sau tot ceea ce s-ar putea întâmpla sau s-a 
întâmplat vreodată. Ţi se cere să accepţi numai că acest moment arată 
acum exact aşa cum arată. La ce bun să nu accepti asta?! Ar fi o prostie să 
nu accepţi ceea ce este, căci asta nu ar face decât să te facă nefericit. 

Aşa că, dragii mei, acceptaţi ceea ce este şi, apoi, din această stare de 
acceptare, decideţi ce veţi face mai departe cu ceea ce este. Voi sunteţi co- 

creatori ai fiecărui moment prin alegerile voastre. Deci alegeţi cu 
înțelepciune şi nu lăsaţi vocea din capul vostru să aleagă în locul vostru. 
Vă mulţumesc că aţi fost aici, cu mine. Eu sunt cu voi mereu.» 

Capitolul o 


Familia omenirii 





«Fără natură, nu aţi putea exista şi nici nu aţi fi apărut vreodată. Voi 
aveţi nevoie de natură, dar natura nu are nevoie de voi. Ea poate trăi 
foarte bine fără voi, dar reciproca nu este adevărată. Şi totuşi, natura a 
evoluat pentru a susţine umanoizi ca voi, care sunteţi diferiţi de animale 
prin faptul că aveţi un alt fel de conştiinţă-de-sine, aveţi capacitatea de a 
raționa şi de a decide nu doar pe baza condiţionărilor şi instinctelor 
voastre. Şi puteţi fi conştienţi de natura voastră Divină într-un mod în 
care animalele şi plantele nu pot. Ele au un alt tip de conştientizare a 
acestui aspect. 

Ceea ce vă deosebeşte cel mai mult de animale este faptul că aveţi 
capacitatea de a alege în mod liber şi de a nu fi tributari condiţionărilor şi 
instinctelor. Vă puteţi depăşi instinctele şi puteţi alege în funcţie de alte 
criterii decât propria supravieţuire şi supraviețuirea celor apropiaţi vouă, 
incluzând şi binele altor semeni care nu au vreo legătură cu voi înşivă 
sau, dimpotrivă, puteţi face alegeri distructive pentru ceilalţi şi chiar 
pentru voi înşivă. 

Instinctele menţin animalele între anumite limite de comportament, 
pe când voi nu aveţi aceleaşi constrângeri. Această libertate poate avea 
rezultate pozitive sau distructive, în funcţie de modul în care este folosită. 
De aceea, în regnul animal există o anumită stabilitate şi predictibilitate 
care nu există în societatea umană. Schimbările care se produc în regnul 
animal vizează adaptarea şi sunt favorabile vieţii, ceea ce nu se poate 
spune despre societatea umană. 

Societatea însăşi are menirea să “îmblânzească bestia” din sânul 
umanităţii, ca să zicem aşa, şi să menţină oamenii pe o cale pozitivă, care 
sprijină binele tuturor. Însă unii oameni nu vor să ţină cont de binele 
general şi acţionează numai pe baza propriului interes, în ciuda 
consecinţelor negative pentru indivizi şi societate. 

Cel ce face astfel de alegeri dăunătoare este ego-ul, care este bestia 
din fiecare fiinţă umană. Faptul că voi şi societatea aţi recunoscut nevoia 
de a îmblânzi această bestie este dovada că există bunătate în fiecare, 

care aspiră la binele Întregului şi care poate lua decizii care să sprijine 
Întregul, inclusiv natura, chiar şi în detrimentul interesului personal. 

Numai ego-ul poate fi atât de orb, încât să-şi pună propriile obiective 
şi dorinţe mai presus de binele Întregului. Căci la ce bun să te salvezi pe 
tine, dar să pierzi lumea, să distrugi mama-natură?! Cu asta vă 
confruntaţi în lumea de azi şi cu asta s-a confruntat mereu omenirea, 
doar că capacitatea voastră de a vă face rău unii altora şi de a distruge 
natura este mult mai mare decât oricând. Dacă nu puneţi binele general, 
inclusiv binele naturii, mai presus de binele vostru, ecosistemul care 
susține omenirea se va dezechilibra şi mai mult şi toată lumea va avea de 
suferit. 

Nu vă amăgiţi singuri! Nicio avere nu va fi suficientă pentru a vă 
proteja de o lume în care natura şi-a pierdut echilibrul. Mi-e teamă că 
nimeni nu va avea parte de o viaţă bună. 

Asta nu înseamnă că nu se poate face câte ceva pentru a îndrepta 
această situaţie, dar atâta timp cât la putere se află indivizi dirijaţi de 
egoism, s-ar putea ca asta să nu se întâmple suficient de repede. 

Aţi ajuns într-un punct de criză şi trebuie să vă treziţi din amorţeală 
şi să luaţi măsuri radicale pentru a reveni la un curs în care toate formele 
de viaţa sunt respectate şi susţinute. Căci, cu adevărat, nimeni şi nimic 
nu se află pe acest Pământ din întâmplare. Totul şi toate există aici în 
virtutea unui proiect şi are un scop. Este posibil ca tocmai acel imigrant 
sau acea specie pe cale de dispariţie sau acel copac să aducă o contribuţie 
esenţială. De-a lungul timpului, indivizi modeşti şi plante şi animale 
puţin cunoscute sau subestimate au stat la baza unor invenţii şi 
medicamente care au schimbat viaţa tuturor. 

Nu este treaba voastră să judecaţi ce are valoare şi ce nu are, ce ar 
trebui să existe aici şi ce nu. Toate formele de viaţă trebuie respectate, 
aceasta fiind una dintre cele mai importante lecţii ale omenirii în aceste 
vremuri. Este dificil să vorbesc despre acest lucru şi să nu par alarmist, şi 
chiar nu doresc să vă sperii, dar vreau să trag un semnal de alarmă, 
pentru că oamenii ca voi, care sunt în contact cu bunătatea lor inerentă, 
sunt cei care vor şi pot avea un impact. Trebuie să îi scoateţi din poziţiile 
de putere pe cei care sunt conduşi numai de interesul propriu şi să îi 
aduceţi în funcţiile de decizie pe cei dedicați slujirii celorlalţi şi a 
societății. 

Cum arată o societate sănătoasă şi prosperă? Seamănă foarte mult 
cu o familie sănătoasă şi prosperă. Într-o astfel de familie, membrii se 
sprijină reciproc şi se iubesc şi se respectă cât pot de mult. Spun “cât pot 
de mult”, pentru că nimeni nu o face în mod perfect, dar totul începe cu 
valorizarea iubirii şi a respectului şi cu efortul de a iubi şi respecta pe 
toată lumea şi de a face tot posibilul pentru a ajuta fiecare persoană să 
devină cât de bună poate ea fi. Oare nu aşa se întâmplă într-o familie 
sănătoasă?! 

O familie sănătoasă oferă membrilor săi ocazii de a se dezvolta şi a se 
extinde în moduri benefice, iar activităţile care nu sunt benefice sunt 
descurajate. În familiile sănătoase, oamenii se sprijină şi se încurajează 
reciproc să devină cât mai buni şi să evite influenţele şi activităţile 
dăunătoare. Familiile sănătoase nu permit folosirea drogurilor, de 
exemplu, dar dacă apare dependenţa de droguri, o familie sănătoasă 
ajută persoana în cauză. Nu-l aruncă pe acel dependent în închisoare şi 
nu-l lasă să se descurce singur. 

“Ceea ce faceţi celui mai mic dintre fraţii mei, Mie îmi faceţi”. Acest 
citat a fost înregistrat corect în Biblie şi este înţeles corect. Eu am spus 
asta. Este un principiu fondator esenţial pentru societate şi la care mulţi 
oameni încearcă să adere, spre cinstea lor. A astfel de atitudine în cadrul 
societăţii o face puternică. Dacă oamenii ar simţi cu adevărat că sunt 
respectaţi şi li se poartă de grijă, le-ar fi mult mai greu să se rătăcească. 
Aşa cum copiii care au crescut în familii unde au fost respectaţi şi îngrijiţi 
devin adulţi sănătoşi, societăţile care îşi respectă şi au grijă de membrii 
lor produc cetăţeni sănătoşi şi eficienţi. Dacă oamenii din societatea 
voastră ar fi mai puţin loviți, toată lumea ar suferi mult mai puţin. 
Durerea celorlalţi devine durerea voastră, durerea societăţii. Vindecaţi 
durerea oamenilor şi societatea voastră va fi vindecată. Trataţi-i pe toți 
cei din societatea voastră, de fapt, pe toţi oamenii din lume ca şi cum ar 
aparţine familiei voastre, ceea ce chiar este adevărat. 

Sunteţi mai conectaţi ca niciodată cu toată lumea prin intermediul 
tehnologiei şi al telecomunicaţiilor, aşa că este mai important ca oricând 
să îi consideraţi pe toţi oamenii din lume ca aparţinând unei singure 
familii. Voi toţi aparţineţi familiei lui Dumnezeu, dar nu un Dumnezeu al 
unei anumite religii, ci Dumnezeul tuturor religiilor. Această atitudine ar 
putea schimba lumea în care trăiţi mai rapid decât orice altceva. Dacă toţi 

aţi avea această atitudine sau v-aţi strădui să o aveţi, lumea voastră s-ar 
transforma. 

Dar cum se poate insufla o astfel de atitudine? În primul rând, 
trebuie să înţelegeţi importanţa şi necesitatea unei astfel de atitudini, iar 
apoi trebuie să vă hotărâți să o adoptați lăuntric cât mai bine. Iată un 
principiu călăuzitor, poate cel care va transforma lumea: “Fă altora ce ai 
vrea ca ei să-ţi facă ţie”. Aceasta este regula de aur. Este considerată ca 
fiind de aur, adică mai prețioasă decât orice altceva. Oare câţi ani vor mai 
trece până când oamenii se vor angaja cu adevărat în acest sens şi îşi vor 
construi societăţile, ba chiar lumea, pe această instrucţiune simplă?! 

Aşa fac sau măcar încearcă să facă familiile şi cei dragi. “Fă celuilalt 
ceea ce ai vrea ca el sau ea să-ţi facă ţie”. Este simplu, nu aveţi nevoie de 
zece porunci, aceasta este suficientă. În loc să vă spună ce să nu faceţi, 
regula de aur vă spune ce să faceţi. Voi ştiţi întotdeauna ce aţi vrea să vi 
se facă, e un lucru uşor de convenit, deoarece toţi sunteţi la fel în acest 
sens. Toţi vreţi să vi se facă anumite lucruri şi să nu vi se facă alte lucruri. 
Regulile de trai nu pot fi mai simple de atât. 

Dar acesta este opusul modului în care îşi duc viaţa indivizii conduşi 
de ego. Ei trăiesc fără să ţină cont de efectele pe care acţiunile lor le au 
asupra celorlalţi sau asupra naturii. Fac ce vor, indiferent de cum îi 
afectează pe ceilalţi sau natura, ca şi cum ar fi separați şi izolaţi de tot 
ceea ce îi înconjoară, ca şi cum nu ar avea nevoie de natură, de ceilalţi sau 
de societate. 

Aceasta este problema. Astfel de indivizi nu înţeleg că se lovesc 
singuri atunci când îi prejudiciază pe ceilalţi sau dăunează naturii, când 
nu iau în considerare bunăstarea celorlalţi. Fi sunt miopi, iar societăţile 
mioape nu prosperă sau nu au o durată prea lungă. 

Nenumărate lumi ca a voastră au apărut şi au dispărut din cauza 
unei astfel de miopii şi a egoismului. Lumea voastră se află la o răscruce 
de drumuri şi totul se reduce acum la asta: angajaţi-vă să aveţi grijă unii 
de alţii şi de natură sau veţi pierde tot ceea ce a câştigat omenirea şi 
pentru ce s-a străduit. Situaţia nu poate continua aşa cum se înfăţişează 
acum. Este necesară o schimbare dramatică a conştiinţei şi a politicilor 
pentru a pune omenirea pe un nou curs. 

S-a spus despre mine că am fost un revoluţionar la vremea mea, 
acum 2000 de ani, iar ceea ce vă sugerez este revoluţionar chiar şi astăzi. 

Este necesară o revoluţie a conştiinţei, nu o revoluţie politică. Aceste 
schimbări pot avea loc fără convulsii sau tulburări politice. Sistemul 
democratic este construit pe respect şi libertate pentru toţi şi tot ce 
trebuie să faceţi este să vă ridicaţi la înălţimea acestor mari idealuri şi să 
nu lăsaţi pe nimeni să submineze democraţia, care v-a slujit în toţi aceşti 
ani. 

Există forţe care acţionează pentru a submina democraţia şi trebuie 
să deschideţi bine ochii şi să deveniți înţelepţi în această privinţă, aşa 
cum sunteţi mulţi dintre voi. Sunteţi puternici şi buni. Am toată 
încrederea că bunătatea va învinge, dar cei buni trebuie să fie puternici şi 
curajoşi. Iar cei buni trebuie să glăsuiască şi să se facă auziţi. Folosiţi-vă 
vocile şi voturile pentru a apăra valorile bunătăţii şi ale libertăţii pentru 
toţi. Rămâneţi fideli valorilor iubirii şi ale păcii. Ele sunt soluţia la 
problemele lumii voastre. 

Vă mulţumesc că aţi fost aici, cu mine. Eu sunt cu voi mereu.» 

Capitolul 10 


Găsirea scopului vieţii 





«Fiecare om are locul său în lume. Fiecare om este aici cu un scop. 
Locul în care te-ai născut spune adesea ceva despre rostul tău pe lume, 
despre lecţiile şi despre scopul tău. Locul şi familia în care te-ai născut 
sunt alegeri critice pentru suflet, deoarece acestea pregătesc terenul şi 
creează un mediu, inclusiv oportunităţi şi, eventual, limitări, care te 
modelează, cel puţin în primii ani de viaţă, când se formează o mare 
parte din condiţionările umane. 

Nu oricine îşi recunoaşte scopul vieţii sau locul său în lume şi nici 
alţii nu i-l recunosc. Mulţi fac greşeala de a crede că scopul vieţii ar trebui 
să fie evident şi se plâng de faptul că nu ştiu care este al lor. Dar multe 
scopuri ale vieţii nu sunt deloc evidente şi s-ar putea să nu fie cunoscute 
niciodată. 

Uneori, scopul sau “rostul” cuiva nu este deloc o anumită ocupaţie, ci 
să trăiască, pur şi simplu, acolo unde este şi să fie cine este în acel loc şi 
să înveţe ceva din asta. Scopul vieţii multora nu are nimic de-a face cu 
modul în care îşi câştigă pâinea sau chiar cu modul în care îşi petrec 
timpul, caz în care ocupaţia şi chiar talentele lor ar putea să nu conteze 
pentru planul sufletului lor, decât dacă împiedică realizarea planului 
sufletului într-un fel sau altul. 

Scopul vieţii multor oameni este să tragă învățături dintr-o anumită 
lecţie sau mai multe. De exemplu, rostul lor ar putea fi să echilibreze o 
karmă sau să înveţe să iubească mai profund sau să fie mai responsabili, 
mai răbdători sau mai buni. Toate calităţile bune ale naturii umane se 
dezvoltă prin “loviturile dure” de la şcoala vieţii. Cele mai multe dintre 
aceste calităţi, cum ar fi responsabilitatea, răbdarea şi bunătatea, se 
capătă suportând mai întâi consecinţele faptului de a nu le avea. Există 
nenumărate lecţii pentru a deveni o fiinţă umană mai bună şi mai 
eficientă, pe care fiecare trebuie să le înveţe în numeroasele sale vieţi. 

Nu trebuie să vă faceţi griji că nu vă îndepliniţi scopul vieţii. 
Majoritatea oamenilor şi-l îndeplinesc, într-un fel sau altul, indiferent 
dacă sunt conştienţi sau nu de acest scop. Sunteţi programaţi să 
îndepliniţi un scop în viaţă. Ceea ce vreau să spun este că vi se oferă un 

mediu, oportunităţi, o personalitate şi impulsuri pentru a face anumite 
lucruri şi nu altele. Sufletul se asigură că vă îndepliniţi scopul vieţii 
oferindu-vă îndrumări intuitive, aducându-vă oportunităţi şi oameni care 
vă vor ajuta şi, de asemenea, punându-vă piedici atunci când vă 
îndreptaţi în direcţii care nu sunt propice îndeplinirii acestuia. 

Ca să nu vă îndepliniţi scopul vieţii, ar trebui să acţionaţi contrar 
impulsurilor înnăscute, a personalităţii, înclinațiilor, talentelor şi 
intuiţiei voastre şi să refuzaţi nişte ocazii evidente. Rareori se întâmplă 
asta. Doar cei care suferă foarte mult, care nu mai simt legătura cu 
intuiţia, bucuria, entuziasmul, talentele şi înclinațiile lor, s-ar putea 
opune tendinţelor naturale care îi determină pe majoritatea oamenilor să 
îşi îndeplinească scopul vieţii. Atunci când oamenii se simt foarte loviți, 
ar putea să nu ţină cont de imboldurile lor interioare şi să se teamă de a 
profita de oportunităţile şi darurile care le apar în cale, care au menirea 
de a-i ajuta să-şi îndeplinească scopul vieţii. 

lar când se întâmplă asta, de obicei, devin foarte nefericiţi şi 
deprimaţi. Această suferinţă este modul în care viaţa vă spune că trebuie 
să vă schimbaţi modul de gândire şi alegerile. Viaţa este foarte amabilă în 
acest fel, arătându-vă, prin suferinţă, care gânduri sunt adevărate şi care 
sunt false şi pe care drum să mergeţi sau nu. Alegeţi să mergeţi 
întotdeauna în direcţia care vă aduce bucurie, nu cea care vă înfricoşează. 
Îndepărtaţi-vă de gândurile şi alegerile care vă provoacă suferinţă şi 
mergeţi spre cele ce vă aduc bucurie. 

Având în vedere că majoritatea oamenilor îşi îndeplinesc sau îşi vor 
îndeplini scopul vieţii, tot ce trebuie să faceţi este să fiți atenţi la 
oportunităţile pe care vi le-a oferit viaţa până acum şi ce anume vă 
pasionează şi veţi înţelege care ar putea fi scopul vieţii voastre. Sau uitaţi- 
vă la ceea ce deja aţi învăţat şi aţi câştigat din provocările vieţii. Cum aţi 
evoluat? Este posibil ca acea creştere personală să fie legată de lecţiile de 
viaţă şi, eventual, de scopul vieţii. Dar, aşa cum am spus, nu trebuie 
neapărat să ştiţi care este scopul sau care sunt lecţiile voastre, deşi dacă 
aveţi o idee în acest sens, adesea, vă va folosi pentru a vă putea “lăsa duşi 
de val” şi a nu vă împotrivi planului vieţii voastre. 

Foarte multe lecţii de viaţă, care ar putea constitui chiar scopul 
vieţii, sunt deprinse în cadrul relaţiilor sentimentale sau al unei anumite 
relaţii. Unele dintre aceste relaţii merg şnur, dar altele sunt instabile. 

Totuşi, cât de bine merge o relaţie nu dă şi măsura valorii ei. Unele dintre 
cele mai valoroase relaţii sunt cele dificile, adesea implicând şi karma. În 
relaţiile greu de destrămat dintr-un motiv sau altul este adesea implicată 
karma. 

Opţiunea de a rămâne sau nu într-o astfel de relaţie poate fi o 
adevărată dilemă, dar dacă oamenii au sentimentul că are un rost, este 
adesea suficient pentru a trece peste orice dificultăţi. Astfel de relaţii pot 
fi mari creuzete ale evoluţiei. Pe de altă parte, karma sau lecţia ar putea 
fi, de fapt, că trebuie să pleci, indiferent cât de greu ti-ar fi. Unele cupluri 
se reunesc iar şi iar în aceeaşi relaţie codependentă sau abuzivă pentru a 
învăţa că trebuie să iasă definitiv dintr-o astfel de relaţie. 

În general, ceilalţi oameni sunt esenţiali pentru îndeplinirea scopul 
vieţii, deoarece ei sunt cei care vă aduc ocaziile, darurile, informaţiile şi 
provocările de care aveţi nevoie pentru a creşte şi evolua. Examinându-vă 
relaţiile, puteţi să trageţi o concluzie despre scopul vieţii voastre, mai ales 
dacă acesta implică lecţii legate de iubire şi emoţii. 

O altă posibilă modalitate de a căpăta o anumită perspectivă asupra 
scopului vieţii este să observați ce talente sau înzestrări unice aveţi. Ele 
au menirea să fie folosite pentru scopul vieţii. Talentele se dezvoltă de-a 
lungul mai multor vieţi. Aşadar, orice talent pe care îl aveţi s-a obţinut 
prin dedicarea sufletului vostru de-a lungul a mai multor vieţi, şi este 
probabil că îl va dezvolta în continuare sau îl va folosi în această viaţă. 

De exemplu, dacă cineva este interesat de vindecare, probabil că a 
fost un fel de vindecător în vieţile anterioare, poate stimulat de unele 
experienţe din primele vieţi în care avusese nevoie de vindecare şi a 
primit-o sau în care nu a primit-o. Ambele asemenea situaţii pot 
determina un suflet să caute să devină vindecător, deoarece a fost 
puternic amprentat de importanţa pe care vindecătorii o au pe lume. 

Fiecare dintre voi este unic, în mare parte pentru că aveţi istorii 
unice, nu doar în această viaţă, ci şi de-a lungul numeroaselor voastre 
vieţi. S-ar putea să am necazuri cu unii, pentru că pomenesc aici despre 
alte vieţi anterioare, din cauză că mulţi nu cred că eu, Isus Cristos, aş 
vorbi despre astfel de lucruri. Dar vă este folositor să înţelegeţi cum 
funcţionează această şcoală a vieţii. Ştiind că aţi avut mai multe vieţi, vă 
puteţi explica foarte multe lucruri ce nu pot fi explicate altfel. Aşadar, vă 
ofer cu plăcere această înţelegere. 

De exemplu, fără această înţelegere, este foarte greu de explicat de 
ce există inegalităţile, nu doar diferite experienţe de viaţă, ci şi de ce unii 
oameni sunt mai talentaţi, mai înţelepţi şi mai plini de compasiune decât 
alţii. Cum puteţi explica acest lucru dacă nu luaţi în considerare 
posibilitatea altor vieţi?! Dacă această viaţă ar fi singura care există, 
atunci chiar că Viaţa ar fi nedreaptă, pentru că unora li se dau facilităţi şi 
talente, pe când altora nu li se dau. 

Dar viaţa este ca o şcoală cu o singură sală de clasă, unde sunt 
adunate suflete de toate vârstele, fiecare cu propriile lecţii, talente şi 
capacităţi. Şi, ca într-o şcoală cu o singură clasă, sufletele mai bătrâne 
sunt menite să aibă grijă, să le sprijine şi să le îndrume pe cele mai tinere. 
Acest proiect divin este plin de bunăvoință şi nu vă mai pare capricios, 
când înţelegeţi că el cuprinde şi alte vieţi şi o adunare de suflete cu 
diverse vârste spirituale în această viaţă. 

Cel mai bun indiciu privind scopul vieţii voastre este ce anume vă 
place să faceţi şi ce v-ar atrage să faceţi şi în ce să vă implicaţi. Oricine 
înțelege la ce mă refer, dar nu toată lumea îşi urmează bucuria, acest 
imbold afectiv, din diverse motive. 

Frica este cel mai important motiv pentru care oamenii nu fac ceea 
ce le place sau nu se orientează spre ceea ce îi interesează. Judecata este 
un alt motiv, fie propriile judecăţi, fie judecăţile altora. Dacă, de exemplu, 
ai crescut în preajma unor oameni care nu preţuiau arta, atunci s-ar 
putea să fi preluat judecăţile lor şi nici măcar să nu te fi gândit vreodată 
să te ocupi de artă ca hobby sau ca meserie. 

Acum lăsându-ţi la o parte temerile sau judecăţile, cum ai vrea să-ţi 
petreci timpul? Ce te interesează? Ce îţi face plăcere? Ce te 
entuziasmează? Despre ce vrei să înveţi mai mult sau la ce vrei să devii 
mai priceput? Răspunsurile la aceste întrebări sunt indicii despre scopul 
vieţii tale. Trebuie să nu te opreşti să faci ceea ce te simţi îndemnat să 
faci, fără nicio prejudecată sau din orice alt motiv. Şi să fii convins că 
viaţa te va sprijini să-ţi urmezi scopul vieţii. Nu poate fi altfel. 

Nu-i lăsa pe alţii să stabilească cum îţi vei petrece viaţa. Acest lucru 
trebuie să îl decizi tu. Tu eşti cel care îţi trăieşti viaţa şi tu eşti cel care vei 
trage consecinţele alegerilor tale. Aceasta este viaţa ta şi este unică. Nu va 
fi ca viaţa nimănui altcuiva care a trăit sau va trăi vreodată. 

Viaţa ţi-a rezervat un scenariu. Ea are deja un plan; tot ce trebuie să 
faci este să-ţi urmezi tendinţele, înclinațiile, impulsurile şi bucuria pe 
care le simţi în mod natural, iar viaţa ta se va desfăşura într-un mod care 
te va împlini sufleteşte şi îţi va îndeplini scopul vieţii. Îţi co-creezi viaţa 
împreună cu însăşi Viaţa. Ai încredere în Viaţă. Este înţeleaptă şi are un 
plan pentru tine, pentru această viaţă, care te va face fericit. Viaţa vrea să 
te facă fericit. Nu lăsa nimic să stea în calea Vieţii. Lasă viaţa să-şi 
urmeze calea prin intermediul tău. 

Vă mulţumesc că aţi fost aici, cu mine. Eu sunt cu voi mereu.» 

Capitolul 11 


Cum influenţează lumea fiinţele non-fizice 





«Vreau să luaţi la cunoştinţă şi să simţiţi prezența mea în lume, 
pentru că sunt aici, la fel ca mulţi alţii. Se pare că nu vi se spune 
îndeajuns că sunteţi călăuziţi şi supravegheați într-un mod divin şi plin 
de iubire. Vreau să ştiţi acest lucru nu doar pentru că este adevărat, ci şi 
pentru mângâierea pe care v-o poate aduce. 

Orice vă ajută să vă liniştiţi şi să vă reconfortaţi vine din bunătate, de 
la Dumnezeu şi este un semn că sunteţi în armonie cu Dumnezeu, cu 
natura voastră divină. 

Vreau să vă puteţi relaxa şi să vă bucuraţi de viaţă, să-i cântaţi laude 
şi să-i recunoaşteţi bunătatea. Acesta este adevărul. Şi vreau să-l 
cunoaşteţi. Sunteţi vegheaţi şi iubiţi. Aşa a fost dintotdeauna. Omenirea 
şi întreaga creaţie sunt îngrijite, călăuzite, hrănite şi susţinute de fiinţele 
din alte dimensiuni a căror sarcină este să facă acest lucru. Existenţa 
noastră este menită a vă susține existenţa voastră. 

Am fost cândva un om şi acum ajut la susţinerea omenirii. Aşa 
funcţionează lucrurile, deşi este un mod foarte simplist de a vorbi despre 
ceva atât de incomensurabil de complex, din punctul vostru de vedere. 
Spunând asta, nu vă vorbesc de sus. Este un simplu fapt, acela că 
abilitatea voastră de a înţelege ce se întâmplă în creaţie este limitată de 
hardware-ul vostru, ca să nu mai vorbim de software. 

Repet, nu vă vorbesc de sus. Adevărul este că nu sunteţi deloc 
oameni, aşa cum nu sunt nici eu, ci doar experimentați temporar ce 
înseamnă să fii om. Iar ființele umane sunt destul de limitate în 
capacitatea lor de a raţiona şi de a înţelege, în special când vine vorba de 
natura universului. 

Vă surprinde să auziţi că nu sunteţi, de fapt, oameni?! Vă este greu 
să pricepeţi adevărul despre voi înşivă şi la asta mă refer când spun că 
aveţi o problemă de hardware şi software. Sunteţi proiectaţi să vă 
consideraţi într-un anumit fel şi să nu fiţi conştienţi de natura voastră 
divină, de adevărata voastră natură. 

Aceasta nu este o greşeală, ci o proiectare intenţionată, deşi 
temporară, care permite Sinelui vostru divin să aibă un anumit gen de 
experienţă. 

Vă rog să înţelegeţi că orice cuvinte aş folosi pentru a descrie 
adevărul vor fi nepotrivite şi, prin urmare, vă înfăţişează o imagine 
oarecum distorsionată a adevărului sau una pe care o puteţi înţelege 
greşit. Cu toate acestea, voi continua să vă spun ce se întâmplă nu numai 
în lumea voastră, ci şi cum lumile noastre, a voastră şi a mea, se 
intersectează, mai bine zis, se suprapun. Lumea noastră, dimensiunea 
noastră se suprapune peste a voastră, există în interiorul ei sau se 
întrepătrunde cu ea, astfel încât, deşi cei mai mulţi dintre voi nu puteţi 
vedea în dimensiunea noastră, noi vedem în a voastră pe mai multe 
niveluri decât vă daţi seama. 

Vedem impactul lucrărilor lui Dumnezeu asupra lumii voastre. Vă 
vedem gândurile, vă cunoaştem emoţiile şi vă înţelegem motivațiile, 
impulsurile şi visele. Vă cunoaştem lecţiile, greutăţile, cu ce vă luptaţi şi 
cum simţiţi că nu aţi reuşit şi că aţi eşuat. Ştim totul despre voi, mai 
multe decât ar putea şti vreodată vreo persoană. 

Tocmai de aceea suntem în măsură să vă călăuzim. Vă cunoaştem 
bine şi ştim cum vă integrați în ansamblu şi ce a pregătit Dumnezeu 
pentru voi, am putea zice, sau cum vrea Dumnezeu să creşteţi şi să 
evoluaţi spre binele tuturor. 

Cunoaştem sensul Vieţii şi scopul vieţii voastre şi al tuturor. Ştim 
lucruri pe care voi nici măcar nu bănuiţi că ar putea fi cunoscute. 
Înţelegem perspectiva îngustă din care priviţi viaţa şi situaţiile, dar 
suntem aici pentru a vă ajuta să priviţi într-un mod mai larg şi mai 
realist. 

Totuşi, nu putem să vă spunem tot ceea ce ştim, nu numai pentru că 
s-ar putea să nu înţelegeţi, ci şi pentru că sunteţi meniţi să aveţi 
experienţa limitată de fiinţe umane. Nu e cazul să ştiţi ceea ce ştim noi. 

Când spun “noi”, mă refer la numeroasele ființe non-fizice de toate 
felurile care vă ghidează pe voi şi Pământul şi alte planete din a treia 
dimensiune, acolo unde există umanoizi. 

Mă ştiţi ca Isus Cristos şi aşa rămân pentru voi, dar am continuat să 
evoluez faţă de acea viaţă şi, în acest moment al evoluţiei mele, am 
misiunea de a călăuzi planeta şi omenirea în ansamblu şi, de aceea, sunt 

mai puţin un ghid pentru indivizi, deşi misiunea de a ghida omenirea 
include adesea şi o anumită îndrumare individuală. Sunt capabil să fac 
nenumărate lucruri în acelaşi timp şi să exist oriunde şi peste tot unde-i 
nevoie de mine. Cu adevărat, faceţi parte dintr-o creaţie magnifică. Există 
mult mai multe aspecte decât vă daţi voi seama. 

Adeseori, vă simţiţi singuri şi la mila vieţii şi a acţiunilor altora, dar 
nu este chiar aşa. Nu sunteţi niciodată singuri şi nici lăsaţi la toanele 
forțelor negative. Puteţi cere oricând ajutor şi, dacă îl cereţi, îl veţi primi. 
Acesta este un mesaj foarte important pentru astăzi şi pentru totdeauna. 
Nu sunteţi niciodată singuri, dar uneori trebuie să cereţi ajutor pentru ca 
să vă fie dat. 

Spun “uneori”, pentru că întotdeauna vi se oferă o anumită asistenţă, 
dar unele lucruri trebuie să le cereţi. Cerându-le, ne semnalaţi că sunteţi 
gata să primiţi acel tip de asistenţă. Acesta este scopul rugăciunii, să 
cereţi ajutorul de care aveţi nevoie şi pe care îl doriţi. Prin asta, ne 
informaţi că sunteţi gata şi dornici să primiţi ajutor de la noi. 

Pentru anumite tipuri de asistenţă, trebuie să ştim că sunteţi 
pregătiţi şi dornici să primiţi acel ajutor. Trebuie să ştim că acea cerere 
vine prin liberul vostru arbitru. Pentru că nu vi-l încălcăm niciodată. 

Eu şi multe alte fiinţe non-fizice ne implicăm în problemele lumii 
voastre în acest moment foarte critic din istoria Pământului. Acţionăm 
pentru a influenţa liderii şi alte persoane aflate în poziţii de putere, 
precum şi persoanele care joacă roluri istorice importante. Le permitem 
oamenilor să acţioneze pe baza liberului lor arbitru, dar noi încercăm să-i 
îndrumăm în anumite direcţii. Uneori ei ascultă, dar alteori nu, caz în 
care ne străduim în continuare din dimensiunea noastră să îndeplinim 
planul cât mai bine. 

Principalele noastre instrumente în acest scop sunt influenţa prin 
intermediul intuiţiei oamenilor şi al celor care sunt purtătorii noştri de 
cuvânt. Cu alte cuvinte, oamenii sunt inspirați de noi în mod intuitiv să 
spună ceea ce trebuie spus sau să facă ceea ce trebuie făcut, sau sunt 
inspirați să spună altcuiva ceea ce trebuie spus sau făcut. Iar mediumii 
sunt, desigur, un mijloc mai direct de a vă comunica ceea ce dorim. 

Dar vă rugăm să înţelegeţi că sunt multe lucruri pe care nu ne este 
permis să vi le comunicăm sau să vi le explicăm. Multe lucruri trebuie să 
vă rămână necunoscute, pentru că nu sunteţi meniţi să ştiţi anumite 

lucruri, din diverse motive. Dacă aţi afla unele lucruri, v-ar putea 
împiedică evoluţia voastră sau a altcuiva, sau ar putea schimba cursul 
normal pe care voi sau altcineva îl urmaţi, într-un mod care ar putea să 
nu fie benefic. Trebuie să fim foarte atenţi, şi mediumii trebuie să fie, şi 
ei, foarte atenţi ce informaţii oferim oamenilor. 

Nu putem decât influenţa într-o măsură limitată oamenii şi cursul 
evenimentelor, deoarece nu ne este permis să încălcăm liberul lor 
arbitru. Fără astfel de restricţii, am putea manipula viaţa oamenilor de pe 
Pământ oricum am dori. Dar trebuie să respectăm anumite reguli privind 
intervenţia în treburile personale şi pământeşti. 

Totuşi, de obicei, suntem capabili să dirijăm o persoană sau o lume 
în direcţia planului său. Doar foarte rar nu reuşim, iar atunci lecţiile 
devin foarte grele pentru toţi cei implicaţi. O mare parte din suferinţele şi 
dificultăţile pe care le resimt oamenii sunt cauzate de faptul că ei nu ţin 
cont de îndrumările pe care le primesc de la noi. Viaţa ar fi cu mult mai 
uşoară dacă toţi s-ar alinia cu planul lor divin. 

Cu toate acestea, viaţa nu va fi niciodată foarte uşoară pe Pământ, 
pentru că nu este menită să fie. Există protagonişti şi antagonişti. 
Oamenii joacă ambele roluri, de eroi şi de răufăcători, şi aşa a fost 
întotdeauna. 

În parte, este aşa, deoarece pe Pământ există suflete de vârste foarte 
diferite, iar sufletele tinere sunt adesea destul de îndepărtate de iubire şi 
destul de prinse de ego şi nu prea înțelepte. În consecinţă, multe dintre 
dificultăţile şi suferinţele oamenilor sunt cauzate de alegerile lor proaste. 
Însă toţi învaţă câte ceva din orice li se întâmplă. 

Totuşi, mai există şi unii ceva mai avansați în evoluţie, dar încă 
departe de iubire şi care acţionează numai în funcţie de propriul interes. 
Aceşti indivizi sunt mai periculoşi decât sufletele tinere, deoarece sunt 
mai inteligenţi şi îşi servesc doar ego-ul, fără nicio jenă. Ei ajung deseori 
în poziţii de putere, unde fac mult rău oamenilor şi unor ţări întregi. 

Democraţiile au fost concepute pentru a împiedica astfel de indivizi 
să ajungă la putere, prin stabilirea anumitor legi, orientări şi norme. Dar 
acum trăiţi în nişte vremuri periculoase şi vă voi vorbi direct, pentru că 
este important să înţelegeţi cât de precară este situaţia democraţiei 
voastre. 

Să nu credeţi că democraţia se clădeşte de la sine. Ea se poate clătina 
şi se poate prăbuşi. Se bazează şi depinde de bunătatea celor care sunt la 
guvernare, iar atunci când cei care manevrează pârghiile puterii sunt 
corupți, democraţia nu poate rezista. Democraţia depinde de oamenii 
cinstiţi şi dezinteresaţi care îşi fac treaba pentru binele general. Odată ce 
guvernul se umple cu indivizi care-şi urmăresc doar propriul interes, nu 
veţi mai avea parte de nicio democraţie. Controalele şi echilibrele pe care 
le-aţi creat se bazează pe faptul că oamenii sunt, în general, cinstiţi şi 
demni de încredere. Necinstea, înşelăciunea şi secretomania sunt 
duşmanii democraţiei şi, de fapt, duşmanii oricărei societăţi. 

Poate că nu le daţi suficientă importanţă. Dar atunci când sunt lăsate 
să se întâmple, fără ca oamenii să le oprească sau să ia poziţie publică 
împotriva lor, atunci toţi cei care le permit devin complici cu cei care le 
aplică şi vor suferi consecinţele. 

Consecințele sunt că doar câţiva vor avea putere şi bani, iar restul 
nu, pentru că tocmai acesta este scopul celor care se folosesc de 
minciună, înşelăciune şi secretomanie pentru a avansa. Parvin pe 
spinarea tuturor celorlalţi. 

Ei privesc viaţa ca pe un joc cu sumă zero, în care unii câştigă şi alţii 
pierd, iar ei sunt hotărâți să iasă învingători. Adevărul este că, în aceste 
cazuri, toată lumea pierde, dar ei nu pricep asta. Este lecţia pe care 
trebuie s-o înveţe, iar ei o transformă în lecţia tuturor. Cei care au fondat 
democraţiile voastre au făcut tot ce au putut pentru a împiedica să se 
întâmple acest lucru şi, cu toate acestea, vedeţi că se întâmplă astăzi. Cei 
care sunteţi cinstiţi şi care aderaţi la învăţăturile mele nu trebuie să le 
permiteţi unor astfel de indivizi să vă păcălească sau să obţină puterea. 

Greşeala celor buni şi generoşi este adesea aceea că le permit altora 
să capete putere asupra lor, dar nu în felul acesta sunteţi buni şi generoşi 
cu voi înşivă sau cu copiii voştri. Trebuie să luptaţi pentru adevăr, să luaţi 
poziţie în favoarea cinstei, să apăraţi legile care au fost elaborate cu grijă 
de către cei dinaintea voastră care au prețuit libertatea şi democraţia. 

Nu spun să luptaţi fizic împotriva celor care vor să vă asuprească, ci 
să luptaţi cu vocile şi voturile voastre. Violenţa nu este necesară, deşi unii 
ar putea să creadă acest lucru şi se vor simţi îndreptăţiţi s-o aplice. După 
cum ştiţi, nu violenţa a fost calea mea şi ea nu este necesară pentru ca să 
vă păstraţi şi să vă recâştigaţi valorile democratice. 

Vă rog să fiţi conştienţi că forţele binelui, ale păcii şi ale iubirii vă 
susţin în preocuparea voastră pentru dreptate şi adevăr şi vă îndrumăm 
pe fiecare să faceţi ceea ce este mai bine pentru voi, pentru ţara voastră şi 
pentru lume. Iubiţi pacea, acţionaţi pentru pace şi fiţi pe pace! Aliniaţi-vă 
cu bunătatea voastră înnăscută şi fiți o forță a binelui în lume! 
Întotdeauna, lecţia este să iubiţi tot mai mult. 

Vă mulțumesc că aţi fost aici, cu mine. Eu sunt cu voi mereu.» 

Capitolul 12 


De ce există suferinţă? 





«Aş dori să vă explic cât mai clar cu putinţă de ce există suferinţa. 
Religiilor li se cere să o lămurească, dar ele nu au reuşit în mod adecvat 
sau au dat explicaţii nefolositoare ori chiar dăunătoare. 

Adesea, motivul pe care religiile îl găsesc pentru suferinţă este 
pedeapsa. Se zice că voi — omenirea — aţi fi nişte păcătoşi şi, prin urmare, 
sunteţi condamnaţi să suferiţi şi aveţi puţine şanse la fericire adevărată în 
această viaţă. Aşadar, dacă vi se întâmplă ceva neplăcut, ați putea 
presupune că vă pedepseşte Dumnezeu pentru ceva rău ce aţi făcut. Și, 
fiind imperfecţi, ca oricine, vă puteţi uşor imagina când anume aţi greşit 
şi, eventual, aţi atras “mânia lui Dumnezeu”. 

Această explicaţie este, în mod evident, inadecvată şi neadevărată, 
deoarece bebeluşii şi copiii nevinovaţi se confruntă uneori cu provocări 
sau greutăţi pe care nu şi le-ar fi putut provoca singuri. Şi, la fel de 
frecvent, mulţi oameni rămân nepedepsiţi pentru crimele lor. Animalele 
au şi ele parte de dificultăţi, cum ar fi accidentele, bolile, îmbătrânirea şi 
moartea, deci sunt şi ele pedepsite?! 

Faptul că există suferinţă îi determină pe oameni să tragă concluzia 
că viața este nedreaptă, că Dumnezeu este răzbunător, pedepsitor, 
nedrept sau crud, sau că nu există niciun Dumnezeu, nicio inteligenţă 
superioară în spatele vieţii. S-ar părea că nu ar trebui să existe suferinţă 
şi este greu de înţeles de ce există. De ce ar fi creat Dumnezeu o lume atât 
de plină de suferinţă”?! 

Nu, greutăţile vieţii nu sunt o pedeapsă de la Dumnezeu. Dificultăţile 
fac parte din viaţă. Ele ţin de faptul de a avea un trup şi de a trăi într-o 
lume a formelor, o lume perisabilă. Tot ce-i viu apare şi dispare. Aceasta- 
i realitatea. Pur şi simplu, aşa este viaţa. Accidentele, îmbătrânirea, 
boala, moartea nu sunt nişte pedepse. Chiar şi dificultăţile pe care vi le 
atrageţi singuri prin judecăţi greşite nu sunt o pedeapsă a lui Dumnezeu, 
ci doar consecinţele naturale ale judecăților greşite. Viaţa vă învaţă prin 
anumite lecţii; nu vă pedepseşte pentru greşelile voastre. 

Dar înainte de a continua, trebuie să fac o distincţie între dificultăţi 
şi suferinţă. Dificultăţile cauzează adesea suferinţă, dar suferinţa în sine 

poate fi evitată. Este posibil să aveţi greutăţi, dar să nu suferiţi prea mult 
din cauza lor. Suferinţa este cauzată de ceea ce oamenii îşi spun în forul 
lor interior despre greutăţile întâmpinate, inclusiv de modul cum 
definesc ceva ca fiind o dificultate. Suferinţa este acea trăire psihică a 
nefericirii, a disperării, a depresiei şi a tuturor emoţiilor negative pe care 
le simt fiinţele umane, cum ar fi furia, ura, gelozia, invidia, vinovăția, 
resentimentele şi frica. Asta-i suferinţa, şi voi înşivă creaţi aceste stări 
negative când credeţi în anumite gânduri. 

Deşi puteţi să fiţi sau puteţi să nu fiţi responsabili pentru dificultăţile 
pe care le întâmpinați, totuşi, doar voi înşivă, nu Dumnezeu, sunteţi 
răspunzători pentru orice suferinţă legată de aceste dificultăţi. Iar aceasta 
este una dintre cele mai importante lecţii pe care le învaţă fiinţa umană: 
Tu şi numai tu eşti responsabil pentru suferinţa ta, pentru starea ta 
interioară. Prin urmare, tu şi numai tu te poţi face fericit. Asta-i chiar o 
veste bună. Înseamnă că ai puterea de a fi fericit în această viaţă, în loc să 
suferi. 

Există o explicaţie simplă pentru acest tip de suferinţă, pe care am 
repetat-o în toate cărţile pe care le-am scris prin acest medium: Sunteţi 
proiectaţi în aşa fel încât să suferiţi. Vi s-a dat un ego, ce include vocea 
din capul vostru, care vă face să suferiţi, pentru că percepe greşit viaţa şi 
o abordează pe baza fricii, nu prin iubire. Aşadar, în acest sens, nici 
măcar nu sunteţi răspunzători pentru suferinţa voastră; ci ego-ul este. 
Vocea din capul vostru vă umple cu minciuni şi adevăruri parţiale, iar 
atunci când le credeţi, suferiţi. Cu toate acestea, ţine doar de voi să 
descoperiţi acest fapt şi să vă treziţi din această programare. 

Dar astăzi aş vrea să vă spun mai multe despre motivul pentru care 
aţi fost proiectaţi în acest fel. Pare o farsă sadică, dar nu este deloc aşa. 
Mulţi dintre voi aţi auzit spunându-se că “Dumnezeu se joacă de-a v-aţi 
ascunselea cu El însuşi”. Aş dori să explorez puţin această idee împreună 
cu voi pentru a înțelege ce se întâmplă. 

Nu există nimic altceva decât Dumnezeu în tot ce există, atât înainte 
de crearea lumilor fizice, cât şi după ce au fost create. Tot ceea ce există 
este Dumnezeu care se manifestă în acele forme. Meditaţi la ideea asta 
pentru un moment: Tot ce există este Dumnezeu care se manifestă în 
acea formă. Da, Dumnezeu se manifestă ca acea masă, ca acea pasăre, ca 

acel copac, ca acea piatră. Dumnezeu este imanent în toate formele. Nu 
există nicio formă care să nu fie infuzată cu Dumnezeu. 

Un alt mod de abordare a acestei chestiuni este că lumea formelor 
este ca un vis al lui Dumnezeu: La fel cum mintea voastră produce 
absolut totul în visele voastre, tot ceea ce există în visul lui Dumnezeu — 
lumea formelor — a fost produs de mintea lui Dumnezeu. În visul lui 
Dumnezeu, există personaje care acţionează în diferite moduri, dar în 
realitate, acele personaje nu există, la fel cum nici personajele din visul 
vostru nu există de fapt. Există doar Dumnezeu. 

Imaginează-ţi, pentru un moment, că tu eşti Dumnezeu şi că nu 
există nimic în afara ta. Şi apoi, din fericire, descoperi că îţi poţi imagina 
ceva şi experimenta acel ceva ca şi cum ar fi în afara ta. Este aceeaşi 
plăcere pe care o ai când îţi imaginezi ceva, doar că imaginaţia lui 
Dumnezeu, spre deosebire de a ta, poate căpăta o viaţă proprie. 

Dar cum se face acest lucru? Mai întâi, tu — adică Dumnezeu -— faci 
ca fiecare creatură să pară unică. Apoi, trebuie să o programezi să se 
simtă separată de tine şi distinctă de celelalte. Acesta este ego-ul. Este 
programarea cea care vă face să credeţi că sunteţi rupţi de Dumnezeu şi 
despărțiți unii de alţii. Apoi, această senzaţie de a fi un individ distinct 
este sporită şi mai mult prin înzestrarea fiecărui individ cu liber-arbitru. 

Fiecărui individ i se permite să aleagă ceea ce Dumnezeu, în 
înțelepciunea şi iubirea Lui infinită, poate că n-ar alege. Fiecare individ 
este lăsat să facă şi altceva decât ceea ce ar face Dumnezeu. La urma 
urmei, dacă un individ nu ar avea liberul arbitru, ar alege întotdeauna 
numai ceea ce ar alege şi Dumnezeu. Aşadar, prin definiţie, liberul 
arbitru este capacitatea de a alege altceva decât ceea ce ar alege 
Dumnezeu. În acest fel, Dumnezeu poate explora şi descoperi ce se 
întâmplă atunci când personajele fac diverse alegeri, inclusiv unele 
nechibzuite, lipsite de iubire şi dăunătoare. Oare ce se va întâmpla când 
orice alegere este permisă?! 

Ego-ul este cel care îl ajută pe Dumnezeu să se joace de-a v-aţi 
ascunselea cu El însuşi. Ego-ul îi permite lui Dumnezeu să aibă o 
experienţă pe care altfel nu ar fi avut-o. La fel cum pe voi vă interesează 
să aveţi noi experienţe, şi Dumnezeu vrea să aibă experienţe. Mulţi 
alegeţi experienţele provocatoare, aventuroase şi riscante, cum ar fi 
escaladarea munţilor, doar pentru a vedea ce se întâmplă şi cum aţi face 

faţă unei astfel de provocări. Este chiar Dumnezeul din voi care alege 
asta. Dar tot Dumnezeu alege şi confortul şi plăcerile, nu doar greutăţile. 
Dumnezeu face toate alegerile posibile prin intermediul ființelor umane 
şi, astfel, dobândeşte experienţă, înțelepciune, abilităţi, înţelegere, noi 
cunoştinţe şi alte lucruri pe care Dumnezeu nu le-ar fi putut obţine altfel. 

“Orice nouă variantă” — asta contează! Poate că pe unele dintre 
aceste experienţe Dumnezeu nu le-ar repeta şi a doua oară, dar El este 
dispus să aibă orice fel de experienţă cel puţin o dată, pentru că 
întotdeauna există ceva de câştigat din orice experienţă. 

Ființele umane sunt eu-rile lui Dumnezeu prin care El 
experimentează viaţa. Deşi Dumnezeu experimentează, explorează şi 
trăieşte prin oricare creatură, totuşi, deoarece fiinţele umane au liber 
arbitru şi o imaginaţie similară cu cea a lui Dumnezeu, ele Îi oferă 
posibilităţi unice şi foarte interesante. 

Când aud acest lucru, oamenii aduc în mod natural în discuţie cele 
mai îngrozitoare experienţe pe care le-a avut omenirea, cum ar fi 
holocaustul şi alte tragedii provocate de oameni. Da, Dumnezeu este 
dispus să aibă şi aceste experienţe. Când devin sau apar victime, oamenii 
se îndreaptă foarte repede către iubire. Cât de uşor înţelegeţi importanţa 
iubirii şi a bunătăţii atunci când vedeţi, într-un mod atât de dramatic, ce 
rezultate are opusului iubirii! Cei care au avut o asemenea experienţă 
devin mari iubitori de viaţă, bunătate şi dreptate în vieţile lor viitoare. 

Majoritatea fiinţelor umane, deşi separate unele de altele, posedă o 
empatie naturală care le permite să se identifice şi să înveţe din greşelile 
altora. Oroarea holocaustului este vie în inimile celor mai mulţi oameni, 
fie că au trăit-o sau doar au auzit despre el, ca un avertisment şi un 
exemplu a ceea ce se poate întâmpla, dar care nu trebuie să se mai 
întâmple. 

În cele din urmă, înţelepciunea şi dragostea lui Dumnezeu vor 
domni, chiar şi în societatea umană. Indiferent de ceea ce trăiesc 
oamenii, ei se vor întoarce la iubire şi vor fi dobândit înţelepciune pe 
parcurs. Oamenii dobândesc această înţelepciune prin suferinţă, 
deoarece suferinţa este dureroasă, iar această durere îi îndreaptă în 
direcţia corectă. Dacă manifestând ură, simţi durere — iar asta se 
întâmplă întotdeauna — atunci, în cele din urmă, dacă nu chiar imediat, 
nu vei mai repeta acel comportament ostil. Şi, să fie foarte clar, cei care 

provoacă durere altora suferă şi ei profund înainte, în timpul şi după ce 
au produs acea durere. S-ar putea să le ia ceva timp până învaţă să se 
comporte altfel, dar toată lumea învaţă până la urmă. 

Pentru că eşti din Dumnezeu, nu vei fi niciodată total despărţit de 
natura ta divină, şi acesta este tot planul lui Dumnezeu. Deşi Dumnezeu 
vrea să aibă toate genurile de experienţe, El nu doreşte şi nici nu se 
pierde definitiv în punctul de vedere limitat al ego-ului. Totuşi, uitarea de 
Sine temporară este necesară pentru a explora viaţa de deplin, aşa cum 
El o doreşte. 

Eşti făcut din iubire. Ai venit din iubire şi te vei întoarce în iubire. 
Povestea numeroaselor tale vieţi este, în cele din urmă, una a victoriei 
asupra fricii şi urii şi a revenirii la iubire. De-a lungul drumului, 
descoperi la fiecare pas puterea şi importanţa iubirii şi infernul opusului 
ei, care face parte, de asemenea, din proiectul acestor vieţi. Vieţile tale ca 
om nu au rostul doar de a avea toate experienţele umane posibile, ci şi de 
a descoperi că, la baza tuturor acestora, există numai înţelepciune şi 
iubire. 

Iubirea este tot ceea ce a existat şi va exista vreodată. Este marea 
veste cea bună şi motiv de sărbătoare: În spatele vieţii nu există decât 
bunătate. Nu există băieţi răi, ci doar jucători care s-au rătăcit şi iau 
decizii proaste care le fac rău lor înşile şi celorlalţi. La un moment dat în 
evoluţia ta, ai fost şi tu unul dintre ei, dar ai învăţat să te comporţi altfel. 
Toată lumea învaţă şi fiecare îi învaţă pe alţii. Şi este posibil să fii fericit şi 
să-ți recunoşti adevărata natură, indiferent de circumstanţele vieţii. 

Vă mulţumesc pentru că aţi fost deschişi la mesajul de faţă. Aceasta 
este poate cea mai dificilă învăţătură de transmis şi sper că v-am oferit 
măcar o licărire din marele mister numit viaţă. Sunt alături de voi 
mereu.» 

Capitolul 13 


Cum să faci ca iubirea să devină starea ta firească 





«Nu există nimic care să nu fie Dumnezeu, Unimea. Acel ceva care 
este conştient în tine este conştient şi în Dumnezeu şi în toate formele de 
viaţă. Aceeaşi conştiinţă este în toate. Există o singură conştiinţă. Această 
conştiinţă este chiar aici, urmărind această discuţie şi simțind ceea ce tu 
simţi. Această simţire este Dumnezeu care trăieşte această experienţă 
prin al tău corp-minte. Atât este de aproape Dumnezeu. 

Nu există nimic în afara acestei Unimi, iar tu, ca şi orice altceva, eşti 
chiar Ea şi nu eşti atât de separat de Ea încât să nu o poţi recunoaşte. Poţi 
simţi unitatea ta cu Tot-ce-există, chiar dacă trăieşti într-un corp uman. 
Doar că Cel ce recunoaşte această unitate nu este acela ce crezi tu că ai fi. 
Tu te consideri a fi sinele fals, iar el nu poate cunoaşte Unimea, pentru că 
sinele fals este doar un concept, nişte idei despre tine însuţi. Cum ar 
putea acesta să cunoască ceva?! 

Aşa că, desigur, nu sinele fals trăieşte Unimea şi, totuşi, o poţi face şi 
chiar trăieşti Unimea. Însă nu este corect să numim un “tu” pe Acela care 
simte Unimea, căci ar însemna să fie o entitate separată de Tot-ce-este, 
stând deoparte. Asta-i problema cu limbajul, care este inerent dualist. Nu 
există niciun “tu” în afara Unimii. Nu există deloc un “tu”, ci doar 
Unimea. “Tu” este doar un concept, un constuct mental menit să creeze 
iluzia că exişti separat de Unime. 

Adevărul este că există un singur Ceva care se manifestă ca totul. 
Acela care a creat totul se manifestă ca acel tot. Aceasta este 
nondualitatea. 

Dar astăzi vreau să vă vorbesc despre dualitate, despre separarea pe 
care o trăiţi ca fiinţe umane şi ce să faceţi cu suferința pe care v-o 
provoacă adesea. În loc să simţiţi unitatea voastră cu ceilalţi, vă simţiţi ca 
fiind separați de ei şi, din această cauză, iubirea devine atât de dificilă 
pentru fiinţele umane. Nu vă recunoaşteţi pe voi înşivă în ceilalţi. Este ca 
şi cum v-aţi privi în oglindă, dar nu v-aţi recunoaşte. 

Ego-ul îi vede pe ceilalţi ca pe o provocare la adresa siguranţei şi 
autonomiei sale, nu ca pe o parte din el însuşi. Aici este problema. Ego-ul 
nu-i vede pe ceilalţi ca pe el însuşi, nu înţelege adevărul. Aşa că 

reacţionează ca şi cum ceilalţi ar fi o ameninţare sau o provocare sau, 
poate, o treaptă pe care calcă pentru a obţine ceea ce vrea. Această 
perspectivă nu este adevărată, dar este experienţa obişnuită a ființelor 
umane. 

Fiinţele umane trebuie să înveţe să iubească şi asta învăţaţi de-a 
lungul numeroaselor voastre vieţi. Deşi starea voastră naturală este 
iubirea, totuşi, starea voastră implicită este să nu iubiţi, ceea ce constituie 
marea voastră provocare. Creierele voastre nu sunt cablate să funcţioneze 
în starea voastră naturală, ci în starea egotică, cel puţin odată ce vi se 
dezvoltă ego-ul, adică foarte devreme în viaţă. 

Pentru a depăşi starea implicită, trebuie să învăţaţi să alegeţi iubirea 
în locul ei, iar despre asta vreau să vă vorbesc astăzi, despre cum să 
alegeţi iubirea şi ce înseamnă ea. 

Iubirea este o alegere, dar numai dacă aţi început să fiţi conştienţi de 
eul vostru egotic, dacă v-aţi trezit o anumită capacitate de a vă detaşa de 
el şi de a-l observa. Atunci când sunteţi complet cufundaţi şi identificaţi 
cu sinele egotic — aşa cum sunt mulţi oameni în majoritatea timpului — 
reacţionaţi la viaţă şi la semeni aşa cum reacţionează ego-ul, fără să vă 
îndoiţi de această reacţie. S-ar putea să nici nu vă daţi seama că mai 
există şi un alt tip de reacţie, mai iubitoare şi mai eficientă, sau s-ar putea 
să nu fiţi în stare să alegeţi iubirea, din cauza condiţionărilor voastre. 

Spre onoarea lor, religiile încurajează oamenii să facă această alegere 
în mod conştient, aşa cum se obişnuieşte într-o societate civilizată. Iar 
când semenii voştri sunt incapabili să facă această alegere, nu aveţi de 
ales decât să-i iertaţi, căci nu ştiu ce fac. 

La un anumit punct al evoluţiei spirituale, se trezeşte în voi o 
anumită conştientizare şi obiectivitate legată de ego, ceea ce face posibilă 
alegerea liberă. Toţi cei de faţă sunteţi binecuvântaţi că aţi ajuns în acest 
punct, căci altfel nu aţi fi interesaţi de acest mesaj sau aţi fi chiar 
incapabili să-l înţelegeţi. Cu toţii aveţi puterea de a alege iubirea în locul 
reacției egotice obişnuite, care de obicei nu exprimă iubirea. 

Pe calea învăţării de a fi mai iubitor, trebuie să înveţi să te ierţi pe 
tine însuţi şi pe ceilalţi pentru toate păcatele. A te ierta pe tine însuţi şi pe 
ceilalţi înseamnă, în mare parte, a nu-ţi mai aminti păcatele din trecut şi 
a te reconstitui ca nou pe tine însuţi şi pe ceilalţi în fiecare nouă clipă, a 

nu mai trăi în trecut. Cheia iertării este să nu mai aduci amintirea 
trecutului în prezent, ci să laşi trecutul în urmă, acolo unde îi este locul. 

Progresul pe calea spirituală apare, în mare măsură, atunci când ai 
învăţat să alegi aspiraţia spre bine în locul impulsului egotic. Nu este atât 
de dificil să faci această alegere, însă, pentru a deveni opţiunea ta 
implicită, această alegere trebuie făcută în mod constant, inclusiv şi mai 
ales în momentele în care îţi vine greu să iubeşti. 

Calea spirituală înseamnă să-ţi schimbi starea implicită de la ego la 
iubire. Poate că mulţi dintre voi nu vă gândiţi la calea spirituală în acest 
sens. Oare calea spirituală nu înseamnă să devii un iluminat, adică să te 
ridici deasupra limitelor umane şi să mergi pe apă?! Oare nu este atunci 
când radiezi şi simţi pacea şi toată lumea este fermecată de prezenţa ta?! 
Oare nu este atunci când problemele tale dispar şi se pare că obţii orice 
îți doreşti?! 

Oamenii nu privesc neapărat calea spirituală ca o cale de a deveni 
mai iubitori. Au alte obiective, alte motive pentru a intra pe o cale 
spirituală, decât cel de a deveni iubitori. Ei vor să înceteze suferinţa, vor 
să fie, în sfârşit, mulţumiţi şi fericiţi, vor să se simtă bine în pielea lor, vor 
să aibă puteri speciale şi control de sine. Acestea sunt interesele ego-ului 
pentru calea spirituală, dar nu şi raţiunea sufletului de a fi pe cale. 

În fond, sufletul vrea să simtă din nou iubirea pe deplin, deoarece, 
coborând în a treia dimensiune, în materie, a pierdut această cunoaştere, 
sentimentul de unitate cu totul. Eşti aici pentru a învăţa să iubeşti, nu 
pentru a fi iubit, aşa cum îşi doreşte ego-ul, ci pentru a manifesta iubirea. 
Căci aceasta este cea mai mare împlinire şi recompensă şi motivul pentru 
care ai avut numeroase vieţi pe Pământ. 

Poţi învăţa să iubeşti doar practicând iubirea şi trebuie s-o exersezi 
în fiecare moment. Ai putea citi un milion de cărţi despre iubire, dar, 
dacă nu o practici, nu vei reuşi să fii iubirea. Trebuie să devii o expresie a 
iubirii. Este nevoie să-ţi transformi modul în care priveşti viaţa, ceea ce-ţi 
va transforma şi comportarea. 

Aceste învățături te vor ajuta să-ţi schimbi modul în care priveşti 
viaţa, convingerile despre viaţă, dar tot va fi nevoie să alegi această 
atitudine în fiecare moment, iar atunci iubirea va curge. Când nu simţi 
iubire, atunci fă ceva care să te facă să o simţi şi să fii o expresie a iubirii, 

o inimă deschisă. Fă această alegere. Stă în puterea ta să-ţi schimbi 
conştiinţa, pentru că stă în puterea ta să alegi iubirea. 

De pildă, te-ai putea opri pentru un moment şi să respiri adânc de 
câteva ori sau să reciţi o mantră sau o afirmaţie, cum ar fi aceasta: “Totul 
se desfăşoară exact aşa cum trebuie”. Chiar şi simpla repetare a 
cuvântului “iubire” sau “pace” te poate rearmoniza cu adevărata ta 
natură. Făcând oricare dintre acestea, vei destrăma transa indusă de 
minte, care te ţine departe de natura ta înnăscută, plină de iubire. 

Odată ce ai ajuns la iubire sau pace sau oricum ai numi adevărata ta 
natură, rămâi acolo cât mai mult timp, continuând să observi, pur şi 
simplu, fără să te mai laşi furat de pălăvrăgeala mentală neîncetată a ego- 
ului. Iar atunci când oscilezi şi te trezeşti din nou prins de vocea din cap 
şi nu mai rezonezi cu iubirea, atunci alege din nou iubirea. Nu contează 
cât de des te captivează flecăreala minţii. Pur şi simplu, alege din nou 
iubirea, cât poţi mai bine. Aceasta este lucrarea. 

Uneori, s-ar putea să fie nevoie să analizezi cum de ai ieşit din 
armonia cu iubirea, ce gând egotic tocmai ai crezut din greşeală, cum de 
te-ai lăsat prins de viziunea ego-ului. În fiecare clipă, trebuie să fii foarte 
vigilent şi hotărât să observi ce se află în câmpul conştienţei. Întreabă-te 
“La ce dau eu atenţie acum?”. Dacă dai atenţie vocii din minte, care este 
vocea ego-ului, a condiţionărilor, atunci poţi aluneca uşor în identificarea 
cu sinele fals. Şi atunci, iată-te, din nou, rătăcit în negativitate şi 
egocentrism. 

Când observi asta, tot ce poţi face este să o iei de la capăt, alegând 
din nou iubirea. Întotdeauna va exista un nou moment în care poţi alege 
iarăşi. Nu contează ce ai ales în trecut. Contează ceea ce alegi acum. 
Toate greşelile din trecut îţi sunt iertate instantaneu atunci când alegi 
iubirea acum. 

Desigur, întotdeauna ai fost iertat de Sus. Mai trebuie doar să te ierţi 
şi tu, ceea ce înseamnă să renunţi la acel “tu” care a greşit. artă şi uită, 
renunţă la sinele fals — care este format din toate gândurile despre tine 
însuţi — şi vei reveni în aliniere cu adevăratul Sine. 

Pentru a reuşi, trebuie să te angajezi să iubeşti acum, să fii iubitor în 
acest moment. Într-un fel, te naşti din nou în fiecare clipă. O poţi lua de 
la capăt oricând, alegând iubirea, acum. 

Continuând, în mod programatic, să răspunzi vieţii cu iubire, adică 
cu bunătate, acceptare, compasiune şi recunoştinţă cât mai des posibil, 
vei vedea şi rezultatele. Atunci va deveni din ce în ce mai uşor să simţi 
iubirea şi să fii iubitor. Cu cât exersezi mai mult să fii iubitor, cu atât mai 
uşor devine. Aşa vei face din iubire starea ta implicită. 

Poţi face câteva lucruri pentru a aduce iubirea mai aproape de tine şi 
s-o poţi alege mai uşor. Primul ar fi să meditezi zilnic. Al doilea ar fi să 
exersezi dăruirea iubirii către obiectele neînsufleţite. Uneori, să dăruieşti 
iubire obiectelor, în special celor frumoase, este mai uşor decât să 
dăruieşti iubire ființelor umane, deoarece majoritatea oamenilor au 
multe idei care îi despart şi care împiedică curgerea iubirii. Deci practica 
iubirii obiectelor este un prim pas să-ţi poţi iubi semenii atunci când nu- 
ţi prea vine să-i iubeşti. 

Dăruieşte iubire cerului, copacilor, câinelui tău, culorii roşii, 
avionului zgomotos, albinelor care zumzăie, pământului care te ţine, 
mâinilor tale, care fac atât de multe pentru tine, aerului care te 
energizează. Dăruieşte iubire oricărui lucru care intră în câmpul atenţiei 
tale. Această iubire, recunoştinţă şi apreciere pentru ceea ce există este 
secretul unei vieţi fericite. i se oferă atât de multe! Fii conştient de acest 
lucru, iartă şi uită, renunţă la orice nu există aici-acum şi la dorinţa ta ca 
lucrurile să fie altfel. Observă şi iubeşte ceea ce este. 

Practica dăruirii iubirii îţi va schimba viaţa, pentru că este opusul a 
ceea ce face ego-ul. Ego-ul economiseşte iubirea şi găseşte motive pentru 
asta. Nimic nu este niciodată suficient de bun. Ego-ul observă defectele şi 
imperfecţiunile din lucruri şi oameni, nu perfecțiunea inerentă a 
tuturora. 

Dăruind iubire, vei neutraliza şi opri acţiunile ego-ului şi îţi vei 
dezvolta capacitatea de a privi aşa cum priveşte Dumnezeu, care vede 
perfecțiunea inerentă a tuturor lucrurilor. Dumnezeu iubeşte totul aşa 
cum este, oricum se arată viaţa. Şi aceasta este misiunea ta în această 
viaţă, să iubeşti aşa cum iubeşte Dumnezeu, să iubeşti totul aşa cum este, 
oricum s-ar înfăţişa pe moment, căci se va schimba în curând. Iubeşte 
realitatea, iubeşte viaţa reală, iubeşte felul în care viaţa se arată acum. 
Poţi să îţi iubeşti şi imaginaţia şi chiar vocea din mintea ta. Numai să nu 
rămâi în ea. Trăieşte în realitate, în corpul şi simţurile tale, aici-şi-acum. 

Aici-şi-acum este tot ceea ce ai, tot ce este real, asta-i tot ce poate 
avea cineva vreodată. Viaţa se arată aşa cum se arată ea acum. Accept-o 
sau respinge-o. Este alegerea ta. Poţi să o accepţi aşa cum se arată, 
spunându-i “da” şi iubind-o aşa cum este. Sau poţi să o respingi şi să fii 
nemulţumit. Aceasta este singura ta posibilitate de alegere, din cauză că 
nu poţi stabili tu ca viaţa să fie altfel. Singura opţiune pe care o ai este 
cum vei reacţiona la felul în care se arată lucrurile: cu iubire sau fără 
iubire; cu recunoştinţă sau cu nemulţumire; aşa cum ar face Dumnezeu 
sau cum ar face ego-ul. 

Ego-ul îţi dă impresia că ar exista o altă variantă, o altă posibilitate, 
că viaţa ar putea sau ar trebui să fie altfel decât cum este. Dar este o 
minciună. Nu poate fi altfel şi nici nu ar trebui. Cine este acela care crede 
că viaţa poate sau ar trebui să fie altfel decât este? Ego-ul nu-i deloc umil. 
Se crede a fi centrul universului. Crede că viaţa poate şi ar trebui să fie 
altfel decât este, în conformitate cu dorinţele şi nevoile sale presupuse — 
şi de aici apare suferinţa. 

Pentru a putea să răspunzi vieţii cu iubire, sunt necesare două 
lucruri: să accepţi şi să permiţi. Acceptă ceea ce este, acceptă că este aşa 
cum este şi permite ca totul să fie aşa cum este. Făcând aceste două 
lucruri, te vei putea deschide faţă de experienţa pe care o trăieşti şi să fii 
pe deplin prezent în momentul respectiv, în loc să te rătăceşti în 
realitatea virtuală a minţii. Iar dacă îţi vine greu să accepti ceva neplăcut, 
atunci, pur şi simplu, acceptă că ai nişte dificultăţi cu acel lucru şi apoi 
acceptă că, deocamdată, lucrurile sunt aşa cum sunt. Acceptă realitatea şi 
lasă ca totul să fie aşa cum este. Aşa îţi vei regăsi drumul înapoi Acasă, 
spre iubire. 

Această îngăduinţă îţi permite să te relaxezi şi să-ţi păstrezi inima 
deschisă, putându-te reconecta cu iubirea specifică naturii tale divine. 

Dacă alegi iubirea, nu înseamnă însă că trebuie să iubeşti sau măcar 
să îţi placă orice a existat sau va exista vreodată de-a lungul timpului. Ar 
fi o sarcină prea grea. Nici măcar nu trebuie să îţi placă ceea ce trăieşti 
acum, ci trebuie doar să accepţi că trăieşti asta acum, pentru moment. 
Având această atitudine, iubirea pentru viaţă specifică naturii tale divine 
va putea să curgă. Este singurul lucru raţional pe care-l poţi face. 

Oare cât de greu este să iubeşti felul în care se prezintă lucrurile în 
acest moment?! Cum străluceşte lumina, cum arată masa, cum arată 

cerul, cum se simte scaunul de sub tine, cum se aude frigiderul... Oare cât 
de greu este să accepţi realitatea, experienţa ta reală aici-şi-acum, nu 
experienţa din realitatea virtuală a minţii a acelui “tu” care presupui că ai 
fi?! Ceea ce este greu de acceptat şi îti provoacă suferinţă este diferenţa 
dintre ideile tale despre cum crezi că ar trebui sau ar putea fi viaţa ta faţă 
de felul în care este ea în mod real. Tocmai ideile tale despre viaţa ta te 
fac să suferi şi te îndepărtează de iubire. 

De exemplu, dacă ai cancer, nu trebuie să iubeşti faptul că ai cancer, 
ci doar să iubeşti experienţa pe care o ai în acest moment. “Am cancer” 
este o poveste care te împiedică să trăieşti plenitudinea, frumuseţea şi 
sacralitatea acestui moment şi a oricărui moment, aşa cum se arată el. 
Iubirea este starea ta naturală. Dacă n-ai avea acele idei despre cum ar 
putea sau ar trebui să fie viaţa, mai ales viaţa ta, te-ai putea cufunda cu 
uşurinţă în iubirea pe care natura ta divină o are pentru viaţă-aşa-cum- 
este. Starea ta naturală este plină de iubire. În mod natural, eşti 
îndrăgostit de viață aşa cum se arată ea aici-şi-acum. Viaţa este o 
minune, un miracol, un mister şi un mare dar. 

Alegeţi să iubiţi ceea ce aveţi în faţă aici-şi-acum, căci alternativa nu 
vă va oferi niciun beneficiu şi nu serveşte niciunui scop. Dacă, opunându- 
vă vieţii, aţi fi putut obţine ceea ce vă doriţi, aţi fi avut cu toţii tot ce v-aţi 
dorit vreodată. Dar opunându-vă vieţii, nu ajungeţi nicăieri şi vă 
secătuieşte bucuria şi iubirea înnăscută. Este zadarnic să vreţi ca viaţa să 
fie altfel decât cum este ea acum. Este eficient să iubiţi viaţa exact aşa 
cum este acum. Când veţi înţelege cu adevărat şi clar acest lucru, veţi fi 
liberi, adică liberi să iubiţi şi să trăiţi în iubire. Acesta este destinul 
vostru, scopul tuturor încarnărilor voastre umane. 

Vă rog să faceţi tot ce puteţi pentru a alege iubirea în fiecare 
moment. Învățăturile mele s-au referit întotdeauna la iubire, pentru că 
iubirea este natura, esenţa acestei Conştiinţe unice, a Unimii. Iar eu şi 
alţii ca mine vă trimitem iubire în fiecare moment. Iubirea animă 
universul, ceea ce este o veste foarte bună. 


Vă rog, acceptaţi să primiţi această iubire şi să o simţiţi şi să fiţi 
iubirea în lume. Vă mulţumesc pentru dedicarea voastră faţă de adevăr. 
Eu sunt cu voi mereu.» 

Capitolul 14 


Ce inseamnă Să fii sincer și cinstit 





«A fi sincer înseamnă să fii fidel adevărului, să fii plin de adevăr. 
Problema este că, în această lume, în care vă simţiţi a fi atât ego, sinele 
fals, cât şi divin, aveţi de-a face cu două versiuni ale adevărului: adevărul 
ego-ului şi Adevărul, cu majusculă. Când spun adevăr, nu mă refer doar 
la fapte concrete, cum ar fi faptul că Soarele se află la 150 de milioane de 
kilometri de Pământ, ci şi la adevărul despre viaţă, despre realitate. Aici 
apar două versiuni ale adevărului. Din cauză că ego-ul priveşte viaţa 
printr-o lentilă care distorsionează, el nu poate vedea Adevărul despre 
viaţă. El vede doar adevărul său, perspectiva sa îngustă, distorsionată şi, 
prin urmare, falsă. 

De exemplu, ego-ul îi vede pe ceilalţi ca fiind separați şi diferiţi de el 
însuşi. Ei bine, adevărul este că toată lumea este o expresie a Unicului, 
deşi cu aparenţe diferite. Ego-ul vede viaţa ca fiind crudă, dar adevărul 
este că viaţa este binevoitoare. Ego-ul vede situaţia ca eu-împotriva- 
lumii, în timp ce adevărul este că forţele călăuzitoare vă oferă ajutor şi 
sprijin în fiecare moment al vieţii. Ego-ul vede ceva ca fiind murdar, 
stricat sau vechi, în timp ce adevărul este că totul este chiar aşa: perfect 
în imperfecţiunea sa, perfect în eroare şi eşec, exact aşa cum trebuie să 
fie. 

Aceste două puncte de vedere au ca rezultat experienţe interioare 
foarte diferite. Când vezi Adevărul, cu majusculă, ai parte de pace şi 
mulțumire, dar când priveşti prin ochii ego-ului, ai parte de 
nemulţumire, indispoziţie şi nefericire. 

Adevărul ego-ului nu este deloc Adevărul, iar dovada este că, privind 
prin ochii ego-ului, te simţi cumplit de cele mai multe ori, în timp ce 
privind prin ochii Adevărului, cu majusculă, te simţi bine. Te simţi pe 
pace, liniştit, împăcat cu viaţa, te cufunzi în mister, iar misterul este atât 
de bun. 

Un indicator excelent pentru a măsura dacă eşti aliniat cu Adevărul 
sau nu este felul în care se simte corpul tău. Eşti relaxat sau eşti încordat? 
Atât este de simplu. Tensiunea semnalează identificarea cu ego-ul, în 
timp ce relaxarea este un semn că eşti aliniat cu Sinele tău divin. 

Şi este destul de simplu să îţi schimbi starea, făcând ceva pentru a 
trece de la încordare la relaxare. Orişice ar putea realiza acest truc magic: 
opreşte-te din ce faci şi doar-fii pentru câteva momente, respiră lent şi 
profund, zâmbeşte, recită o mantra sau o frază înălţătoare, roagă-te 
pentru ajutor, fii atent la sunetele din mediul înconjurător sau la 
senzațiile din trup, pune-ţi nişte muzică, mută-ţi atenţia spre ceva frumos 
din jur, trimite iubire cuiva sau către ceva sau doar gândeşte-te la cineva 
pe care îl iubeşti, dansează sau cântă o melodie preferată. Atât de multe 
lucruri îţi pot schimba starea de conştiinţă şi unele ţi se potrivesc mai 
bine decât altele. Aşa că experimentează şi descoperă ce tehnici de 
schimbare a conştiinţei, care te fac să te relaxezi, funcţionează cel mai 
bine pentru tine şi apoi încorporează-le în viaţa ta de zi cu zi. 

Oare cât de greu este să te relaxezi?! Este foarte uşor. Dacă te vei 
opri suficient de des în timpul zilei pentru a te relaxa un moment, aşa vei 
învăţa să te relaxezi rapid. Însă dacă rămâi stresat pentru perioade 
îndelungate, va dura mult mai mult timp până vei reuşi să te relaxezi. 
Relaxarea este o abilitate care se dezvoltă prin practică şi ţi-ar fi de ajutor 
să o exersezi cu regularitate pe tot parcursul zilei. 

Totuşi, nu prea vei găsi încurajare în lumea ego-urilor să o faci. Aşa 
că, integrând relaxarea în viaţa de zi cu zi, vei fi singur împotriva 
mulțimii. Dar este important să te opreşti periodic şi să te controlezi şi să 
te relaxezi, dacă ai nevoie. Dacă toată lumea ar practica mai mult 
relaxarea şi ar putea să o realizeze mai uşor, aceasta ar fi o lume mult mai 
bună. Relaxarea ar putea fi uşor de învăţat de către copii şi i-ar ajuta să 
dobândească un anumit control asupra emoţiilor, aşa cum se întâmplă şi 
în cazul adulţilor. 

Dacă vei practica relaxarea pe parcursul zilei, te vei alinia tot mai 
mult cu Sinele divin. Te va ajuta să priveşti viaţa prin ochii Sinelui tău 
divin, ceea ce schimbă totul. Îţi schimbă comportamentul, care, la rândul 
său, schimbă modul în care se comportă ceilalţi faţă de tine. Atunci când 
atmosfera ta interioară trece de la încordare la relaxare, de la negativ la 
pozitiv, la fel se schimbă şi viaţa ta. Când începi să trăieşti în Adevăr, cu 
majusculă, vei fi fericit şi în armonie cu fluxul vieţii, în sfârşit. Vei face 
mai multe lucruri şi într-un mod mai eficient şi vei petrece mai puţin 
timp cuprins de emoţii negative, care te storc de energie şi îţi consumă 
timpul. 

Ce vreau să spun mai exact prin a trăi în Adevăr, cu majusculă? Mă 
refer la faptul de a nu crede în comentariile şi evaluările continue ale 
vocii din capul tău. Prin vocea din minte, ego-ul poate să te controleze. 
Această voce este perspectiva ego-ului, nu este a ta, nu este cea a Sinelui 
tău adevărat. Perspectiva ego-ului nu se mai poate susţine dacă nu mai 
crezi în gândurile care îţi trec prin minte. Toate mijloacele pe care tocmai 
le-am menţionat pentru a trece de la tensiune la relaxare realizează unul 
şi acelaşi lucru: te scot din cap şi te aduc în corp şi în Inima ta spirituală. 
Atunci când încetezi să te identifici cu vocea din cap, devii liber să vezi 
viaţa prin ochii Sinelui divin, ai adevăratului tău Sine. Iar prin ochii lui, 
viaţa este bună şi eşti fericit. 

Atunci când eşti sincer — plin de adevăr — priveşti viaţa prin ochii 
Sinelui tău înţelept, care vede imaginea de ansamblu, întregul adevăr. De 
exemplu, vocea din cap ar putea spune “Asta nu ar fi trebuit să se 
întâmple”, deşi, în realitate, având în vedere tot ceea ce a precedat acel 
eveniment sau oricare altul, trebuia să se întâmple. Asta nu înseamnă că 
viaţa este predestinată, ci înseamnă că nu dorinţele tale determină ceea 
ce ar trebui sau nu ar trebui să se întâmple ori se va întâmpla sau nu. 
Lucrurile se întâmplă în felul lor, pentru că tot ceea ce a fost înainte, 
mergând înapoi de-a lungul istoriei, a condus la acea întâmplare. Aşa “au 
căzut cărţile”, iar înşiruirea tuturor cărţilor a dus la acel rezultat. Acesta 
este adevărul. Iar dorinţa, opinia sau credinţa ta nu au puterea de a 
schimba asta. 

Uneori eşti cel mai aproape de adevăr atunci când spui “Nu ştiu”. 
Din perspectiva sinelui tău uman, chiar că nu ştii prea multe. Ego-ul nu 
ştie foarte multe, dar asta nu-l opreşte să pretindă că ştie, chiar dacă o 
mare parte din ceea ce ştie sau crede că ar fi adevărat este doar o opinie, 
o bănuială sau o presupunere. 

De exemplu, ego-ul pretinde adesea că ştie ce este în sufletul cuiva 
sau ce gândeşte altcineva şi apoi declară această părere ca pe un fapt: “Ea 
face asta pentru a atrage atenţia” sau “EI nu o respectă”. În acest fel, ego- 
ul se face superior celorlalţi. Majoritatea lucrurilor pe care ego-ul 
pretinde că le ştie îi servesc ca să se simtă superior sau să i se dea 
dreptate. Aceste aşa-zise “adevăruri” ale vocii din cap nu exprimă 
adevărul. 

Iată un alt exemplu. Atunci când spui “Rochia aceea îi stă groaznic 
pe corp”, acesta nu este Adevărul, cu majusculă, ci adevărul ego-ului. Ţi- 
ai putea justifica afirmaţia spunând “Sunt doar sincer”, dar asta nu este 
sinceritate. Sinceritatea implică integritate, Adevăr, cu majusculă. O 
afirmaţie de acest gen este, mai degrabă, doar opinia ego-ului, formată ca 
rezultat al condiţionărilor, iar această opinie nu are nicio valoare. 
Înseamnă că judeci şi că eşti maliţios, or nu asta înseamnă să fii sincer, 
plin de adevăr. 

Sinceritatea nu înseamnă să exprimi adevărul ego-ului, ci să spui 
Adevărul, cu majusculă. Aşa cum spuneam, îţi poţi da seama când spui 
adevărul şi când nu, după cum te simţi. Când spui adevărul, Adevărul 
Sinelui tău Divin, te simţi bine şi toată lumea se relaxează. Iar când nu îl 
spui, nu te simţi bine şi nimeni nu se relaxează. 

Dorinţele sunt un alt exemplu de adevăr al ego-ului şi nici ele nu 
sunt adevărate. Poate fi adevărat că ego-ul tău vrea să se întâmple un 
anumit lucru, dar asta nu înseamnă nimic în marea schemă a lucrurilor, 
dacă sufletul tău nu vrea şi el acel rezultat. Adevărul, cu majusculă, este 
ceea ce vrea sufletul, nu ceea ce vrea ego-ul. Şi singurul mod în care afli 
ce vrea sufletul este prin observarea a ceea ce se petrece. Ceea ce se 
petrece este fie ceea ce vrea Dumnezeu, fie ceea ce Dumnezeu permite să 
se întâmple, iar dorinţele tale au adesea prea puţin amestec în asta. 

Deci, am putea spune că adevărul este ceea ce se întâmplă aici-şi- 
acum şi ce s-a întâmplat de fapt. Cine poate şti ce se va mai întâmpla”?! 
Asta nu poate şti nimeni. Este irelevant pentru Adevăr ce îşi doresc 
oamenii sau ce le place sau nu le place despre ce se întâmplă sau ce s-a 
întâmplat. 

Adevărul este realitatea, ceea ce este real, nu ceea ce este în mintea 
cuiva. Dorinţele nu sunt reale. Opiniile nu sunt reale. Presupunerile nu 
sunt reale. Toate acestea sunt poveşti pe care le spune mintea, sunt parte 
a iluziilor ţesute de minte, care te împiedică să trăieşti simplitatea vieţii 
reale, adică ceea ce se întâmplă de fapt aici-şi-acum. 

Pe lângă experienţa simţurilor, ceea ce este real şi se mai întâmplă 
aici-şi-acum este experienţa iubirii, păcii, acceptării, compasiunii şi 
înţelepciunii adevăratei tale naturi. Acestea sunt mereu prezente şi 
mereu disponibile în aici-şi-acum. Deşi, ca şi gândurile, nu sunt 
tangibile, totuşi, iubirea, pacea, acceptarea, compasiunea şi înţelepciunea 

există într-un tărâm care este chiar mai real decât tărâmul fizic. Ele 
există în tărâmul care stă la baza şi dă naştere tărâmului fizic. Iubirea, 
pacea, acceptarea, compasiunea şi înțelepciunea sunt manifestarea şi 
modul cum se simte Dumnezeu, când Dumnezeu intră în contact cu 
lumea formelor. Dumnezeu există şi în cadrul formelor şi aşa se simte 
existenţa lui Dumnezeu: ca iubire, ca pace, ca acceptare, ca compasiune, 
ca înțelepciune. Când le simţi şi le manifeşti, atunci eşti în Adevăr, eşti 
plin de adevăr. Atunci, tot ceea ce îţi iese pe gură va fi adevărat. Dar de 
îndată ce te identifici din nou cu vocea din capul tău şi crezi că ai fi acel 
sine, sinele fals, atunci nu mai eşti în Adevăr şi vei exprima neadevăruri. 
Vei exprima adevărul ego-ului. 

Te poţi realinia cu Adevărul oricând, pur şi simplu, observând că eşti 
prins în iluzie, prins în lumea iluzorie a ego-ului, formată din dorinţe, 
opinii, presupuneri şi imaginaţii, apoi oprindu-te din ceea ce faci, 
respirând lent şi profund şi amintindu-ţi de iubire şi de pace. 

Te poţi folosi de minte pentru a-ţi aminti sentimentul de iubire şi 
pace. Îţi poţi aminti un moment în care ai simţit iubirea şi pacea, când 
erai în armonie cu Adevărul, ceea ce te va ajuta să te întorci la acea stare. 
Aceasta ar fi o bună utilizare a minţii şi a imaginaţiei. Pune-ţi în intenţie 
de a trăi iubirea şi pacea şi imaginează-ţi pentru o clipă că te întorci la 
ele. Adu-ţi aminte de un moment în care erai fericit şi te lăsai purtat de 
val, iar asta te va ajuta să-ţi găseşti drumul înapoi la Adevăr. Iubeşte 
Adevărul, fii plin de Adevăr! 

Vă mulţumesc că aţi fost aici, cu mine. Eu sunt cu voi mereu.» 

Capitolul 15 


O practică pentru a rămâne în prezent 





«Astăzi vreau să vă vorbesc despre ce înseamnă simplitatea şi să vă 
ofer o practică care vă va ajuta să fiţi mai prezenţi şi să vă bucuraţi mai 
mult de viaţă. 

În general, ego-ul nu aspiră către simplitate, deoarece implică o 
micşorare — mai puţină stimulare, mai puţine obiecte, mai puţină 
activitate — mai puţin din ceea ce îi place ego-ului. “Simplu” pare a fi o 
pierdere sau o lipsă a ceva, iar ego-ul este programat să vrea mai mult, să 
se repeadă la mai mult. 

Acesta este punctul de vedere al ego-ului, dar ego-ul nu vede 
limpede. Nu vede imaginea de ansamblu şi nu cunoaşte plăcerile şi 
bucuriile puţinului, bucuria simplităţii. Aşadar, asta vreau să subliniez 
astăzi, că bucuria constă adesea în mai puţin, în special, mai puţină 
stimulare mentală şi mai puţină activitate, nicidecum mai multă gândire 
şi activitate, aşa cum presupune ego-ul. Asta înţeleg prin simplu şi 
simplitate. 

Deoarece bucuria este inerentă în viaţă, în fiecare clipă, bucuria 
există chiar şi în cele mai banale momente, când nu se întâmplă mare 
lucru. Aş susţine, şi chiar susţin, că bucuria este mai prezentă, sau cel 
puţin mai disponibilă, în momentele banale decât atunci când se petrec 
multe. 

Bucuria este trăirea şi expresia adevăratei tale naturi, motiv pentru 
care este întotdeauna disponibilă. Cine eşti — adevărata ta natură — se 
află întotdeauna aici (cum ar putea să nu fie?!). Aşadar, bucuria, iubirea, 
pacea, acceptarea, compasiunea şi înţelepciunea trebuie să existe 
întotdeauna aici, sau cel puţin, să fie oricând disponibile. Şi este 
adevărat. 

Ele fac parte integrantă din darul vieţii. Viaţa vine la pachet cu 
aceste daruri. Viaţa este inseparabilă de experienţa bucuriei, iubirii şi 
păcii adevăratei tale naturi. Totuşi, aceste experienţe subtile lăuntrice 
sunt adesea acoperite sau întunecate de iluziile ţesute de vocea din capul 
tău şi de prea multele activităţi impulsionate de ego. 

Este ca şi cum ai trăi în două lumi: lumea înfăţişată de vocea din cap, 
care este vocea ego-ului şi a condiţionărilor, şi realitatea — cum este viaţa 
cu adevărat. Lumea descrisă de vocea din mintea ta pare a fi complicată, 
înfricoşătoare, tensionată şi problematică şi, prin urmare, este plină de 
dramatism şi emoţii negative. Realitatea, pe de altă parte, este simplă. Nu 
este înspăimântătoare, nu este tensionată, nu este problematică şi este 
lipsită de dramatism. 

Ce face ca realitatea să fie simplă este faptul că nu este complicată 
prin gânduri şi emoţii negative. Spre deosebire de realitatea virtuală a 
minţii, realitatea este, în primul rând, o experienţă senzorială, ca şi o 
cunoaştere mai profundă a ce anume trebuie să faci sau să spui şi când 
anume să acţionezi sau să vorbeşti. Realitatea este, de asemenea, locul în 
care poţi simţi adevăratul Sine şi darurile pe care acesta le are de oferit, 
care nu sunt disponibile prin intermediul minţii. 

Nu poţi ajunge prin gândire la realitate şi la darurile sale — iubirea, 
pacea şi bucuria. Şi, în mod paradoxal, nu poţi accesa nici înţelepciunea, 
care vine prin intuiţie. Poţi ajunge la realitate şi la aceste daruri doar 
renunțând la minte şi la lumea ei de închipuiri, credinţe, opinii, vise, 
dorinţe, temeri. Excepţie face faptul că poţi simţi bucuria, pacea sau 
iubirea gândindu-te la o persoană iubită sau la un moment în care ai 
simţit bucurie, pace şi iubire. Cu toate acestea, majoritatea gândurilor 
tale nu se referă la iubire, ci la experienţe şi sentimente negative, şi 
tocmai asta-i problema. 

Dacă eşti dispus să fii simplu, poţi trăi realitatea şi darurile ei, 
inclusiv înţelepciunea. Voința este cheia, pentru că, de multe ori, doar ea 
se opune: Cei mai mulţi oameni nu vor să se oprească din a gândi şi a 
face şi doar-să-fie suficient de mult timp pentru a simţi bucuria, iubirea 
şi pacea de doar-a-fi. 

Fiind simplu, este adevărat că pierzi ceva: Ceea ce pierzi este sinele 
tău fals şi, împreună cu el, temerile, problemele şi dorinţele care te fac să 
suferi. Pierzând sinele fals, câştigi mult mai mult! Dar dacă nu vei petrece 
ceva timp doar-fiind, nu vei realiza cât de mult poţi câştiga din doar-a-fi. 

Pentru a culege roadele stării de doar-a-fi, de obicei, trebuie să 
încetezi orice acţiune şi implicare în gânduri pentru ceva mai mult de 
câteva minute. Problema este că majoritatea oamenilor nu sunt capabili 
să se desprindă de minţile lor nici măcar câteva minute. Cei mai mulţi 

oameni au “exersat” contrariul toată viaţa, adică s-au lăsat captivaţi de 
gândurile lor şi nu au învăţat cum să se detaşeze de ele şi să rămână aşa 
pentru perioade îndelungate. Desigur, tocmai acest lucru vă învaţă 
meditaţia. 

Vă voi împărtăşi o practică care vă va ajuta să trăiţi bucuria simplă a 
Sinelui adevărat. Este, în esenţă, o practică pentru a deveni mai prezent 
şi pentru a experimenta Prezenţa. Îţi va lua aproximativ zece minute să o 
faci, de unul singur, ca să-i culegi beneficiile. Este ceva ce poţi face 
oriunde şi oricând. Iată instrucţiunile, aşa că, haide să o facem acum 
împreună. 

Cu ochii deschişi, alege un obiect asupra căruia să te concentrezi. Ar 
putea fi un copac sau orice lucru din natură sau ceva făcut de mâna 
omului pe care îl consideri frumos sau atractiv dintr-un motiv sau altul, 
poate doar datorită culorii sale. 

Este important ca tu să îl alegi; tu decizi să îi acorzi atenţie. Să alegi 
să dai atenţie la ceva este un act de iubire. Poţi simţi asta? Poţi simţi că 
această alegere provine din atracţia şi dragostea faţă de acel obiect? 
Păstrează puţin acest sentiment subtil de iubire. (pauză) Observă cum 
anume este acest sentiment de iubire şi unde îl simţi în corp. (pauză) 

Ce sau cine anume este atras şi iubeşte ceva? Este Sinele tău divin. 
El iubeşte totul. Şi, oricând, poţi deveni conştient pe ce anume se 
concentrează el în acel moment — ce iubeşte în acel moment. Acest lucru 
se întâmplă permanent: Sinele tău divin se focalizează şi iubeşte câte 
ceva. Dar, de obicei, această experienţă subtilă este înăbuşită sau nu este 
observată, din cauză că dai atenţie vreunui gând, ceva din domeniul 
mental. 

Este în regulă să-ţi oferi atenţia şi iubirea gândurilor tale. Tu (ego-ul 
tău) eşti liber să o faci. Dar dând atenţie şi iubire exclusiv gândurilor, laşi 
pe dinafară atât de multe lucruri, în special experienţa reală din aici-şi- 
acum, şi toată bucuria, iubirea şi pacea pe care aceasta ţi le poate oferi. 
Scopul practicii pe care ţi-o prezint astăzi este de a te ajuta să trăieşti în 
viaţa reală într-un mod care îţi aduce mai multă bucurie, iubire şi pace. 

Să revenim la practică... Din nou, adu-ţi atenţia asupra obiectului pe 
care l-ai ales şi simte fluxul subtil de iubire care curge spre el. Observă 
plăcerea pe care o are fiinţa ta când eşti atent la acel obiect şi la acel flux 

de iubire. Acest flux de iubire îţi face plăcere. Cei mai mulţi oameni simt 
această plăcere în centrul pieptului, în Inima spirituală. 

Acum întreabă-te: “Cine sau ce este acest ‘tu’ care a făcut această 
alegere? Cum a hotărât el să aleagă acel obiect? Cine sau ce a făcut asta?”. 
(pauză) Aici este un mare mister. Acest decident misterios este cel ce eşti 
tu cu adevărat. Făptuieşte şi decide fără să premediteze acea acţiune sau 
alegere. 

Acum, ca un experiment, lasă-ţi atenţia să oscileze liber. Nu o forţa 
şi nu încerca să o fixezi undeva. Las-o să se mişte aşa cum vrea şi observă 
ce se petrece. S-ar putea să se aşeze pe ceva din câmpul tău vizual, sau s- 
ar putea să se focalizeze pe un sunet sau o senzaţie. Observă cât de 
repede atenţia, sau Conştiinţa, se fixează pe un lucru după altul. Se mişcă 
atât de repede, încât poate fi dificil să ţii evidenţa a tot ceea ce captează. 
Observă acest lucru pentru câteva momente. (pauză) 

Această mişcare naturală şi plăcută a atenţiei de la un lucru la altul — 
atingând uşor un lucru după altul — este ceea ce face mereu adevăratul 
tău Sine, fiinţa ta, atunci când eşti în repaus şi chiar atunci când nu eşti. 
Dar când eşti în repaus, este foarte uşor să observi că se întâmplă acest 
lucru. Ca un fel de meditaţie, poţi urmări cum atenţia trece de la un sunet 
la o senzaţie, la o vedere, la un gând, la o intuiţie, la un alt sunet şi aşa 
mai departe. Pur şi simplu, observi tot ceea ce conştientizezi, dar nu te 
stabilizezi pe nimic. 

S-ar putea ca tu (sau ego-ul tău) să spui: “Ce mare lucru?”. Şi ego-ul 
ar avea dreptate că nu este mare lucru, pentru el, deoarece nu există 
nimic util aici pentru ego şi, cu siguranţă, nu te va încuraja să-ţi petreci 
timpul observând mişcarea subtilă a Conştiinţei — ceea ce, în esenţă, se 
face în majoritatea tipurilor de meditaţie. 

Dar este un foarte mare lucru pentru a înţelege natura mai profundă 
a vieţii şi cine eşti cu adevărat. Iar majoritatea dintre voi, sunt sigur, 
sunteţi interesaţi de acest lucru. Abilitatea de a observa viaţa cu această 
Conştienţă mai profundă, decât prin prisma ego-ului, este cheia către 
bucurie, pace, iubire şi înțelepciune. Această experienţă simplă de a privi 
şi de a simţi ceea ce captează Conştiinţa, cu majusculă, în orice moment, 
te obişnuieşte cu experienţa Sinelui divin şi există o mare bucurie în 
această experienţă, deşi subtilă. Ea este, de asemenea, poarta către acele 
intuiţii şi înţelepciunea care te va ajuta să-ţi dirijezi viaţa. 

Să devii conştient de ceea ce primeşte Conştiinţa este un nou mod de 
a trăi. Fiinţa ta a făcut asta tot timpul, dar, de obicei, fără ca tu să 
conştientizezi în destulă măsură, încât să te influenţeze. Dacă te 
antrenezi să trăieşti în acest mod, va deveni, în cele din urmă, modul tău 
de a fi mereu. Vei descoperi că nu ai avut niciodată nevoie de toate 
gândurile care-ţi trec prin minte. Ele n-au făcut decât să-ţi complice viaţa 
în mod inutil, nu să o îmbunătăţească în vreun fel. 

Începeţi să trăiţi în acest nou mod. Aşa vor trăi fiinţele umane în 
viitor. Este direcţia spre care se îndreaptă omenirea în evoluţia sa. Voi 
puteţi fi precursorii, cei care îi ajută pe toţi ceilalţi să evolueze în această 
direcţie. 

Vă mulţumesc că aţi fost aici, cu mine. Eu sunt cu voi mereu.» 

Capitolul 16 


Cum să comunicaţi de la suflet la suflet 





«Mulţi oameni suferă din cauza sentimentului de lipsă de 
comunicare. Se simt deconectaţi de viaţă, deconectaţi de ei înşişi şi 
deconectaţi de Dumnezeu. Această boală se numeşte ego. Ego-ul se simte 
separat şi singur, vulnerabil şi depinzând de capriciile vieţii. Nu acesta 
este adevărul, iar această minciună stă la baza suferinţei umanităţii. 

Oamenii comunică unii cu alţii în diverse moduri, prin internet, prin 
mesaje şi apeluri telefonice, la petreceri şi evenimente sociale, la serviciu 
şi acasă. Majoritatea oamenilor au nenumărate astfel de legături şi, cu 
toate acestea, mulţi încă se simt singuri şi rupţi de ceilalţi. Oamenii nu 
tânjesc doar după o legătură fizică sau mentală. De multe ori, nu este 
suficient să fii înconjurat de alţi oameni pentru a simţi o legătură, ba 
chiar poate avea ca urmare un sentiment şi mai acut de însingurare şi 
separare. Oamenii năzuiesc spre o legătură mai profundă şi despre ea 
vreau să vă vorbesc astăzi. 

Ce înseamnă pentru voi să aveţi o legătură la modul serios? Pentru 
multe persoane, în special pentru femei, înseamnă să-şi împărtăşească 
emoţiile cu cineva, în special sentimentele negative şi durerea. Asta trece 
drept intimitate şi, adesea, creează o legătură mai profundă decât 
conversațiile banale, mai puţin personale. Dar prin ce anume se leagă 
oamenii atunci când îşi împărtăşesc nefericirea, temerile, plângerile şi 
durerea? Există un cuvânt adecvat: compătimire. Ei se leagă prin 
pătimirile lor. Uneori, compătimirea aduce alinare, dar cel mai adesea, 
nu aduce. Împărtăşirea suferinţei tale altcuiva, compătimirea, nu este 
atât de utilă pe cât presupun mulţi. Se întâmplă adesea, aşa cum 
sugerează cuvântul com-pătimire, că cei doi cad în aceeaşi stare negativă, 
fie că unul îl atrage pe celălalt în starea sa negativă, fie că doi oameni care 
se află în acea stare se găsesc unul pe celălalt. Ei nu se ajută neapărat 
reciproc să iasă din acea stare, lucru care le-ar aduce vindecare şi 
adevărata alinare. 

Aceste interacțiuni umane, adesea, par şi se doresc a fi un sprijin de 
consolare sau compasiune, dar, de cele mai multe ori, ele sfârşesc prin a 
întări negativitatea fiecăruia dintre cei doi. Ce folos poate avea asta?! 

Compătimirea este varianta de compasiune a ego-ului, dar, prin ea, ego- 
ul este mai interesat să îşi confirme perspectiva sa negativă asupra vieţii, 
decât să-i fie de ajutor celuilalt. 

Nu e de mirare că astfel de interacțiuni umane, până la urmă, nu 
satisfac pe nimeni, deşi există un aspect plăcut în ele, pentru că ego-ul 
iubeşte dramele şi adoră să i se valideze punctul de vedere. Foarte multe 
dintre discuţiile plăcute ego-ului sunt poveşti despre durere şi drame. 
Nu-i de mirare că asta prezintă majoritatea filmelor şi emisiunilor de 
televiziune. Astfel de programe nu prea au nicio valoare şi nu fac decât să 
întărească modul ego-ului de a privi viaţa. “Nu-i aşa că e cumplit?!”, îi 
place ego-ului să tragă concluzia. Rareori auziţi că oamenii s-au adunat 
ca să declare cât de minunată este viaţa şi, cu siguranţă, această atitudine 
nu se potriveşte cu filmele sau televiziunea. 

Dar cunoaşteţi deja acest aspect. Ceea ce poate că nu vă este clar este 
ce anume i-ar putea lua locul. 

Cum să comunicaţi cu oamenii de la suflet la suflet şi nu de la ego la 
ego? În primul rând, această comunicare nici măcar nu trebuie să fie de 
la suflet la suflet. Poate fi de la ego la suflet şi tot va fi mulţumitoare. 
Atâta timp cât cineva este conectat în interiorul său la Adevăr, la 
Prezenţă, atunci se întâmplă ceva magic. Chiar şi o conversaţie egotică 
poate deveni iluminatoare, pentru că nu va rămâne la nivelul ego-ului 
(dacă cel care trăieşte în prezent nu se lasă atras de ego-ul celeilalte 
persoane). Deci asta-i o veste bună. 

Sunteţi meniţi să vă ajutaţi unii pe alţii în acest fel. Adevăratul ajutor 
şi sfaturile înțelepte despre cum să vă trăiţi viaţa nu vin de la ego-urile 
oamenilor, deşi s-ar putea să vă dea sfaturi bune despre bursă sau cum să 
faceţi un lucru sau altul. Cele mai valoroase conversații sunt cele care vă 
conduc într-o stare plină de iubire, înţelepciune şi pace. Doar acestea şi 
nimic altceva nu vă poate oferi senzaţia de comunicare adevărată şi 
satisfăcătoare. 

Deci, cum să ajungi acolo? Cum să ai o conversaţie şi o legătură 
profundă şi satisfăcătoare cu cineva? Răspunsul ar putea să te surprindă. 
Poate crezi că ai avea nevoie de un har sau talent special, dar este mai 
uşor decât crezi. Secretul este să fii tăcut şi să asculţi cu atenţie ce spune 
cealaltă persoană, doar să asculţi. Lasă-ţi deoparte propria persoană şi fii 
prezent cu celălalt, fără să-ţi asculţi gândurile şi opiniile tale. Cheia este 

să asculţi acea persoană, nu gândurile care îţi trec prin minte. Fii alături 
de acea persoană din Linişte, din Prezenţă. Era şi logic că aceasta ar fi 
soluţia, deoarece a sta liniştit şi a asculta reprezintă opusul a ceea ce face 
ego-ul în general, opusul setării tale implicite, a programării tale. Ţi s-a 
prestabilit să dai glas vocii din capul tău, care este, de obicei, vocea ego- 
ului. Să faci invers decât ar face ego-ul tău este o tactică bună şi, cu 
certitudine, îţi va aduce rezultate mai bune decât dacă ţi-ai urma setarea 
prestabilită. 

Pentru a nu-ţi urma programarea este adesea necesar să aştepţi o 
clipă, să nu spui şi să nu faci nimic, deoarece tendinţa ego-ului este de a 
vorbi sau de a acţiona imediat. De obicei, ego-ul se grăbeşte să ofere o 
opinie, să dea un sfat, să vorbească despre el însuşi sau, pur şi simplu, să 
pălăvrăgească despre nimic, în loc să trăiască liniştea. Când asculţi şi 
aştepţi, faci altceva decât să dai glas ego-ului. Aşadar, primul pas pentru 
a aprofunda relaţia cu ceilalţi este foarte uşor: taci, ascultă şi aşteaptă. 

Aştepţi să ia cuvântul acel ceva mai profund din interiorul tău care 
ar vrea să rostească ceva, Sinele tău adevărat, care nu vorbeşte la fel de 
mult sau de des precum ego-ul. Sinele tău adevărat sau Eul divin nu se 
exprimă prin opinii, deşi ar putea oferi şi informaţii utile sau ar putea 
împărtăşi o poveste personală care ilustrează ceva folositor. Dar, spre 
deosebire de ego, povestirea Sinelui divin vine în beneficiul celeilalte 
persoane, nu are scopul de a vorbi despre sine. Aceasta este o mare 
diferenţă. 

Această împărtăşire mai profundă nu este dirijată de nevoia ego-ului 
de a i se da atenţie sau de a avea dreptate. Este curată, clară şi lipsită de 
ego şi de motive egoiste. Când vorbeşti din această cunoaştere mai 
profundă, te simţi bine, centrat şi liniştit, în timp ce, când vorbeşti din 
ego, te simţi tensionat şi agitat. Când vorbeşti din ego, te simţi crispat, 
chiar dacă încerci să te simţi bine în pielea ta. Ego-ul încearcă mereu să 
se simtă bine în pielea sa, dar o face într-un mod greşit. Într-o 
conversaţie, cu cât încerci să te promovezi mai mult, cu atât te simţi mai 
contractat, în timp ce, cu cât te implici mai puţin în propria persoană, cu 
atât te simţi mai împlinit şi mai conectat cu celălalt. 

Atunci când dai glas adevăratului tău Sine, cuvintele îţi ies pe gură 
fără să te fi gândit la ele în prealabil. Nici măcar nu ştii ce vei spune în 
continuare, dar ştii că ceva te îndeamnă să vorbeşti şi ai încredere. Când 

ai terminat de vorbit, te simţi bine şi la fel, şi cealaltă persoană. Aşa îţi 
dai seama că eşti în conexiune cu Adevărul. Când eşti conectat la Adevăr 
şi vorbeşti adevărul, eşti în legătură cu Sursa, cu Dumnezeu. Iar când îi 
conectezi pe ceilalţi la Adevăr, şi ei se simt în legătură cu Dumnezeu. De 
aici vine adevăratul sentiment de comuniune, din faptul că ambele 
persoane sunt conectate la adevărata lor natură. Comuniunea vine din 
acest sentiment de unitate cu celălalt, din recunoaşterea faptului că 
esenţa voastră este aceeaşi. 

Ce vreau să spun prin a fi conectat la Adevăr? Vreau să spun doar că 
eşti racordat la momentul prezent, eşti aici-şi-acum şi observi cum eşti 
împins să vorbeşti şi să acţionezi în acea clipă de altceva decât de 
gândurile tale. Asta-i tot. Eşti în acord cu momentul, în armonie cu viaţa 
şi cu rolul pe care viaţa vrea să îl joci. 

Acesta este un mod diferit de a fi. Acum viaţa îţi trage sforile, nu ego- 
ul. De fapt, viaţa ţi-a tras mereu sforile, viaţa a aranjat mereu 
evenimentele şi, în mod specific, viaţa ta, într-o anumită direcţie. Iar tu, 
fie te vei îndrepta în acea direcţie, fie nu. Este alegerea ta. S-ar putea să 
nu fii conştient când alegi, dar ai posibilitatea fie de a te deschide Vieţii, 
de a asculta ce vrea de la tine şi de a juca acel rol, fie de a asculta vocea 
din cap, vocea ego-ului şi a condiţionărilor tale, şi de a juca acel rol. În 
ambele cazuri, Viaţa nu se supără, dar una dintre căi va fi mult mai 
plăcută şi mai benefică pentru toată lumea. Asta urmăresc când îţi 
sugerez să te aliniezi cu Adevărul. 

Poţi simţi lăuntric mişcarea Vieţii, voinţa ei, numai dacă îi dai ocazia 
să fie observată. Este uşor să ştii ce ar face şi ce ar spune ego-ul. Îţi spune 
vocea din cap, tare şi clar. Dar este mai puţin evident cum vrea să 
acţionezi şi să vorbeşti sufletul sau Sinele tău divin şi nu-ţi vei da seama, 
dacă nu te armonizezi cu El şi nu încerci să recunoşti ce anume vrea. 

De aceea este atât de important să taci, să asculţi şi să aştepţi. Dacă 
nu faci asta, atunci înţelepciunea, iubirea, compasiunea şi bucuria Sinelui 
tău adevărat nu vor avea ocazia de a se exprima prin tine. Şi tocmai 
exprimarea acestora te poate apropia de ceilalţi semnificativ. 

Atâta timp cât eşti legat de ego, nu te vei conecta niciodată cu ceilalţi 
cu adevărat. Doar dacă eşti conectat la sufletul tău, la Adevăr, la esenţă 
sau la Prezenţă, atunci poţi comunica cu ceilalţi într-un mod profund. 
Aşa începe comuniunea, prin legătura ta cu Dumnezeu. 

Dacă te simţi conectat la Dumnezeu, branşat la adevărul clipei şi, 
prin urmare, acţionând ca un instrument al lui Dumnezeu, atunci 
acţiunea şi discursul tău îi va determina şi pe ceilalţi să se alinieze cu 
Dumnezeu. Ei se vor bucura să-ţi stea în preajmă, fiindcă tu scoţi la 
iveală ce e mai bun din ei, arătându-le ca într-o oglindă bunătatea lor 
inerentă. Oferind ceva cu adevărat valoros oamenilor, cum ar fi 
compasiunea, pacea, iubirea sau înţelepciunea, vei comunica mai 
profund cu ei decât atunci când încerci să obţii ceva de la ei. 

Iar condiţia ca asta să se întâmple este să fii împlinit şi mulţumit în 
sinea ta, când nu ai nevoie de nimic de la ei. Acest lucru este posibil 
numai dacă eşti conectat în sine la Sursa întregii fericiri şi păci. 

Motivul pentru care există atâta lipsă de comuniune în lume este că 
oamenii interacționează doar pentru a obţine ceva pentru ei înşişi. Asta 
nu va conduce niciodată la o adevărată comuniune. Dar, desigur, până 
când oamenii nu se vor conecta la divinul dinlăuntru, vor căuta în afara 
lor conexiuni de acel tip. 

“Căutaţi mai întâi Împărăţia cerurilor şi toate celelalte vi se vor da 
vouă”. Deveniţi plini şi compleţi înlăuntrul vostru prin conectarea la ceea 
ce vă împlineşte şi vă completează, la Sinele vostru divin, la sufletul 
vostru, şi atunci veţi atrage la voi ceea ce aveţi nevoie. Şi veţi avea nevoie 
de foarte puţine lucruri. Este foarte plăcut să nu ai nevoie de prea multe. 

Sper că înţelegeţi că nu trebuie să faceţi nimic pentru a vă conecta cu 
Sursa, cu Dumnezeu. Sunteţi permanent conectaţi la Dumnezeu prin 
scânteia de Dumnezeu care locuieşte în voi. Cum aţi putea să nu fiţi?! 
Trebuie doar să deveniți conştienţi de această conexiune şi, din acea 
clipă, vi se poate amplifica comunicarea cu ceilalţi. Tot ce pot eu face este 
să vă îndrum în această direcţie şi să vă explic ce vă stă împotrivă. Când 
vă aflaţi în mijlocul oamenilor, ascultați în interiorul vostru acea voce 
mică şi calmă, iar astfel îi veţi ajuta şi pe ei să intre în comuniune cu 
propria lor Cunoaştere şi Iubire profundă. 

Vă mulţumesc că aţi fost aici, cu mine. Eu sunt cu voi mereu.» 

Capitolul 17 


Cum să vezi şi să trăieşti Unimea 





«Unimea este ceva ce poţi vedea cu proprii tăi ochii. Tot ochii îţi 
dezvăluie Unitatea cu ceilalţi, şi despre asta vreau să vorbesc mai întâi. 

Ceea ce vreau să spun este că ochii sunt ferestrele către suflet, iar la 
nivel de suflet, sunteţi cu toţii la fel. Fără a mă încurca prea mult în 
terminologie, ceea ce înţeleg prin “suflet” în acest caz este Conştiinţa 
unică ce pătrunde şi animă tot ce înseamnă viaţă. Această Conştiinţă 
unică priveşte prin ochii fiecărei fiinţe vii. Tipul specific de inteligenţă — 
fie că este umană sau animală — nuanţează experienţa acestei conştiinţe, 
dar Conştiinţa, în sine, este aceeaşi. 

De exemplu, experienţa de a fi conştient a unui câine este diferită de 
experienţa de a fi conştient a unei fiinţe umane, conform cu tipul de 
inteligenţă şi de programare care dinamizează acea conştiinţă, şi totuşi, 
conştiinţa este aceeaşi. 

Există o singură Conştiinţă în întreaga existenţă, care este 
Dumnezeu. Dumnezeu este Conştiinţa care animă totul. Îl cunoşti pe 
Dumnezeu în mod direct prin simţirea propriei tale conştiinţe şi a 
conştiinţei altora. Dumnezeu priveşte prin ochii tăi şi prin ochii oricărei 
fiinţe vii. Există o singură fiinţă care experimentează viaţa prin toate 
aceste forme diferite, iar acea fiinţă unică este ceea ce voi numiţi 
Dumnezeu. 

De ce este important să ştiţi acest lucru? Cunoaşterea şi trăirea 
acestui lucru vă îmbogăţeşte viaţa. Vă ajută să fiţi conştienţi că nu sunteţi 
doar oameni. Când nu ştiţi sau nu simţiţi asta, vă simţiţi deconectaţi şi în 
dezacord cu viaţa, ceea ce nu aveţi nevoie. 

Nu v-ar plăcea tuturor să simţiţi că sunteţi conectaţi şi că aparţineţi 
la ceva mai mare decât voi înşivă?! Ba da! Toţi aţi dori să fie adevărat — şi 
este! Acesta este un caz în care gândirea deziderativă chiar este 
adevărată. 

Nu este interesant faptul că fiecare fiinţă umană îşi doreşte acest 
lucru?! Toată lumea vrea să se simtă conectată şi să facă parte din ceva 
mai presus de sine. Această aspirație vă împlineşte şi vă permite să vă 
relaxaţi şi să fiţi pe pace. Sunteţi programaţi să vă simţiţi astfel. Sunteţi 

programaţi să cunoaşteţi adevărul despre cine sunteţi cu adevărat, că 
aparţineţi lui Dumnezeu şi că sunteţi o expresie a lui Dumnezeu. 

Dacă nu aţi fi fost programaţi în acest fel — că sunteţi Dumnezeu — 
atunci Dumnezeu s-ar fi pierdut definitiv în iluzia de a fi un sine separat. 
Dar nu aşa a fost proiectul, aşa cum am explicat în alte mesaje. 
Dumnezeu nu intenţionează să se piardă în creaţie, ci să se joace în 
cadrul creaţiei, pentru un timp. Aşadar, Dumnezeu a creat o măsură de 
siguranţă pentru a nu se pierde în creaţie, care este cunoaşterea — sădită 
în Inima voastră, în Inima spirituală — că sunteţi din Dumnezeu şi că 
aveţi menirea să vă întoarceţi în Dumnezeu. 

Religiile reflectă acest adevăr şi propria cunoaştere interioară că 
există un Dumnezeu şi că aţi venit de la Dumnezeu. Iar pentru că religiile 
oglindesc această cunoaştere interioară, ele au jucat un rol important în 
istoria omenirii. Însă pe lângă asta, religiile vă învaţă lucruri foarte 
diferite despre Dumnezeu, căci ego-ul a deformat semnificativ Adevărul. 
Şi totuşi, religia rezistă, în parte, pentru că recunoaşte ceea ce simţiţi în 
Inima voastră: Există un Dumnezeu sau o forţă inteligentă în spatele 
Vieţii, care se implică permanent în Viaţă şi care poate fi simțită lăuntric. 
Problema este că oamenii au aderat, de asemenea, la numeroasele 
credinţe neadevărate care fac parte tot din religie. Dar mesajul de astăzi 
nu se referă la asta. 

Din moment ce Dumnezeu este viu în creaţie, este logic că Îl puteţi 
simţi pe Dumnezeu în voi, în ceilalţi şi în întreaga creaţie. Aceasta este 
esenţa spiritualităţii, iar pentru a-L cunoaşte şi simţi pe Dumnezeu în 
acest mod, nu aveţi nevoie de religie. Acest mare adevăr este foarte 
limpede, pe când multe alte credinţe religioase nu sunt şi merită să fie 
puse la îndoială. 

Adevărul că există un Dumnezeu sau o inteligenţă supremă la 
temelia Vieţii este evident, deoarece, aşa cum am spus, aţi fost proiectaţi 
pentru a recunoaşte acest lucru prin propria trăire. Cei care nu recunosc 
sau nu simt acest lucru fie nu îl acceptă, din cauză că au convingeri 
contrare, fie sunt prea prinşi în ego-ul lor. Dar este doar ceva temporar. 
Deşi această viziune greşită poate dura multe vieţi la rândul, în cele din 
urmă, Adevărul iese la iveală convingător în conştiinţă şi nu mai poate fi 
ignorat. 

Să revenim la ochi. Cel mai simplu mod de a-l vedea pe Dumnezeu 
în lume este să priveşti în ochii unei persoane (sau ai unui animal) care 
este liniştită şi pe pace. Spun “liniştită şi pe pace”, pentru că atunci este 
fiinţa în armonie cu natura sa divină. Dacă cineva nu este pe pace, cel 
mai probabil, este pierdut în gânduri sau în reacţia de “luptă sau fugi”, iar 
Sinele divin nu va putea fi perceput în ochii săi. Acesta este unul dintre 
motivele pentru care Divinul nu apare ceva mai evident în lume: În 
majoritatea timpului, cei mai mulţi oameni sunt fie pierduţi în gândurile 
lor, fie într-un stres sau o frică induse de ego. 

Starea ta de conştiinţă — fie că este aliniată cu Divinul sau cu ego-ul, 
cu iubirea sau cu frica — este vizibilă în ochii şi în comportarea ta. Este, 
de asemenea, percepută de cei care sunt mai sensibili. Aşadar, dacă vrei 
să simţi Sinele cuiva (sau al tău), priveşte-l în ochi (sau priveşte-te în 
oglindă) atunci când este liniştit sau fericit. 

Sinele-Dumnezeu din oameni este uşor de recunoscut. Ceea ce 
recunoşti este propriul tău Sine. Îţi recunoşti asemănarea cu ei, unitatea 
cu ei. Când te uiţi în ochii lor, este ca şi cum te-ai privi pe tine însuţi. Te 
simţi în ei, ca şi cum ai fi în interiorul lor şi te-ai uita la tine. Aceasta este 
o trăire foarte subtilă, dar profundă, o experienţă care se simte la nivel 
energetic. 

Ai putea practica acest lucru cu o persoană iubită: Uitaţi-vă unul în 
ochii celuilalt timp de câteva minute. Căutaţi doar să priviţi, fără să vă 
gândiţi la nimic. Puneţi-vă toată atenţia pe ochi şi vedeţi ce se întâmplă. 
Vedeţi ce simţiţi. 

Uneori când faci acest lucru, faţa celeilalte persoane se modifică sau 
dispare şi este înlocuită de lumină. Observă, de asemenea, energia subtilă 
din zona Inimii. Adesea, apare acolo un sentiment de plenitudine sau de 
expansiune. Mai presus de orice, observă strălucirea din ochii persoanei. 
Acela este Dumnezeu care se uită la tine. Poţi, de asemenea, să simţi 
Divinul dinlăuntru, privindu-ţi ochii în oglindă. 

Dacă vei căuta Divinul în ochii oamenilor, îţi va fi mai uşor să simţi 
iubire, compasiune şi preţuire pentru ei. Nu este întotdeauna uşor să le 
simţi atunci când te focalizezi asupra aspectului lor fizic. Asta tinde să 
scoată la iveală judecăţile ego-ului. Aparenţele fizice sunt înşelătoare. Nu 
poţi judeca o carte după copertă. Încearcă, în schimb, să te concentrezi 
asupra ochilor şi vei avea mai multe şanse să simţi adevăratul Sine al 

acelei persoane. Vei vedea chiar în sufletul ei, în măsura în care privirea 
nu îi este întunecată de frică şi de alte ataşamente egoiste. 

Celălalt beneficiu al acestui procedeu este că, dacă te uiţi în ochii 
cuiva, probabil că şi el sau ea se va uita în ochii tăi, şi aşa se poate stabili 
o conexiune mai profundă între voi, indiferent dacă persoana respectivă 
este conştientă sau nu de ea. Încearcă să relaţionezi cu ceilalţi în acest fel 
şi vezi ce se întâmplă. 

Celălalt lucru despre care aş vrea să vorbesc astăzi este cum pot ochii 
tăi să vadă Unimea. Din moment ce Dumnezeu priveşte prin ochii tăi, 
este posibil să simţi lumea aşa cum o vede Dumnezeu. Ceea ce te 
împiedică sunt gândurile ce-ţi trec prin minte, care te fac să percepi 
lumea aşa cum o vede ego-ul. 

Pentru a-ţi schimba percepţia, doreşte-ţi ferm să vezi aşa cum vede 
Dumnezeu, apoi petrece nişte timp într-un cadru natural liniştit, unde nu 
vei fi deranjat (sau uită-te pe fereastră), şi priveşte, pur şi simplu. Nu face 
nimic altceva decât să te dedici privitului. Îţi poţi lăsa ochii să sară de la 
un obiect la altul sau te poţi concentra doar asupra unui anumit obiect. 

Acesta este un tip de meditaţie pe care l-am numit uneori “meditaţia 
asupra frumuseţii”. Îţi foloseşti simţul văzului pentru a-ţi concentra 
mintea. Ori de câte ori mintea se abate înspre vreun gând de la simplul 
privit a ceea ce ai în faţa ochilor, readu-o uşor la simplul privit. 

Când faci asta suficient de mult timp, vei avea sentimentul că 
priveşti în interiorul tău. Iar dacă ceva se mişcă, cum ar fi frunzele 
mişcându-se în vânt, la un nivel foarte subtil, poţi să simţiţi cum frunzele 
se mişcă înlăuntrul tău. Aşa poţi simţi Unitatea cu un copac sau un alt 
obiect. Poţi face asta mai uşor cu plantele şi animalele decât cu pietrele, 
deoarece pietrele nu se mişcă, căci poţi simţi subtil lăuntric chiar şi 
pietrele. 

Apoi, vezi dacă poţi găsi vreo graniţă între acel copac, acea stâncă 
sau acel nor şi fiinţa ta. Unde ar fi acea graniţă?! Dacă le simţiţi 
mişcându-se în interiorul tău, atunci oare nu s-ar putea spune că ele 
există şi în interiorul tău?! Cine este acest “tu” în care există ele? Există 
vreo limită a acestui “tu”? Prezenţa subtilă şi mişcările acestor obiecte 
sunt simţite în interiorul acestui dispozitiv senzorial numit trup, dar cum 
ar fi posibil, dacă ele sunt “acolo, afară” şi tu eşti separat de ele?! Oare nu 

exişti şi tu acolo, afară, şi nu doar în interiorul corpului tău? Chiar este 
trupul o graniţă? Există vreo graniţă undeva? 

Adevărul este că nu eşti separat de nimic, oricât de separat ai părea. 
Tu şi orice altceva sunteţi cufundaţi într-un ocean de energie care leagă 
totul de tot. Când ceva se mişcă în acel ocean de energie, poate fi simţit şi 
influenţează tot ce există în acel ocean de energie. Tu aparţii acelui copac, 
acelei stânci şi acelui nor, iar ele îţi aparţin ţie. În esenţă, nu eşti cu nimic 
diferit de orice altceva. 

Sunteţi iubiţi mai mult decât vă daţi seama! Oare cum am putea să 
nu ne iubim pe noi înşine când ne manifestăm în voi şi în orice altă 
formă?! Noi suntem voi şi voi sunteţi noi. Sunteţi iubiții noştri şi vă 
preţuim existenţa. 

Vă mulţumesc pentru că aţi fost deschişi la acest mesaj. Eu sunt cu 
voi mereu.» 

Capitolul 18 


Cum să-ţi vindeci mintea 





«Din cauză că majoritatea oamenilor, inclusiv copiii, se raportează la 
lume prin prisma ego-ului lor, în cea mai mare parte a timpului, de aceea 
este necesară vindecarea. 

Dacă nu aţi privi lumea prin această lentilă egotică, ci aşa cum este 
ea de fapt, atunci vindecarea nu ar fi necesară. Într-un fel, vă faceţi rău 
singuri, pentru că percepeţi greşit, inexact, fals. Vă interpretaţi şi vă 
înțelegeţi greşit experienţele sau, mai degrabă, ego-ul vostru o face. 

Aceste convingeri sau concluzii eronate sunt cauza durerii 
emoţionale a oamenilor, care se cere vindecată. 

Nu este surprinzător faptul că aceste convingeri eronate sunt 
vindecate, în mare parte, prin înţelegerea adevărului, inclusiv adevărul că 
interpretați greşit ceea ce trăiţi. 

Această interpretare greşită este foarte frecventă şi devastatoare în 
copilărie, căci copilul nu prea înţelege cum este viaţa şi are o tendinţă de 
a se învinovăţi atunci când cei din jur sunt furioşi sau nefericiţi. 

Să vă dau un exemplu, unul foarte obişnuit. Atunci când mama unui 
copil este nefericită şi stresată, această negativitate şi acest stres sunt 
preluate şi de copil. Copilul este învelit în atmosfera psihică negativă 
creată de starea de conştiinţă egotică a mamei, atâta timp cât durează ea 
şi atâta timp cât copilul se află în preajma mamei. Iar asta îl împiedică pe 
copil să se conecteze cu propria sa natură divină. 

În plus, nefericirea şi stresul mamei o fac să se poarte rareori cu 
copilul într-un mod iubitor, jucăuş, relaxat şi blând. Şi pentru că este 
mereu grăbită, îl repede şi pe copil. Acest lucru nu creează copilului doar 
stres, ci şi anxietate, căci această atmosferă sugerează faptul că viaţa este 
periculoasă şi dificilă, fiindcă aşa simte mama că ar fi viaţa. 

Ca urmare, copilul dezvoltă temeri şi un sentiment de neajutorare, 
deoarece copilul este, prin natura sa, relativ neajutorat şi acest lucru este 
agravat de faptul că depinde de o mamă care se teme de viaţă, care îşi 
duce cu greu la capăt responsabilităţile şi care este nefericită. 

Acesta este modelul copilului despre cum este viaţa şi cum să se 
descurce în viaţă. În aceste condiţii, copilul trage multe concluzii negative 

despre viaţă, care sunt stocate în subconştient şi îi vor conduce 
comportamentul de acum înainte. 

În acest exemplu, copilul nu a fost abuzat, dar dacă se mai întâmplă 
şi asta, copilul va trage şi mai multe concluzii negative despre viaţă şi 
despre el însuşi. „Sunt rău, sunt prost, nu sunt suficient de bun, nu sunt 
demn de a fi iubit. Nu numai că viaţa nu este bună sau sigură, dar nici eu 
nu sunt bun sau protejat”. Acestea sunt nişte concluzii devastatoare 
asupra psihicului. 

Un copil nu are posibilitatea să vadă viaţa printr-o lentilă mai 
obiectivă, una care să includă întregul adevăr al situaţiei. Copilul trage 
concluzii pe baza perspectivei sale limitate. Copilul nu are capacitatea 
mintală să concluzioneze: „Mama este doar obosită şi stresată. Asta nu 
are nimic de-a face cu mine. Totul va fi bine. Sunt în regulă”. Unui copil 
nu-i vin în minte astfel de gânduri liniştitoare şi adevărate. Copilul nu are 
acces la această perspectivă mai largă, la adevărul complet, decât dacă un 
adult îi vorbeşte în acest fel. Asta învaţă omul pe măsură ce se 
maturizează. 

Nu numai copiii, ci şi adulţii ajung la concluzii greşite care îi fac să 
sufere inutil. Se întâmplă tot timpul, de obicei fără să vă daţi seama. 
Atunci când vă simţiţi groaznic, s-ar putea să nu fiţi conştienţi că singuri 
v-aţi făcut să vă simţiţi groaznic, din cauză că aţi crezut ceva despre 
cineva sau despre ce s-a întâmplat care nu înfăţişa întregul adevăr. Şi aţi 
omis tocmai ceea ce v-ar fi permis să vă relaxaţi şi să fiți împăcat cu acea 
persoană sau întâmplare. Poate fi dificil să vă daţi seama de întregul 
adevăr. 

Unul dintre motive este faptul că aţi învăţat să vă filtraţi experienţa 
prin intermediul concluziilor eronate din copilărie. De exemplu, dacă aţi 
ajuns la concluzia că nu sunteţi foarte deştept, atunci este probabil să 
interpretaţi ceea ce spune cineva sau ce se întâmplă ca pe o dovadă în 
acest sens. Ego-ul caută să găsească mereu argumente la concluziile trase 
în copilărie, pentru a dovedi că nu a greşit atunci. Şi uite aşa, 
condiţionările tind să se autosusţină şi să se perpetueze. 

Convingerile greşite se întreţin, de asemenea, şi prin faptul că devin 
profeţii care se auto-împlinesc. Ce vreau să spun prin aceasta este că, 
atunci când ai tras o anumită concluzie despre tine, te comporţi într-un 

anumit mod faţă de viaţă şi faţă de ceilalţi, ceea ce face ca viaţa, de obicei 
prin intermediul altor oameni, să îţi confirme punctul de vedere. 

De exemplu, dacă crezi că nu eşti deştept, atunci te comporţi ca şi 
cum nu ai fi deştept. Te minimalizezi, nu încerci să faci lucruri dificile, de 
teama eşecului, şi nu aspiri la ocazii care crezi că te depăşesc. Iar asta 
garantează că nu vei primi respectul sau oportunităţile pe care le meriţi, 
pentru că ceilalţi, probabil, te vor crede pe cuvânt. Şi astfel, nu vei 
progresa sau nu vei învăţa atât de mult pe cât ai putea dacă ai accepta 
nişte provocări şi ai exersa noi abilităţi. 

Credinţa că nu eşti deştept este chezăşia că nu vei aspira sau nu te 
vei întinde mai mult de ideea limitată pe care o ai despre tine însuţi. Îţi 
pui singur limite, neînţelegând că tocmai convingerile despre tine însuţi 
te-au limitat, nu inteligenţa ta, nici viaţa şi nici ceilalţi. 

Viaţa îţi împlineşte profeția că eşti limitat fiindcă nu ai fi inteligent. 
Însă adevărul este că singur te-ai limitat, pur şi simplu, gândind că nu 
eşti deştept. Nu ai nicio vină, ci aşa funcţionează psihologia umană. 
Aceste procese se desfăşoară la un nivel subconştient. 

Orice proces de vindecare necesită să conştientizezi ceea ce nu 
conştientizai înainte, să aduci la lumina conştiinţei ceea ce operează la 
nivel subconştient. 

Din acest motiv, psihoterapia prin dialog poate fi utilă. Devii 
conştient de concluziile greşite la care ai ajuns când erai copil, ceea ce îţi 
dă putere. 

Însă înţelegerea nu este de ajuns. Mulţi oameni sunt conştienţi că nu 
au o părere bună despre ei înşişi sau că au diverse convingeri negative, 
dar asta nu schimbă neapărat modul în care se simt. Conştientizarea sau 
înţelegerea este doar primul pas spre vindecare. Următorul pas este 
vindecarea acelor convingeri negative. Iar esenţial în acest sens este să 
vezi întregul adevăr, nu doar să devii conştient de convingerile eronate 
ale ego-ului, ci să incluzi şi perspectiva Sinelui divin. 

lată cum poţi recunoaşte întregul adevăr. Întregul adevăr, 
întotdeauna, te face să te simţi mai bine decât un adevăr parţial sau o 
minciună. După cum am mai spus de atâtea ori, adevărul îţi aduce 
relaxare şi pace, iar în această stare, iubirea curge nestingherită. Ego-ul, 
vocea din capul tău, spune doar o parte din adevăr, motiv pentru care te 
simţi atât de prost. Vocea din cap îţi spune că eşti limitat şi cu defecte, 


Isus vorbeşte: Despre a trăi în lume pag. 98 


ceea ce este adevărat, desigur, şi îi judecă pe ceilalţi într-un mod similar. 
Doar subliniază negativul, fără a evidenția şi pozitivul. 

Ego-ul omite jumătate din adevăr, asta înţeleg eu prin adevăr 
parţial. Ego-ul etichetează şi cataloghează oamenii fără să recunoască 
Divinul din ei. Ego-ul trece cu vederea Divinul, care luminează viaţa în 
modalităţi miraculoase şi minunate, căci Divinul este cel care vindecă. 

Ego-ul nu trafichează doar adevăruri parţiale, ci şi minciuni sadea. 
Un adevăr parţial este deja o minciună, ceea ce pune destule probleme, 
numai că o mare parte din ceea ce spune ego-ul este de-a dreptul 
neadevărat, şi este important să observăm asta. Adevărurile parţiale sunt 
foarte dificil de depistat, dar chiar şi minciunile flagrante sunt greu de 
dibuit, dintr-un motiv simplu: sunteţi programaţi să credeţi gândurile 
care vă trec prin minte. 

Este important să vă daţi seama de asta, pentru că această realizare 
este cheia către libertate. Examinaţi-vă gândurile şi observați cât de 
inutile, nechibzuite şi neadevărate sunt ele, realmente. Până nu veţi 
înţelege acest lucru, vă va fi greu să vă detaşaţi de vocea din cap. Veţi 
crede că trebuie să daţi atenţie pălăvrăgelii continue din mintea voastră şi 
nu vă veţi detaşa de ea. 

Remediul pentru minciunile şi adevărurile parţiale pe care le spune 
vocea din capul vostru este să vedeţi că sunt minciuni şi apoi să 
reîncadraţi acele gânduri. 

Reîncadrarea (reframing) este un termen care semnifică a privi acele 
gânduri printr-o lentilă mai mare, adoptând o viziune mai cuprinzătoare, 
făcând un pas în spate şi zoom de depărtare. Reîncadrarea este o 
modalitate de a vindeca convingerile negative prin includerea întregului 
adevăr, a viziunii de ansamblu. 

De exemplu, dacă îţi vine gândul “Chiar că am dat-o în bară”, această 
judecată, ca toate judecăţile, este o poveste, un adevăr parţial. Poate fi 
adevărat că nu te-ai ridicat la înălţimea aşteptărilor, a unui ideal din 
mintea ta, sau că nu ai dat tot ce aveai mai bun, adică ce crede mintea ta 
că ar însemna “mai bun”. Problema este că asta crezi că te şi 
caracterizează, de exemplu, “Sunt prost, incapabil, insuficient de bun”, 
ceea ce ar fi o concluzie incompletă şi, prin urmare, inexactă. 

Adevărul mai larg, întregul adevăr este că a fost ce a fost, iar acum 
nu mai este. S-a terminat, aparţine trecutului şi nu-ţi rămâne decât să 


Isus vorbeşte: Despre a trăi în lume pag. 99 


mergi mai departe şi să conştientizezi că ai învăţat ceva din asta. Şi oare 
cum ai putea să nu tragi nişte învățături din ceva, din orice?! 

Asta înseamnă să fii bun cu tine însuţi şi exprimă şi adevărul. 
Observă cum acest adevăr îţi permite să te relaxezi şi să fii împăcat. 

Acel eu, pe care încerci să îl modelezi şi să-i creezi o imagine 
perfectă, nu există. Asta-i, de asemenea, adevărat. Ideile pe care le ai 
despre cum ar trebui să fii sau cum ai putea fi sunt doar nişte idei. În 
orice moment, eşti aşa cum eşti. Şi, în orice moment anterior, a fost ceea 
ce a fost. Iar în alt moment viitor, va fi altceva diferit. 

Nu există un sine permanent. Acel sine care crezi că ai fi este alcătuit 
din gânduri mereu schimbătoare, deşi oarecum repetate, despre tine 
însuţi. lar povestea ta curentă despre tine şi viaţa ta este doar o 
născocire. Ai inventat-o în minte şi apoi suferi când nu te ridici la 
înălţimea ideilor şi viselor tale. Acesta este sinele fals. 

Dacă nu vrei să suferi, trebuie să nu mai continui să-ţi recreezi sinele 
fals. Trebuie să încetezi să-ţi întăreşti sinele fals prin gânduri. Şi trebuie 
să nu mai crezi că tu ai fi sinele fals. 

Trebuie să vezi întregul adevăr. Eşti o scânteie din Dumnezeu 
deghizată sub forma unei fiinţe umane. Să realizezi acest lucru înseamnă 
suprema vindecare. Eşti vindecat atunci când sinele tău fals este 
vindecat. Iar sinele fals este vindecat atunci când vezi că nu există şi că 
nici nu a existat vreodată. Sinele fals nu a fost altceva decât gânduri 
despre tine, doar gânduri, iar gândurile nu sunt reale. Doar Sinele Divin 
este real. 

Pentru a ajunge la această realizare, s-ar putea ca, mai întâi, să fie 
nevoie să lucrezi întru vindecare, spunându-ţi o poveste mai pozitivă 
despre tine însuţi, înlocuind gândurile negative despre propria persoană 
cu unele pozitive. Atunci sinele fals se va apropia ceva mai mult de 
adevărul naturii tale divine. 

Sinele divin are doar calităţi pozitive, prin urmare, cu cât recunoşti 
mai multe astfel de calităţi în tine, cu atât mai uşor te poţi alinia cu Sinele 
tău divin. Adevărul este că eşti divin. Eşti făcut din iubire, eşti plin de 
compasiune, eşti curajos şi puternic. Dacă nu ai fi astfel, nu ai putea 
manifesta iubirea sau compasiunea sau curajul sau oricare dintre 
celelalte calităţi ale naturii tale divine. Dar poţi, şi iată că le manifeşti. 

Dacă incluzi şi aceste calităţi în imaginea de sine, vei vedea întregul 
adevăr despre tine însuţi. Da, ai defecte, eşti imperfect şi faci greşeli. 
Toată lumea face greşeli. Dar eşti, de asemenea, capabil de o mare 
nobleţe, bunătate, curaj, putere şi înţelepciune. Aceasta este partea de 
adevăr care trebuie inclusă. 

Aşa se vindecă falsul sine, înțelegând întregul adevăr despre tine 
însuţi. Eşti atât uman, cât şi divin. Eşti amândouă, nu doar uman, nu 
doar cu defecte, nu doar într-o continuă luptă. 

Iartă-ţi greşelile şi recunoaşte întregul adevăr despre tine. Iubirea 
vindecă. Recunoaşte iubirea dinlăuntrul şi te vei iubi şi îi vei iubi pe 
ceilalţi şi vei fi fericit. 

Vă mulţumesc că aţi fost aici, cu mine. Eu sunt cu voi mereu.» 

Capitolul 19 


Ce este fericirea? 





«Am vorbit des despre fericire, dar este un subiect destul de 
important pentru a-i dedica un mesaj. Bineînţeles, toată lumea ştie ce 
este fericirea. Ştiţi cum este să fii fericit. Cu toate acestea, aş dori să 
sugerez că există două tipuri de fericire: cea pe care o cunoaşteţi cu toţii 
şi un tip de fericire mai subtilă, mereu prezentă, care provine din simpla 
bucurie de a fi viu. Nu toată lumea este conştientă de acest al doilea tip 
de fericire, dar, din moment ce este mereu prezentă şi disponibilă, pare 
important să o cunoaştem, în această lume în care tristeţea şi suferinţa 
sunt atât de răspândite. 

Nu sunt prea multe de spus despre acea fericire pe care o cunoaşte 
toată lumea, dar trebuie să subliniez câteva lucruri pentru a o compara 
prin contrast cu fericirea mai subtilă de a fi viu. Aspectul cel mai nefericit 
la fericirea cu care sunteţi familiarizați este că nu este întotdeauna 
prezentă. Ea vine şi pleacă, adesea destul de repede. În plus, acest fel de 
fericire nu prea depinde de tine. 

Motivul pentru care nu depinde de tine este acela că satisfacerea 
dorințelor nu stă sub controlul tău — ai observat? De obicei, nu se face 
legătura dintre dorinţe şi nefericire sau suferință. Oamenii sunt convinşi 
că fericirea înseamnă să obţii ceea ce îţi doreşti, fără să observe toată 
suferinţa pe care înseşi dorinţele o provoacă pe parcurs. 

Oamenii petrec mai mult timp suferind şi luptând decât simțindu-se 
fericiţi şi împăcaţi. Acest lucru este cauzat de faptul că omenirea se află 
într-o stare de conştiinţă în care doreşti mereu câte ceva. Aproape în 
fiecare moment al zilei, vocea din capul tău exprimă o dorinţă. Poate fi 
formulată sub forma unei preferinţe sau a unei lamentări — “Îmi place”, 
“Nu-mi place” — dar la baza acestor gânduri se află dorinţa ca ceva să fie 
într-un anumit fel, de obicei diferit decât cum este deja. 

Nu este vina voastră că aveţi astfel de dorinţe. Aşa sunteţi 
programaţi. Sunteţi programaţi să suferiţi, iar prin gândurile despre ce 
vreţi şi ce nu vreţi, despre ce vă place şi ce nu vă place sunteţi ţinuţi 
captivi în această închisoare a suferinţei şi a luptei nesfârşite. Şi rareori 
vă trece prin minte că asta se petrece. Aceasta este natura programării. 

Ea operează sub nivelul conştient, pe fundal. Este apa în care înotaţi ca 
nişte peştişori. 

Dar iată că acum aţi devenit conştienţi de ce se petrece. Cărţile s-au 
dat pe faţă! Şi, acum că ştiţi, nu mai puteţi fi inconştienţi. Şi asta este 
menit, de asemenea, să se întâmple. La un moment dat, sunteţi sortiţi să 
vă treziţi din programare, să o vedeţi aşa cum este şi să intraţi într-o nouă 
relaţie cu ea. Este o relaţie de alegere liberă: sunteţi suficient de 
conştienţi de programarea voastră, încât puteţi alege să o urmaţi sau nu. 

Fericirea cu care sunteţi obişnuiţi este plăcută şi chiar sunteţi meniţi 
să vă simţiţi bine în acest mod din când în când. Este minunat! Este o 
binecuvântare să ai momente şi zile în care te simţi euforic, de parcă 
mergi pe aer, în sfârşit, eliberat de lupta şi disputele specifice stării 
egotice de conştiinţă, cel puţin pentru o vreme. Ce uşurare este atunci 
când dorinţele tale sunt, în sfârşit, îndeplinite! Atunci, te poţi relaxa, în 
sfârşit, şi te bucuri de viaţă — te bucuri de tot. Viaţa pare atât de 
luminoasă atunci când eşti atât de fericit. 

De ce se întâmplă aşa? Pur şi simplu, pentru că îţi place ceea ce 
există. Ai obţinut ceea ce ţi-ai dorit, iar acum poţi fi, în sfârşit, mulțumit 
de viaţă, aşa cum este ea. Ce bine ar fi dacă ar şi dura această uşurare a 
suferinţei, această fericire! Dar nu, nu durează niciodată prea mult. În 
cele din urmă, vocea din capul tău vine cu alte dorinţe, nemulțumiri şi 
preferinţe, şi deja eşti pe fugă, străduindu-te să le transpui în realitate. Ce 
misiune grea! 

Încercarea de a face ca viaţa să se conformeze ideilor şi dorințelor 
tale este imposibilă, şi totuşi, prea rar înţeleg oamenii asta. În schimb, ei 
continuă să alerge după dorinţele lor. Cu excepţia anumitor cercuri 
spirituale, oamenii nu discută despre nebunia de a încerca să faci ca viaţa 
să se potrivească cu dorinţele tale, ci dimpotrivă: Discută despre ceea ce 
îşi doresc şi schimbă sfaturi despre cum să obţină ceea ce îşi doresc. 
Aceasta este forţa ce le dirijează viaţa celor mai mulţi oameni, ceea ce 
explică de ce atât de mulţi se simt epuizați şi nefericiţi, indiferent de câte 
dorinţe reuşesc să îşi împlinească. Nesfârşita, egoista şi inutila competiţie 
din lumea modernă urmăreşte, mai ales, satisfacerea dorințelor. 

Trebuie să adaug aici că nu este cu nimic greşit să urmăreşti unele 
dorinţe. Problema este că nu acesta este rostul vieţii, iar dacă faci din asta 

scopul suprem al vieţii, nu vei trăi niciodată fericirea adevărată, cel puţin, 
nu pentru mult timp. 

Dacă a-ţi urmări dorinţele nu ar împiedica adevărata fericire, nici 
măcar nu aş fi adus în discuţie acest subiect. Dar dacă crezi ferm că 
adevărata fericire constă în satisfacerea dorințelor, atunci cum te-ai mai 
îndoi vreodată de acest lucru sau ai căuta fericirea în altă parte?! Tocmai 
asta-i problema. Mulţi nu caută niciodată în altă parte fericirea mai 
autentică şi, astfel, nu o vor găsi niciodată. 

Când te concentrezi numai pe satisfacerea dorințelor, nu te vei 
aventura prea des dincolo de starea egotică de conştiinţă, iar asta ar fi 
păcat, pentru că viaţa înseamnă mult, mult mai mult decât satisfacerea 
dorințelor. Mai există o altă stare de conştiinţă şi un alt mod de a trăi 
care este motivat şi călăuzit de nişte dorinţe diferite, mai profunde. 

Acest alt mod de a trăi, care se numeşte “a fi prezent” sau “a fi 
trezit”, este atât de neobişnuit, încât adesea se crede că ar fi special şi 
dificil de atins. Cu toate acestea, deşi extraordinar şi minunat, acest mod 
de a fi este, de fapt, foarte obişnuit şi realizabil. 

Aceste dorinţe sau impulsuri mai profunde, care izvorăsc din sufletul 
tău, sau din Sinele tău divin, sunt cele menite să-ţi propulseze şi să-ţi 
ghideze viaţa, nicidecum dorinţele superficiale ale ego-ului, care sunt 
exprimate de şuvoiul de gânduri. Aceste dorinţe mai profunde le simţi şi 
reacţionezi la ele în mod natural, fără a gândi. Orice om are dorinţe mai 
profunde şi orice om reacţionează la ele, într-o anumită măsură. Sunt 
simţite ca imbolduri, nu ca gânduri. Dacă principalul tău interes şi forţa 
motivatoare nu sunt dorinţele ego-ului, atunci vei urma în mod firesc 
dorinţele sufletului, sau ale Inimii. 

Ce legătură are asta cu fericirea? Atunci când faptele tale sunt în 
acord cu planul sufletului şi cu voinţa Tatălui, atunci simţi adevărata 
fericire. Această fericire mai profundă este steaua ta călăuzitoare şi este 
foarte diferită de fericirea care vine din satisfacerea dorințelor ego-ului. 
Ar trebui să existe un alt cuvânt pentru acest tip de fericire, iar mulţi 
folosesc cuvântul “bucurie” pentru a indica această fericire mai profundă, 
aşa că voi folosi şi acest cuvânt. 

Bucuria este experienţa subtilă a adevăratei tale naturi. Când eşti în 
armonie cu adevărata ta natură, simţi bucurie. Această simţire ar putea fi 
numită, de asemenea, iubire sau pace. Toate acestea sunt calităţi ale 

adevăratei tale naturi, diferite nuanţe sau fațete ale diamantului 
adevăratei tale naturi. 

Spre deosebire de fericirea ego-ului, bucuria nu este o emoție 
umană, ci provine din sfera Divinităţii. Am putea spune că bucuria este 
octava superioară a fericirii, deoarece bucuria provine din tărâmul subtil, 
nu din domeniul mai grosier al ego-ului. Bucuria este un semn sau un 
simptom că eşti în acord cu adevărata ta natură. 

Bucuria nu este ceva ce poţi sau trebuie să “obţii”. Ea te deţine deja 
pe tine. Ea eşti tu. Tu eşti bucuria. Dar bucuria este adesea voalată din 
cauză că eşti atent în altă parte. Există doar două posibile locuri la care 
poţi fi atent: fie domeniul mental şi ireal, fie Realitatea, adică ce este real 
aici-şi-acum — care include lumea subtilă şi bucuria, iubirea, pacea şi 
celelalte calităţi ale naturii tale divine. Prin urmare, adevărata fericire sau 
bucurie provine din a da atenţie la orice altceva decât la lumea ireală a 
minţii, în special mintea egotică, vocea din cap. 

Ai putea face asta?! Cât de greu este să fii atent la cer?! La maşinile 
care trec pe lângă tine?! La vântul care îţi suflă prin păr şi îţi atinge faţa?! 
La iubirea din inima ta?! La imboldurile subtile de a face ceva?! Cât de 
greu este să-i acorzi atenţie persoanei din faţa ta, în loc să dai atenţie 
gândurilor tale despre ea?! 

Să acorzi atenţie la ceea ce este real aici-şi-acum nu este greu, dar 
trebuie să fii conştient de valoarea acestei acţiuni şi trebuie să faci o 
alegere. Adevărata fericire — bucuria — este o alegere. Alegi la ce dai 
atenţie. 

Mulţi oameni consideră că sintagma “fericirea este o alegere” se 
referă la ce anume alegi să gândeşti: Să ai gânduri pozitive în locul celor 
negative. Acest lucru poate fi util, dar gândurile pozitive sunt doar o 
punte către bucurie, nu destinaţia finală. Gândurile pozitive te conduc 
dincolo de negativitate, dar nu te scot din domeniul mental. Iar dacă 
rămâi prins în gânduri, nu vei putea rămâne pozitiv prea mult timp, 
deoarece este o distanţă foarte mică de la un gând pozitiv la altul negativ. 

Există o altă stare în care poţi rămâne în afara minţii, iar gândurile 
pozitive te pot conduce acolo. Dar, odată ce ai ajuns acolo, trebuie să 
continui să alegi să rămâi acolo. Acest “acolo” în care alegi să rămâi este 
Realitatea. Pentru a rămâne în Realitate — pentru a fi prezent la ea — 
trebuie să alegi să dai atenţie la ceea ce este real, adică la ceea ce se iveşte 

aici-şi-acum, în afară de gânduri şi emoţii. Dai atenţie la senzaţii, sunete, 
vederi, mirosuri, gusturi, intuiţii, cunoştinţe, impulsuri, inspiraţii şi 
calităţile adevăratei tale naturi, care apar în orice clipă. Dacă vei face asta 
suficient de mult timp, vei trăi bucuria, iar această bucurie va fi mai mult 
decât suficientă. 

Această bucurie, această fericire, este cu adevărat satisfăcătoare. 
Este simplă, este subtilă şi mereu prezentă. Scopul tuturor vieților tale 
este să ajungi să trăieşti în bucurie. Această bucurie este punctul final; 
este Acasă, cu majusculă. Este experienţa de a fi, pur şi simplu, prezent la 
viaţă, de a exista în mijlocul realităţii, aşa cum o simţi aici-şi-acum. 

Preţul pe care îl plăteşti pentru bucurie este atenţia, în timp ce preţul 
pe care îl plăteşti pentru fericirea ego-ului este suferinţa. Ce preferi?! 
Problema este că ego-ul adoră dramatismul, inclusiv suferinţa. Da, ego-ul 
iubeşte suferinţa! Îi place să facă pe victima — “Săracul de mine!” — dar 
ego-ul este atât cauzatorul suferinţei, cât şi victima. 

Mintea egotică produce altora suferinţă şi suferă ea însăşi. Dacă nu 
ar exista vocea din capul tău, fără ea în fundal, nu ar exista durere şi nu 
te-ai simţi agresat; ar exista numai pace. Dar, aşa cum am spus, ego-ul nu 
doreşte pacea şi, în măsura în care te identifici cu vocea din cap, pacea 
nici nu te va interesa. 

Totuşi, va veni un moment în care vei dori liniştea mai mult decât 
spectacolul, iar pacea va fi acolo, aşteptându-te, în tăcere, acolo unde a 
fost dintotdeauna. 

Vă mulţumesc că aţi fost prezenţi aici şi că sunteţi dispuşi să trăiţi 
simplitatea, pacea şi bucuria momentului de acum. Eu sunt cu voi 
mereu.» 

Capitolul 20 


Cui îi sunteţi loiali? 





«Mă voi focaliza astăzi asupra unei întrebări care vă va ajuta să 
descoperiţi ce contează cu adevărat pentru voi. Iar întrebarea este: cui îi 
sunteţi loiali? 

S-ar putea să nu fie o chestiune la care vă gândiţi des, ceea ce o face 
chiar o întrebare bună. Dacă nu examinaţi această chestiune, este posibil 
să recădeţi în vechile obiceiuri şi tipare de alegeri care nu vă aduc niciun 
folos. 

Loialitatea, aşa cum folosesc eu acest termen, înseamnă atenţie plus 
energie şi timp. Când vă acordaţi atenţia, energia şi timpul la ceva, îi 
sunteţi loiali acelui ceva. 

Ar fi util să faceţi un bilanţ la ce sunteţi loiali în majoritatea 
timpului. Acel lucru determină cum vă trăiţi viaţa, precum şi ce anume 
creaţi, spre binele sau în detrimentul vostru. Alegerile pe care le faceţi în 
fiecare zi contează, ele determină experienţa voastră din orice moment şi 
vă modelează viaţa. Ele pun bazele pentru ceea ce veţi trăi mai departe. 

Să vă dau un exemplu. Dacă obişnuiţi să faceţi exerciţii fizice, ele fac 
parte din experienţa zilei respective şi vă ajută să vă creaţi un corp 
sănătos şi puternic. Dacă nu alegeţi să faceţi exerciţii fizice în mod 
regulat, vă rămâne timp pentru alte lucruri, care vă definesc ziua şi, într- 
o anumită măsură, viitorul. De pildă, poate că, în loc de exerciţii fizice, 
preferaţi să citiţi cărţi. Înseamnă că acele cărţi vor constitui experienţa 
voastră de viaţă şi vă vor influenţa pe mai departe. 

Felul în care vă petreceţi timpul contează. Orice alegere are nişte 
consecinţe. 

Ceea ce vreau să spun este că voi vă creaţi trăirea prezentă şi viitoare 
prin fiecare alegere. În esenţă, singura diferenţă dintre voi şi o altă 
persoană sunt alegerile pe care le faceţi zilnic, inclusiv ceea ce alegeţi să 
credeţi şi cum vă raportați la vocea din capul vostru. 

Acestea sunt unele dintre cele mai importante alegeri. Ceea ce 
alegeţi să credeţi determină, cu siguranţă, trăirea voastră actuală şi 
viitoare. Observaţi că am spus că credinţele vă determină trăirea din 
prezent şi trăirile viitoare. Asta fac credinţele în primul rând, ele 

determină modul cum trăiţi sau percepeți realitatea, dacă sunteţi fericiţi 
sau nu, pentru că ele aleg lentila prin care priviţi viaţa. 

Iar această percepţie, la rândul ei, determină şi, posibil, limitează ce 
fel de oportunităţi vă va oferi viaţa şi dacă veţi profita sau nu de ele. De 
aceea se spune că “credinţele vă creează realitatea”. 

Totuşi, ar fi mai corect să spunem că convingerile vă creează 
percepția realităţii, trăirea interioară, iar aceasta vă influenţează 
alegerile, care vor ajuta la modelarea realităţii concrete. Spun “ajută la 
modelarea realităţii” pentru că mai există şi o altă forță care modelează 
realitatea, iar aceasta este Graţia, voinţa Tatălui. 

Ceea ce credeţi este cu adevărat important şi, totuşi, mulţi oameni 
nu sunt atât de conştienţi de ce anume cred sau ei nu aleg în mod 
conştient ce să creadă. Majoritatea oamenilor acceptă anumite credinţe 
fără să le pună la îndoială, deşi sunt atât de importante pentru ei. Parcă 
nici n-ar crede că convingerile sunt importante. Dar este destul de uşor 
de observat cât de foarte importante sunt. 

Mulţi oameni merg ca nişte somnambuli prin viaţă, cred lucruri fără 
să le pună la îndoială şi iau decizii fără să cugete. Ei funcţionează pe pilot 
automat, ceea ce înseamnă că-şi lasă programarea lor implicită să aleagă 
în locul lor. 

Problema aici este că programarea are defecte. Iar să laşi ca setarea 
implicită să decidă pentru tine nu înseamnă libertate. Atât de mulţi 
oameni trăiesc ca şi cum ar fi prizonierii condiţionărilor lor, doar că nu 
realizează că sunt nişte prizonieri. Trăiesc ca şi cum nu ar avea de ales să 
se comporte altfel decât cum sunt programaţi. Condiţionările lor le 
determină modul cum percep viaţa şi ceea ce creează în viaţă, dar ei nici 
măcar nu-şi dau seama de acest lucru. Sunt liberi să aleagă şi altceva, dar 
nu îşi exercită această libertate. 

Aici intervine chestiunea loialității. La ce eşti loial? Cu alte cuvinte, 
cărui lucru îi acorzi atenţia, energia şi timpul tău? Cu ce rezonezi? Ce 
anume urmăreşti? 

Loialitatea se referă adesea la loialitatea față de un conducător sau 
faţă de un principiu. Ce lider urmezi? Ce principii, valori sau credinţe 
urmezi? 

Fie că eşti conştient sau nu, tot urmezi ceva, aşa că este important să 
fii conştient ce anume este. Fără această conştientizare, eşti la mila 
condiţionărilor tale şi ai renunţat la puterea de a alege. 

Unii oameni nu vor să facă efortul de a alege în mod conştient. Este 
nevoie de conştientizare şi de voinţă pentru a alege altceva decât setarea 
implicită. Ea este calea minimei rezistenţe şi, prin urmare, cea mai 
uşoară alegere. Totuşi, a urma ceea ce-i prestabilit este rareori cea mai 
bună alegere. Reflectaţi la ideea asta. A urma calea implicită este rareori 
cea mai bună alegere. Ce dilemă! Condiţia umană este de aşa natură încât 
ceea ce este prestabilit şi cel mai uşor de făcut nu este şi cea mai bună 
alegere. Nu e de mirare că oamenii duc o viaţă atât de nefericită. Ei iau 
decizii proaste. Sunt loiali unui fals maestru, unul mediocru. Iar motivul 
pentru care este atât de slab este că acest maestru, adică programarea 
voastră, este lipsită de înţelepciune, la fel cum un computer este lipsit de 
înţelepciune. Precum un computer, sunteţi programaţi cu informaţii. 
Dar, spre deosebire de un computer, o mare parte din programarea 
voastră nu este adecvată, în parte, pentru că este depăşită şi, în parte, 
pentru că aţi fost programaţi de alte fiinţe umane cărora le lipseşte 
înţelepciunea sau cunoştinţele de bază. 

Un computer care a fost programat cu informaţii false nu este de 
mare folos. Iar dacă nu ştii că acel computer a fost programat cu 
informaţii false, este mai mult decât inutil, devine periculos. Poate 
provoca daune, suferinţă. 

Programarea voastră defectuoasă este cauza suferinţei. Sau, mai 
degrabă, încrederea în această programare cu defecte este cauza 
suferinţei voastre. 

Înţelepciunea rezidă în inimă, nu în cap. Acest lucru pare 
contraintuitiv, pentru că s-ar părea că tocmai capacitatea de a gândi este 
salvarea voastră. Vă bazaţi pe ea, vă diferenţiază de alte creaturi şi v-a 
permis să manipulaţi mediul în avantajul vostru. Capacitatea voastră de a 
gândi şi de a raţiona este extrem de utilă. 

Cu toate acestea, intelectul este doar o unealtă, la fel cum şi corpul 
este o unealtă. Întrebarea importantă este cine sau ce foloseşte această 
unealtă? Ce anume se foloseşte de inteligenţa ta, de mintea ta raţională: 
ego-ul sau ceva mai înţelept? 

Mintea raţională, abilitatea de a gândi şi a raţiona este un dar de la 
Dumnezeu. Este o oglindire a Inteligenţei mai ample care v-a creat. 
Această capacitate de a raţiona nu face însă parte din mintea programată. 
Condiţionările şi alte programări, inclusiv ego-ul, aparţin unui aspect mai 
primitiv al minţii, care nu este raţional, obiectiv sau înţelept. Această 
parte primitivă a creierului intră adesea în conflict cu partea raţională a 
creierului. Sunt sigur că acest lucru vă este destul de clar. 

Deci am putea spune că există trei aspecte ale inteligenţei: mintea 
condiţionată sau programată, mintea raţională sau cugetătoare şi 
înţelepciunea sau cunoaşterea intuitivă. 

Mintea condiţionată sau programată este domeniul ego-ului, iar ego- 
ul face parte el însuşi din această programare. Ego-ul este senzaţia 
programată de a fi separat şi aparte de Tot-ceea-ce-există. 

Ego-ul este software-ul defectuos care v-a fost dat, iar vocea ego-ului 
este acea voce din capul vostru. El se bazează în mare parte pe frică, iar 
dorinţele pe care le generează şi acţiunile care decurg, din aceste dorinţe 
sunt concepute pentru a linişti temerile ego-ului. 

Mintea raţională este hardware-ul, computerul funcţional. Mintea 
rațională poate fi folosită de ego pentru a obţine satisfacerea dorințelor 
sale sau poate fi folosită de Divin pentru a îndeplini intenţiile şi planul 
divin. Mintea raţională este neutră. Aşa cum am spus, este un instrument 
care poate fi folosit fie de ego, fie de Divin. 

Înţelepciunea sau cunoaşterea intuitivă provine mai ales de dincolo 
de creier. Este vocea Divinului care încearcă să călăuzească viața omului, 
dar este negată uneori de dominaţia vocii din cap. 

Ca să revenim la întrebarea noastră, cui îi sunteţi loiali? Ca 
întotdeauna, chestiunea este cine controlează corpul-minte? Este la 
cârmă ego-ul sau Sinele divin? Ego-ul este stăpânul vieţii majorităţii 
oamenilor, dar nu în totalitate. Sinele divin are şi el ceva de spus, adesea 
fără ca persoana să fie conştientă de acest lucru. Sinele divin reuşeşte să 
orienteze viaţa celor mai mulţi oameni în direcţia generală pe care o 
doreşte, în ciuda aderenţei lor la vocea din cap. Diferenţa este că cel care 
îşi urmează intuiţia acţionează în direcţia dorită de suflet cu mai puţin 
efort şi are parte, per ansamblu, de mai puţină suferinţă decât cel care 
urmează vocea din cap. 

Deşi ego-ul nu îi împiedică pe cei mai mulţi oameni să îşi 
îndeplinească planurile sufletului, totuşi, el provoacă o mulţime de paşi 
greşiți şi suferinţe inutile pe parcurs, chiar şi când omul are parte de 
abundență şi mult noroc în viaţă. 

Pentru a fi liber şi fericit trebuie să devii conştient de unde îţi vin 
poruncile: de la vocea din capul tău sau de la înţelepciunea divină? 

În măsura în care îi eşti loial vocii din cap, vei lua decizii proaste şi 
vei suferi. Iar în măsura în care îi eşti loial înţelepciunii tale divine, vei fi 
fericit şi nu vei suferi. Iată ce formulă frumoasă şi simplă: urmează-ţi 
înțelepciunea lăuntrică! Dar problema este că, pentru asta, trebuie să 
acţionezi contrar setării tale prestabilite şi mulţi nu înţeleg ce înseamnă 
să fie loiali înțelepciunii lor lăuntrice. 

Cum să trăieşti astfel? Pare ceva misterios şi inacceptabil de vag, dar 
nu este. Fiecare dintre voi îşi urmează deja înţelepciunea lăuntrică. De 
fiecare dată când faceţi sau spuneţi ceva care vă face să vă simţiţi bine, 
înseamnă că vă urmaţi înţelepciunea lăuntrică. Asta se întâmplă foarte 
des, mai ales celor aflaţi pe o cale spirituală, care se străduiesc să facă 
nişte alegeri ceva mai conştiente. Mulţi dintre voi deja procedaţi astfel în 
mod natural şi automat. Din ce în ce mai mult, alegeţi în mod conştient 
ce să credeţi şi cum să vă comportaţi. Vă observați judecăţile şi gândurile 
negative, alegeţi să nu acţionaţi în baza lor şi faceţi o altă alegere. Atunci 
când faceţi asta, sunteţi loiali Adevărului, Divinului lăuntric. 

Divinul din voi este bunătatea voastră naturală. Atunci când sunteţi 
loiali bunătăţii, vă simţiţi bine. Să alegeţi bunătatea ar putea fi 
considerată chiar o formulă de comportament. 

Dar, ia staţi, oare nu aşa aţi fost învăţaţi: să fiţi buni?! 

Ba da, aşa este, pentru că acea cunoaştere că bunătatea este bună şi 
că bunătatea este calea, este înscrisă în voi mai profund decât orice altă 
programare. 

Vocea mică şi liniştită a Bunătăţii vă şopteşte mereu la ureche, dacă 
vreţi s-o ascultați. Fiţi-i loiali şi veţi fi cu adevărat fericiţi şi împăcați. 

Vă doresc toată pacea şi fericirea naturii voastre divine. Eu sunt cu 
voi mereu.» 

Capitolul 21 


Adevărul despre speranţă 





«Aş dori să vă vorbesc astăzi despre speranţă. S-ar putea să vă 
surprindă faptul că vă încurajez să aveţi speranţă, deoarece speranţa 
înseamnă încredere în viitor, iar eu v-am reamintit adesea că doar 
prezentul există. Viitorul este o fantezie şi o născocire. 

Totuşi, pe când frica este o credinţă negativă în viitor şi mai mult 
decât inutilă, speranţa este o credinţă foarte folositoare. Speranţa este o 
convingere pozitivă, iar o convingere pozitivă este întotdeauna mai bună 
şi mai aproape de adevăr decât una negativă. 

Valoarea convingerilor pozitive provine din faptul că ele pot acţiona 
ca nişte punți către Prezenţă, către a fi, pur şi simplu, aici-şi-acum, unde 
ai acces la darurile Sinelui tău divin. 

Speranţa este utilă, pentru că ea contracarează frica. Speranţa este 
antidotul contra fricosului de ego. Frica este atotprezentă în starea de 
conştiinţă egotică şi menţine această stare de iluzie. 

Vedeţi voi, frica nu se bazează pe adevăr. Frica este reacţia 
emoţională a corpului la o credinţă negativă despre un viitor imaginar. 
Atunci, cum ar putea fi adevărată acea credinţă?! Frica este minciuna ce 
stă la baza percepţiilor false ale ego-ului şi a iluziilor ţesute de ego. Dacă 
n-ar fi frica, lumea iluzorie a ego-ului şi toate celelalte minciuni care o 
susţin s-ar destrăma. 

De exemplu, fără cele două temeri fundamentale - că nu veţi 
supravieţui şi că nu veţi fi iubiţi — dorinţele ego-ului pot fi văzute aşa cum 
sunt în realitate: nişte născociri. Frica face ca dorinţele voastre să pară 
reale, importante şi necesare pentru supraviețuirea şi fericirea voastră, 
când, de fapt, ele nu sunt. Ca urmare, aceste dorinţe vă orientează 
alegerile şi acţiunile şi, astfel, vă modelează viaţa. 

Iată cum vă este modelată viaţa de către frică. Temerile generează 
dorinţe, dorinţele generează acţiuni şi aceste acţiuni vă modelează viaţa. 
Acţiunile vă solicită energia şi timpul şi vă definesc viaţa. 

Fără aceste frici şi dorinţe, ce ai face? În ce ţi-ai investi energia? Cum 
ţi-ai folosi timpul? Asemenea întrebări nici măcar nu-ţi vin în minte în 
starea de conştiinţă egotică. Ţi se pare că nu există altă valoare sau forţă 

motrice a vieţii decât dorinţele ego-ului. Iar în această stare de conştiinţă, 
devine prea înfricoşător chiar şi numai să te gândeşti la ce s-ar întâmpla 
dacă nu ai urmări ceea ce crede ego-ul tău că ai nevoie pentru a 
supravieţui şi a fi fericit. Şi, din moment ce majoritatea celor din jur chiar 
lucrul ăsta-l fac, de ce l-ai mai pune la îndoială?! 

Frica este motivul pentru care oamenii nu-şi pun la îndoială 
gândurile, deciziile pe care le iau sau modul în care îşi trăiesc viaţa. 
Starea de conştiinţă egotică duce la o viaţă lipsită de autoanaliză, în care 
oamenii se simt adesea la mila întâmplării, pentru că nu văd că în viaţă 
mai există şi altceva, în afară de încercarea lor de a obţine ceea ce cred ei 
că au nevoie pentru a fi fericiţi — adică ceea ce crede ego-ul lor că ar avea 
nevoie. 

Dacă iubirea şi unitatea şi evoluţia ar face parte din lista de dorinţe a 
ego-ului, atunci starea de conştiinţă egotică nu ar fi o problemă. Însă 
ceea ce ego-ul încearcă să obţină pentru sine, ceea ce preţuieşte el lasă pe 
dinafară multe din chestiunile cu adevărat importante în viaţă. Şi de 
aceea starea de conştiinţă egotică nu aduce fericirea de durată. De fapt, 
nici nu are printre scopurile sale unele dintre cele mai importante lucruri 
din viaţă: iubirea, evoluţia, serviciul în slujba celorlalţi şi Adevărul, cu 
majusculă. Dar cel mai rău lucru despre starea de conştiinţă egotică este 
că, în esenţă, este o stare de frică şi senzaţie de lipsă, care te secătuieşte 
de bucuria vieţii. Doar în acele rare momente în care ego-ul a obţinut, în 
sfârşit, ceea ce vrea, atunci apare şi bucuria şi pacea. 

Ai vrea să poţi simţi această fericire tot timpul, dar ea nu are cum să 
existe în starea de conştiinţă egotică. Nu poate să existe o fericire 
continuă atunci când te stăpâneşte frica, motiv pentru care simţi o 
senzaţie atât de înălţătoare atunci când chiar reuşeşti să fii fericit. 

Fericirea şi frica sunt stări de conştiinţă care se exclud reciproc. De 
aceea, reuşeşti să te simţi fericit numai atunci când ai ieşit din starea de 
conştiinţă egotică şi te-ai cufundat în starea Sinelui tău adevărat. În 
sfârşit, pentru că o anumită dorinţă a fost satisfăcută, eşti în stare să te 
relaxezi şi doar-să-fii. Eşti împăcat, mulțumit şi lipsit de griji. 

Cu toate acestea, de obicei, această senzaţie de mulţumire şi fericire 
nu durează mult. În scurt timp, ego-ul începe să se teamă de ceva sau se 
teme să piardă ceea ce tocmai a câştigat. Şi începi din nou să alergi după 
altceva de care crezi că ai nevoie pentru a fi în siguranţă şi fericit. 

Puterea şi valoarea speranţei constă în faptul că îţi oferă acces la 
această stare de pace şi mulţumire chiar şi atunci când dorinţele tale nu 
sunt îndeplinite. Simpla speranţă că-ţi vor fi îndeplinite dorinţele cândva, 
în viitor, te lasă să te bucuri de momentul prezent şi de pacea şi 
multumirea adevăratei tale naturi. Această convingere pozitivă îţi 
permite să te relaxezi, doar-să-fii şi să trăieşti clipa aşa cum este ea. 

Speranţa, credinţa pozitivă în viitor şi, mai ales, încrederea în viaţă 
în general, este atât o punte către adevărata ta natură sau Prezenţa, cât şi 
un mijloc de a rămâne acolo. Este puţin ironic că un gând despre viitor te 
poate ajuta să fii mai prezent, dar acest lucru este valabil pentru toate 
gândurile pozitive. Ele îţi oferă un răgaz de la frica şi negativitatea ego- 
ului, ceea ce îţi permite să te relaxezi şi să te laşi dus în experienţa pe care 
adevăratul tău Sine o are aici-şi-acum. lar adevăratul tău Sine este 
întotdeauna fericit, împăcat şi îndrăgostit de viaţă. 

Întotdeauna îţi este posibil să simţi adevăratul tău Sine, care se 
simte minunat aici, pe planeta Pământ. Dar această trăire liniştită, 
încântătoare şi, totuşi, simplă, este de obicei umbrită de identificarea cu 
vocea din cap — care îţi provoacă senzaţia că mereu îţi lipseşte ceva şi că 
nu eşti cum ar trebui să fii, sentimentul că trebuie să te străduieşti să 
obţii tot ceea ce ego-ul spune că ai nevoie, căci altfel nu va fi de bine. Dar 
asta nu-i adevărat. 

Partea tristă este că, atâta timp cât crezi ce spune ego-ul, nu vei 
putea să te relaxezi şi doar-să-fii. Te vei strădui mereu să fii cineva şi să 
realizezi ceva. Acest lucru este epuizant. Tu eşti deja acel cineva care 
trebuie să fii şi ai deja în tine tot ce ai nevoie pentru a fi fericit şi împăcat. 

Desigur, nu-i nimic rău în a realiza diverse lucruri. Adevăratul tău 
Sine te inspiră să realizezi o mulţime de lucruri, dar în acelaşi timp, te 
inspiră şi să te bucuri de viaţă, să te odihneşti, să fii fericit, să te distrezi, 
să iubeşti, să evoluezi, să creezi şi să te conectezi cu Sinele tău 
dumnezeiesc şi înțelepciunea sa. 

Problema cu strădaniile ego-ului este că nu-ţi lasă prea mult timp 
pentru aceste lucruri esenţiale: contemplarea, doar-a-fi, a iubi, a crea, a 
râde, a te juca, a creşte şi a te bucura de viaţă aşa cum este ea. Acestea 
sunt darurile care decurg din a fi în prezent. Deci, dacă nu vei petrece 
ceva timp în prezent, nu vei simţi fericirea adevărată, iubirea adevărată, 

inspiraţia creativă, înțelepciunea şi multe alte daruri care provin din 
armonizarea cu adevărata ta natură. 

Aceasta este starea în care eşti menit să trăieşti. Tot ceea ce se 
realizează din starea de conştiinţă egotică poate fi realizat şi din Prezenţă, 
ba chiar mult mai uşor şi mai vesel. Dacă trăieşti în Prezenţă, vei 
supraviețui mult mai bine, vei iubi, vei prospera, vei crea şi te vei 
comporta cu înţelepciune. Îţi vei câştiga existenţa într-un mod plăcut şi 
satisfăcător sau vei fi sprijinit cumva. Vei fi plin de iubire şi vei atrage 
către tine oameni iubitori. Te vei simţi împlinit dăruind şi împărtăşind cu 
ceilalţi. Şi vei evolua aşa cum trebuie, pentru că vei avea înţelepciunea de 
a lua tot ce-i mai bun din fiecare experienţă. 

Speranţa este unul dintre acele daruri care izvorăsc din natura ta 
divină. Spuneam că speranţa înseamnă încredere în viitor. Într-un sens 
mai larg, este încrederea în viaţă. Acest sentiment pozitiv în privinţa 
vieţii are ca rezultat o senzaţie de relaxare, pace şi iubire. Deseori, poţi 
ajunge la acest sentiment prin afirmarea unui gând pozitiv despre viitor, 
dar nu întotdeauna. Uneori, credinţa ta într-un viitor sumbru este mai 
puternică decât credinţa într-unul luminos. Pentru a te simţi plin de 
speranţă, s-ar putea să fie nevoie să-ţi analizezi temerile legate de viitor şi 
să-ţi dai seama că ele sunt doar nişte fantezii, nu sunt reale. 

Oamenii sunt programaţi să creadă în temerile lor, în aceste 
închipuiri, aşa că s-ar putea să fie nevoie de ceva efort pentru a desluşi 
sau demasca aceste minciuni. Ar fi bine să vă notaţi fricile legate de 
viitor. Faceţi o listă cu ele pentru a le putea examina. Acest mod de a le 
privi nu le va întări, ci le va demasca. Minciunile sunt puternice doar 
atâta timp cât nu sunt demascate ca fiind minciuni. Aşa că numiţi-vă 
temerile, observați ce vă comunică mintea voastră egotică, apoi treceţi în 
revistă aceste frici una câte una şi întrebaţi-vă dacă sunt adevărate. 
Răspunsul va fi întotdeauna “nu”, pentru că viitorul nu poate fi cunoscut. 
S-ar putea întâmpla ceva rău? Orice este posibil, dar recunoaşteţi că 
temerile voastre nu sunt nişte predicții. Nu au fost şi nu vor fi niciodată 
predicții. Viitorul nu poate fi cunoscut şi, cu atât mai puţin, de către 
mintea voastră egotică. 

Oamenii vor să creadă că temerile le asigură siguranţa şi că sunt 
utile, dar nu este aşa. Dacă vă credeţi fricile, veţi căuta soluţii în mintea 
egotică, ceea ce nu va fi de folos. Ego-ul nu ştie cum să vă trăiţi viaţa. 

Mintea egotică este doar un computer învechit şi prost programat. În loc 
să fie utilă, frica vă împiedică să vă accesaţi înţelepciunea înnăscută. 

În schimb, atunci când sunteţi prezenţi la viaţă, înţelepciunea care 
decurge din această stare vă va proteja. A fi prezent nu este doar o stare 
de mulţumire şi pace, ci şi cea mai sigură stare posibilă. Cel mai bun gen 
de speranţă nu este speranţa sau încrederea într-un anumit rezultat 
viitor, deşi este mai bine decât să crezi într-un rezultat negativ. Ci cel mai 
bun gen de speranţă este credinţa în bunătatea vieţii, în faptul că viaţa 
este mărinimoasă, că ea îţi aduce ceea ce ai nevoie, inclusiv lecţiile de 
care ai nevoie, dar şi ceea ce ai nevoie pentru a trece peste dificultăţi şi a 
deveni o persoană mai bună din toate punctele de vedere. 

Speranţa este credinţa că iubirea se află la baza vieţii şi că te susţine 
la toate nivelurile. Este credinţa profundă că totul este bine şi se 
desfăşoară aşa cum trebuie. 

Analizaţi-vă viaţa şi observați bunăvoința Vieţii. Iar dacă viaţa nu vi 
se pare cumsecade, se întâmplă aşa doar pentru că aţi făcut alegeri care 
au generat situaţii neplăcute. Dar chiar şi atunci, situaţiile au în sine un 
potenţial de progres şi creştere. 

Provocările vieţii sunt doar modul în care învaţă fiecare om. Ele nu 
sunt dovada că viaţa n-ar fi binevoitoare. Observaţi ce v-a adus viaţa: 
oportunităţile, oamenii, dragostea şi sprijinul de care aţi avut nevoie de-a 
lungul timpului. Şi fiţi recunoscători pentru generozitatea vieţii. 
Recunoştinţa vă va deschide inima şi, de acolo, se va revărsa dragostea. 

Vă mulțumesc că aţi fost aici, cu mine. Eu sunt cu voi mereu.» 

Capitolul 22 


Să facem din fiecare zi o sărbătoare 





«Astăzi este o zi specială, pentru că este Crăciunul. Iar Crăciunul 
este o sărbătoare iubită în întreaga lume. Ce minunat este să te opreşti 
din muncă, să te întâlneşti cu cei dragi şi să sărbătoreşti viaţa, în special o 
nouă viaţă, o zi de naştere. Crăciunul este o zi pe care mulţi, în special 
copiii, o aşteaptă cu nerăbdare, cu săptămâni înainte de sosirea ei. Mai 
ales această aşteptare este deosebit de plăcută. În capul copiilor se învârt 
atâtea idei şi vise despre cum va fi această zi şi ce va aduce. Ce minunat 
este că au ce să aştepte cu nerăbdare şi la ce să viseze! Pentru majoritatea 
copiilor, această visare şi fantezie despre viitor constituie specificul 
acestei sărbători. Iar apoi soseşte momentul mult aşteptat al deschiderii 
cadourilor şi explozia de bucurie când primesc ceea ce este dăruit cu 
dragoste. Această sărbătoare este foarte specială pentru copii. 

Dar Crăciunul are şi o parte întunecată, după cum bine ştiţi. Nu toţi 
copiii primesc multe cadouri sau nu acele cadouri pe care şi le-ar dori, şi 
atunci suferă. Cumpărarea cadourilor pentru copii şi crearea atmosferei 
magice specifice acestei sărbători îi solicită şi pe adulţi: Bradul de 
Crăciun, luminile, prăjiturile, plăcintele, ciorapii şi ramurile de agrişe. 
Este nevoie de multă muncă pentru a crea un Crăciun magic. 

Poate vă întrebaţi unde vreau să ajung cu această introducere. Ceea 
ce vreau să spun este că Crăciunul a devenit un exerciţiu de creare a unei 
atmosfere şi a unui sentiment de iubire cu ajutorul cadourilor şi al 
tuturor celorlalte accesorii. Scopul este de a-i face pe copii şi pe ceilalţi 
extrem de fericiţi oferindu-le lucrurile mult-dorite: mâncare delicioasă, o 
atmosferă frumoasă şi primitoare şi o experienţă ieşită din comun. Cu 
alte cuvinte, scopul este de a crea experienţa de a avea tot ceea ce îţi 
doreşti, precum şi pacea şi iubirea care o însoțesc. 

Este admirabil că vreţi să creaţi această atmosferă de fericire şi 
iubire pentru ceilalţi. Acesta este spiritul Crăciunului, să le oferiţi 
celorlalţi ceea ce îi va face fericiţi şi să faceţi aceste momente cât mai 
plăcute şi mai emoţionante. Dar, în cele din urmă, bradul de Crăciun se 
usucă sau este pus deoparte, lucrurile revin la normal şi luciul cadourilor 
se şterge. Crăciunurile vin şi pleacă şi, odată cu ele, entuziasmul şi 

plăcerea pe care le aduc. Acest lucru este întotdeauna valabil pentru 
plăcerile fizice, care se estompează destul de repede şi s-ar putea să rămâi 
şi cu o durere de burtă. 

Însă Crăciunul reuşeşte să demonstreze un lucru, cu certitudine, 
anume că dăruirea este o sursă de bucurie. Da, să primeşti este foarte 
distractiv — şi adesea se crede că ar fi sursa bucuriei. Dar să vezi cum se 
măresc ochii copiilor înainte de a-şi desface cadourile, asta aşteaptă 
fiecare părinte cu nerăbdare. Asta-i bucuria de a dărui. 

Problema cu Crăciunul este că se termină şi poate chiar să te 
dezamăgească, ceea ce nu este ceva neobişnuit. Când, în sfârşit, primeşti 
ceva ce ţi-ai dorit de mult timp, apare imediat şi dualitatea. Jucăria sau 
orice altceva se strică ori te plictiseşti de ea. Şi atunci, ce faci? Spre altă 
jucărie, spre alte surse de plăcere. 

Scopul Crăciunului şi al altor sărbători, cum ar fi zilele de naştere, 
este de a crea o trăire de dragoste şi fericire, în care oamenii se relaxează, 
râd şi se distrează împreună, în care copiii chiuie de bucurie şi sar în sus 
şi în Jos, în care viaţa pare magică. 

Din fericire, nu trebuie să fie Crăciunul sau o altă sărbătoare pentru 
a simţi fericirea, dragostea şi magia. Iar cadourile şi toate celelalte 
accesorii ale sărbătorilor nici măcar nu sunt necesare. Deci întrebarea 
care se pune este: Cum poţi să te simţi astfel în fiecare zi? Cum să ai parte 
de dragoste şi sărbătoare în fiecare zi? Cum poţi face ca fiecare zi să fie 
magică, ca o sărbătoare? Cum poţi face o zi sfântă din fiecare zi? 

Multe sărbători, inclusiv Crăciunul, zilele de naştere, absolvirile, 
căsătoriile şi petrecerile de majorat au ca scop celebrarea începutului a 
ceva sau a unui nou început. Este în ADN-ul vostru să sărbătoriţi 
finalurile şi începuturile. Astfel de sărbători au existat de-a lungul întregii 
istorii a omenirii. Secretul pentru a face viaţa ceva mai magică este să 
recunoaşteţi că fiecare moment este un nou început — prin urmare, este 
demn de sărbătorit — dar şi un sfârşit — care este, de asemenea, demn de 
sărbătorit. 

Sărbătorile sunt un model cum să vă arătaţi respectul şi să spuneţi 
“la revedere” vechiului, în timp ce întâmpinați noul. Ele sunt un model de 
cum să vă trăiţi viaţa. Trăiţi fiecare moment ca pe o sărbătoare de 
recunoştinţă pentru ceea ce a fost înainte, pentru ceea ce este şi pentru 
ceea ce ia naştere. 

Problema cu căutarea fericirii în viitor, aşa cum fac atât de mulţi de 
Crăciun, este că poţi trece cu vederea magia acestui moment de acum. 
Fanteziile despre un presupus viitor te împiedică să simţi cum se arată 
viaţa acum. 

În loc să trăieşti prezentul, trăieşti fantezia ta, o idee imaginară. Iar 
când faci asta, trăieşti în tărâmul mental, nu în realitate. Şi uneori îţi 
sacrifici fericirea în favoarea stresului, încercând să te pregăteşti intens 
pentru acel presupus viitor ideal imaginat. Din cauza programării pe care 
o aveţi, vă este foarte dificil să trăiţi altfel decât visând la o fericire 
viitoare. Este o mare provocare să poţi găsi fericirea în momentul de 
acum. Oamenii renunţă la fericirea de azi pentru visul fericirii viitoare, 
fără să-şi dea seama ce fac. Însă viitorul nu vine niciodată. Întotdeauna 
există doar momentul prezent. 

Acest moment, trăirea pe care o ai chiar acum este tot ce vei putea 
avea vreodată. Crăciunul vorbeşte despre iubire şi pace, iar iubirea şi 
pacea există doar în acest moment. Nu le vei putea găsi în niciun alt 
moment, căci nu mai există vreun alt moment. Iar iubirea şi pacea sunt 
disponibile în fiecare moment, nu doar de Crăciun sau într-o altă zi în 
care îţi sunt împlinite visele. De fapt, acele zile speciale, Crăciunul, 
nunțile şi aniversările sunt adesea atât de aglomerate şi pline de stres, 
încât numai de iubire şi pace nu poate fi vorba. 

Sunteţi meniţi să găsiţi iubirea şi pacea de Crăciun, ca şi în oricare 
alt moment. Crăciunul nu înseamnă plăcerea efemeră de a desface 
cadourile, ci de a renunţa la temeri şi griji, de a te relaxa, de a iubi şi, în 
sfârşit, de a te simţi împăcat. Or, asta poţi alege oricând. Ba chiar, se 
cuvine să faci loc în viaţă şi pentru relaxare, pace şi iubire. 

Sărbătorile au rolul să vă reamintească de fericirea, pacea şi iubirea 
care sunt posibile în fiecare moment. Crăciunul are legătură mai mult cu 
voioşia decât cu mâncarea şi băutura. 

Deci, cum să faci ca fiecare moment să fie o sărbătoare şi plin de 
veselie? Răspunsul este acelaşi ca şi în cazul Crăciunului: urmăreşte să 
dăruieşti, nu să primeşti. Chiar în acest moment, oare cauţi să primeşti 
ceva de la viaţă sau să dăruieşti vieţii? Dacă încerci să capeţi ceva, să 
profiți de clipă, înseamnă că te identifici cu sinele fals şi nu vei putea găsi 
magia acestui moment. Pe de altă parte, dacă dăruieşti vieţii, dacă îi 

acorzi vieţii întreaga atenţie, acel “tu” care acţionează în acest fel este 
Sinele tău divin şi vei simţi magia vieţii. 

Tot ceea ce-ţi pretinde viaţa este să îi acorzi întreaga ta atenţie. Asta- 
i tot. Dă atenţie vieţii tale. Acordă-i atenţie persoanei din faţa ta. Acordă 
atenţie la orice trăieşti, inclusiv la orice emoţii, dacă există, acordă-le 
iubirea, respectul, îngăduinţa, compasiunea, răbdarea ta. 

Acela care acordă atenţie este adevăratul Sine, Sinele tău divin, în 
timp ce acela care se identifică cu şuvoiul de gânduri şi care este aruncat 
încolo şi încoace de ele, este sinele fals. Sinele fals încearcă mereu să 
obţină ceva de la viaţă, pentru că simte că-i lipseşte ceva. Aşa că, mereu 
caută altceva decât ceea ce-i oferă momentul prezent. Mereu vrea altceva 
decât ceea ce există sau vrea mai mult din ceea ce există. Iar în această 
stare nu există pace, nu există iubire şi, cu certitudine, nu există nici 
magie. 

În măsura în care îţi doreşti ceva — fie chiar şi dragostea şi pacea 
Crăciunului — mai mult decât ceea ce există chiar aici-şi-acum, vei suferi. 
Dacă îţi păstrezi dragostea şi atenţia, pasiunea, pentru ceva din viitor, vei 
fi întotdeauna dezamăgit, nu numai atunci, în viitor, ci şi în momentul 
prezent, deoarece prezentul nu se va ridica niciodată la înălţimea 
fanteziilor tale despre ce înseamnă un moment ideal. 

Acesta este motivul pentru care mulţi se simt dezamăgiţi de Crăciun 
când, în cele din urmă, el vine. Nu găseşti acolo magia pe care ţi-ai 
imaginat-o, sau nu în măsura în care ai sperat. Vocea din capul tău îţi 
flutură mereu ceva “mai bun” prin faţă. Astfel, chiar şi în dimineaţa de 
Crăciun, poţi fi nefericit, pentru că nu trăieşti experienţa la care te-ai 
aşteptat sau pe care ai sperat-o. 

Nu poate fi găsită fericirea adevărată în minte, ci doar vise şi dorințe 
pentru o viaţă mai perfectă, pentru un moment mai perfect într-un viitor 
care nu va veni niciodată. Oare când vei hotări că acest moment îşi este 
sieşi suficient?! Când vei înţelege cu adevărat că acest moment este tot 
ceea ce există, atunci te vei lăsa purtat de el şi ţi se va părea magic. Magia 
a fost tot timpul aici, în acest simplu moment, nu în bradul de Crăciun 
sau în focul din şemineu. Poţi găsi magia şi în acestea, dacă eşti foarte 
prezent la ele, foarte liniştit şi tăcut atunci când le percepi. Dar, după 
cum ştii, te poţi afla în atmosfera cea mai magică şi tot să nu simţi magia, 
pentru că tu eşti cel care face magia. 

Doar tu poţi stabili dacă este vreo magie în aici-şi-acum sau nu. 
Acest “tu” este adevăratul tău Sine. El este magicianul, observatorul tăcut 
şi cel ce experimentează toate lucrurile. 

Dacă nu vei mai percepe viaţa prin prisma minţii, a ego-ului tău, 
atunci vei percepe magia. Viaţa este menită să fie magică, iar magia este 
răsplata pentru că trăieşti aşa cum ţi-e menit să trăieşti. Această magie 
este nepreţuită şi nu poate fi cumpărată. Nu o poţi cumpăra dintr-un 
magazin, nu o poţi dărui nimănui, nu o poţi vedea, dar o poţi simţi. 

Şi totuşi, trebuie să plăteşti ceva pentru ea. O plăteşti cu atenţia ta, 
sacrificând sinele tău fals, adică toate gândurile pe care le ai despre tine 
şi viaţa ta. 

Oare eşti dispus să renunţi la gândurile despre tine şi despre viaţa ta 
şi despre cum merge ea şi cum ai vrea să decurgă în viitor, în schimbul 
acestei trăiri misterioase şi magice, în care nu există niciun “tu”, nicio 
strădanie de a ajunge undeva sau de a fi cineva şi nicio dorinţă ca ceva să 
fie altfel de cum este deja?! 

Asta este ceea ce ţi-ai dorit întotdeauna cu adevărat, să poţi să te 
odihneşti în momentul de acum, să fii împăcat şi să simţi magia din toate 
lucrurile. 

Vă doresc cel mai minunat şi magic moment de acum şi în toate 
clipele! Eu sunt cu voi mereu.» 

POSTFAŢĂ 


Despre cărțile transmise de Isus prin channeling 





Mulţi sunt curioşi cum am scris prin channelling cărţile transmise de 
Isus, aşa că voi spune câte ceva despre asta. Primesc de la Isus cărţile în 
acelaşi mod în care Helen Schucman a primit “Un curs în miracole”, 
despre care se spune că ar fi fost dictată tot de Isus. Mulţi alţii au primit 
scrierile lor în acest fel, printre care Sf. Tereza din Avila, Sf. Hildegard de 
Bingen, Richard Bach şi Neale Donald Walsch. Această metodă de 
primire a informaţiilor se numeşte channelling conştient. Procesul constă 
în a auzi cuvintele mental şi a le scrie în timp ce le auzi, fără niciun alt 
gând. Pot primi acest tip de comunicare oriunde. Nu trebuie să fiu într-o 
stare meditativă sau în transă. Tot ce trebuie este să nu gândesc. 

Când primesc această dictare, este ca şi cum Isus ar sta pe un scaun 
lângă mine rostind cuvintele, numai că acele cuvinte sunt auzite mental. 
Pot să pun întrebări în timpul acestui dicteu şi să primesc răspunsuri, dar 
procesul funcţionează cel mai bine atunci când mintea mea nu se 
amestecă. Atunci, fluxul inspiraţiei curge lin, rapid şi fără întrerupere, 
până când se ajunge la un punct de oprire. Când scriu o carte, de obicei 
scriu 700-1500 de cuvinte în fiecare dimineaţă şi apoi le revizuiesc mai 
târziu în aceeaşi zi, adăugând punctuaţia şi alineatele necesare. Textul 
necesită doar foarte puţină editare şi nici nu schimb ceva în organizarea 
cărții. Cărţile îmi sunt date fără ca eu să ştiu ce va include cartea, deşi mi 
se oferă un sumar. 

Să scrii în acest fel seamănă puţin cu a conduce autovehiculul 
neştiind unde mergi, prin faptul că nu ştiu ce urmează, deşi aş putea 
intui. Trebuie să am o încredere constantă că fragmentele se vor îmbina 
bine, ceea ce se întâmplă întotdeauna. Nu aş fi putut scrie aceste cărţi de 
una singură. Cărţile acestea sunt profesorii mei şi mă simt privilegiată să 
le împărtăşesc cu voi. 

Mulţi se mai întreabă cum de am ajuns să fiu un channel pentru 
Isus, aşa că vă voi destăinui şi asta. Nu am cerut şi nici nu mi-am dorit 
neapărat să fiu un channel pentru Isus şi nu aveam nicio idee că munca 
mea va lua această întorsătură. Viaţa este plină de surprize! Totuşi, în 
2012, am suferit o transformare spirituală profundă şi am devenit 

conştientă de o legătură profundă cu linia creştină de-a lungul multor 
vieţi anterioare. În acel an, în toamnă, mi s-a arătat Maica Domnului. Am 
văzut-o şi am vorbit cu ea. Ea mi-a spus că ar dori ca eu să scriu o 
cărticică pentru ea şi că va veni şi Isus în curând. 

Ulterior, am început să am experienţe lăuntrice cu Maica Domnului, 
Isus şi un grup de alţi douăzeci şi şase de Maeştri Ascensionaţi, pe care îi 
vedeam cu ochii minţii şi îmi vorbeau în cuvinte pe care le auzeam clar în 
minte. Motivul pentru care au apărut la acel moment este că atinsesem 
un punct în evoluţie şi în viaţă când puteam lucra mai strâns cu ei. Iată 
câteva dintre experienţele lăuntrice pe care le-am avut în 2013 cu Maica 
Domnului şi Isus, pe care le-am înregistrat în jurnalul meu spiritual: 


„Faţa lui Isus s-a materializat pentru doar câteva secunde şi a 
început să vorbească cu mine. Am văzut asta cu ochii minţii şi i-am auzit 
cuvintele în cap. Isus spunea că el şi diverşi Maeştri Ascensionaţi erau în 
spatele activităţii mele şi că mă pregătisem pentru acest rol de channel 
timp de eoni. El spunea că, prin cuvintele pe care eu şi alţii le scriu, ei 
vindecă lumea şi că cuvintele au multă putere astăzi, deoarece pot ajunge 
la atâţia oameni. Când vorbea Isus, simţeam cât de mare este el ca fiinţă 
spirituală. Este unul dintre principalii paznici ai acestei planete. El mi-a 
explicat că este accesibil tuturor celor care îi sunt dedicați şi oricui îl 
cheamă.” 

Cu altă ocazie, am înregistrat acest lucru: „Am simţit şi am văzut cu 
ochii minţii un cerc de fiinţe în jurul meu, care erau Maeştri 
Ascensionaţi. Păreau un cerc de fiinţe de lumină. Deşi nu aveau figuri 
clare, adunarea era pătrunsă de un sentiment de venerație şi sfinţenie. 

Îmi transmiteau intuitiv un sentiment de sărbătoare, ca de ziua mea 
de naştere. Era o flacără deasupra fiecăruia dintre capetele lor şi 
deasupra mea, în timp ce stăteam în centrul cercului. Scena arăta puţin 
ca un tort aniversar şi mă întrebam dacă lumânările de pe tort simbolizau 
o nouă naştere sau o nouă fază, căci aşa mi se părea. Mi s-a spus că era o 
inițiere. După câteva clipe, au început să plece pe rând şi a rămas doar 
unul. Era Isus. El a spus: «Bine ai venit, iubitul meu copil» şi şi-a întins 
braţele. «Acum faci parte din acest cerc. Ai ajuns la destinație. Vom fi 
mereu cu tine. Vei primi instruire în curând.» 

Mi s-a explicat mai târziu că pregătirea despre care vorbea Isus se 
referea la faptul că voi deveni un instrument al învățăturilor sale şi un 
transmiţător la Conştiinţei Cristice şi că această pregătire se va întâmpla 
în timp ce dorm şi în alte ocazii. 

Şi într-o altă zi, iată ce am scris: „În meditaţie, am simţit imboldul să 
o chem pe Fecioara Maria. Mi-a apărut şi mi-a spus: «Preafericito, am o 
binecuvântare pentru tine şi un trandafir». Am văzut apoi cu ochii 
minţii cum mi-a înmânat un trandafir roşu. «Trandafirul este un simbol 
al iubirii şi al legăturii cu totul şi cu mine. Când vezi un trandafir, 
gândeşte-te la mine», a spus. Binecuvântarea pe care mi-a dat-o am 
simţit-o ca pe o melasă, curgând încet pe corp din cap până în picioare. ” 

Ulterior, am aflat de la un erudit religios că trandafirul în creştinism 
este ca lotusul în hinduism şi că Fecioara Maria este adesea văzută cu 
trandafiri. Trandafirii au făcut parte din minunea săvârşită de Fecioara 
din Guadalupe, iar Maica Domnului Maria este adesea înfăţişată cu 
trandafiri la picioare. În plus, adesea este desenat un trandafir în centrul 
crucii. Cu altă ocazie, Fecioara Maria mi-a pus o coroană de trandafiri pe 
cap, m-a numit copilul ei şi a spus că va fi prezentă pentru a mă saluta şi 
a mă îmbrăţişa la sfârşitul vieţii mele terestre. M-am simţit ca în cer şi 
parcă o ştiam dintotdeauna. 

Se simte o puritate deosebită în prezenţa acestor fiinţe şi în 
comunicările lor. Sunt iubitoare, îngăduitoare şi ne respectă foarte mult 
liberul-arbitru. Le văd interior, le simt energiile şi le aud vocile distincte. 
Sunt channel din 1986, aşa că am experienţă cu diferitele fiinţe din alte 
dimensiuni, inclusiv cele false, despre care am vorbit în interviul meu de 
pe batgap.com, pe care îl puteţi asculta pe site-ul meu. 

Când am început să lucrez pentru prima dată cu Isus, l-am întrebat 
dacă ar trebui să-l menţionez ca autor, fiind oarecum îngrijorată de ce ar 
putea crede lumea când pretind asta. El a spus că sunt liberă să nu fac 
aceste cărţi, dar dacă le fac, el vrea ca oamenii să ştie că acestea sunt 
cuvintele lui. El dorea ca oamenii să aibă o experienţă directă şi 
personală cu el. Văd acum că, scriind aceste cărţi din partea lui, au o 
putere mai mare decât dacă le-aş fi semnat eu. 

M-a preocupat nu doar aparenta ostentaţie de a-l pretinde pe Isus ca 
autor al acestor cărţi, ci şi de asociaţiile negative pe care mulţi oameni 
„spirituali, dar nu religioşi”, le fac cu creştinismul şi cu religia, în general, 

referitor la accentul pus pe vinovăţie, frică şi judecată. Dar tocmai aceste 
distorsiuni ale învăţăturii sale şi rănile pe care le-au provocat doreşte 
Isus acum să corecteze şi să vindece prin cărţile pe care le scriem 
împreună. 

Sunt atât de fericită să vă împărtăşesc cuvintele sale. Aceste cărţi mi- 
au fost profesori şi mă simt smerită şi binecuvântată că sunt slujitoarea 
lor. Aşa mă simt oricum. Scrierea acestor cărţi a fost o „alegere fără 
alegere”. 

O altă întrebare care mi se pune adesea este: „De unde ştii că este 
Isus?” Ar putea părea scandalos să pretind că îl canalizez pe Isus, 
deoarece el este o figură atât de proeminentă a acestei lumi, dar Isus este 
în contact cu mulţi, mulţi oameni, deşi nu chiar atât de mulţi pot şi vorbi 
cu el. El mi-a spus că este accesibil pentru oricine îi este devotat lui şi 
mesajului său. El este foarte legat de oameni şi de transformarea 
conştiinţei pe această planetă, împreună cu mulţi alţi Maeştri 
Ascensionaţi. 

Iată o altă idee care vi s-ar putea părea interesantă. Entităţile astrale 
inferioare care se joacă cu unii mediumi o fac pentru a obţine putere pe 
tărâmul lor, spunând oamenilor ce să facă. Sunt nişte escroace şi se pot 
preface că sunt ființe superioare, cum ar fi Isus sau Buddha, dar 
interacţiunea cu ele nu va aduce nimic de valoare. 

Pe de altă parte, entităţi superioare, precum Isus şi ființa pe care am 
fost canalizat-o timp de douăzeci şi trei de ani înainte de Isus, care s-a 
retras cu graţie în 2012, operează conform legilor şi regulilor superioare. 
Ele nu pot să se prezinte cu alt nume şi niciodată nu fac rău, nu 
manipulează, nu le comandă oamenilor ce să facă şi rareori oferă 
informaţii personale despre viitor. Ele învaţă şi vindecă şi lucrează prin 
mediumi pentru a învăţa şi vindeca. Oferă ajutor şi dragoste, dar nu te 
manipulează niciodată şi nu îţi măresc ego-ul. 

Entităţile inferioare, pur şi simplu, nu ar putea şi nici nu ar scrie o 
carte cum sunt cele transmise prin mine, deşi ar putea repeta câteva fraze 
din înţelepciunea perenă pe care le-au cules de ici, de colo, dacă asta le-ar 
ajuta la înşelăciune. Nu ar fi distractiv să scrie o carte şi este un proiect 
prea lung pentru ele. Dar, cel mai important, nu sunt suficient de 
înțelepte pentru a o face. Deci, când se transmite o carte întreagă, plină 
de înțelepciune de la început până la sfârşit, şi se spune că este de la Isus, 

atunci chiar este Isus, pentru că cei capabili de o astfel de înţelepciune nu 
şi-ar falsifica identitatea: „După roadele lor, îi veţi cunoaşte”. 

Ca o digresiune, orice diferenţe în numeroasele cărţi venite de la Isus 
se datorează, probabil, diferenţelor între educaţia şi vocabularul 
mediumilor respectivi.  Mediumii sunt instrumente, iar aceste 
instrumente influenţează ceea ce trece prin ele şi cât de clar. 

Plină de fericire şi recunoştinţă, împărtăşesc cu voi aceste cuvinte de 
la Isus şi relaţia mea cu el, pentru că aceasta m-a îmbogăţit foarte mult şi 
sper că vă va îmbogăţi şi pe voi. Deci, iată-le! Cărţile dictate de Isus până 
în 2020 sunt “The Jesus Trilogy”, “A Heroic Life”, “All Grace”, “In the 
World but Not of It”, "What Jesus Wants You to Know Today" şi cinci 
cărţi audio numite “Jesus Speaking”, inclusiv aceasta. 

